
पत्र संख्या : 


भितुना व सुभाय ! 


नेपालभाषा केन्द्रीय विभागय्‌ नियमित ब्वने-ब्वंकेज्या जुयावःगु स्वीदं 
मयाय॒धुंकल । अनेक आरोह-अवरोह पार यायां थुलि ताहाकःगु ईदुने थनया 
गतिविधि तःजिक वा चीजिक न्ह्यानावयाच्चंगु दु । इलय्‌ब्यलय्‌ गोष्ठी-सेमिनार, 
सिरपा इनेज्या, छात्रवृत्ति इनेज्या नं न्ह्याना हे वयाच्वंगु दु । विभागपाखें छुं छु 
जर्नल व सफू पिथनेगु ज्या नं जुया हे वयाच्चंगु दु । इलयूब्यलय्‌ गुँभ्वय्‌ नं 
जुयाच्चंगु दु । छुँ द॑न्ह्यः ब्वमिपिनिगु संस्था लुमन्ति दब्‌ नीस्वसांनिसें नेपालभाषा 
केन्द्रीय विभागया गतिविधी सकूयता खनेदत। थुकि छु थुइकेफु धाःसा 
विद्यार्थीपिनिगु सहभागिता व सकूयता मदयूव थ्व विभाग उसाँय्‌ मदुम्ह लोगि थें 
जुइगु जुयाच्चन । उकि  ब्वँमिपिनिगु सकुयतां विभागयात स्वस्थ व स्फूर्ति दयकाब्यू । 


छुं द॑न्ह्यःनिसे लुमन्ति दबूया सकृयता यक्व खनेदु । परम्परांनिसें न्यायृकावःगु 
गँभ्वयलिसें लुसन्ति दब नांया दँपौ नं नियमित रूपं पिथनावःगु दु । अथे हे 
इलयब्यलय्‌ नेपालभाषाया नांजा:पिं हनेबहःपिं व्यक्तिपिनिगु जन्मजयन्ती न्यायूकेगु 
ज्या न्ह्याकावःगु दु । दँयदसं गुरु-गुरुमांपिन्त गुरुपूजा यानावःगु दु । उकथं हे 
थःपिन्त आवश्यक सफू गुरुपिन्त च्वका: प्रकाशित यानावःगु दु । आः पिदनाच्वंगु 
सफू नं व हे ज्याया छगू निरन्तरता खः । 


नेपालभाषा केन्द्रीय विभागय्‌ न्ह्याइपुगु लकसय्‌ ब्वनेब्वंकेज्या न्ह्यानाच्चंगु 
दु । थनया सकलें गुरुगुरुमांपिंसं थः विद्यार्थीपिन्त अतिक स्नेहभाव तया: ब्वंकेज्या 
न्ह्याकावःगु दु । थजाःगु ज्याखँय्‌ पासा रवि शाक्य छपलाः न्ह्यःने ला: व वयकः 
अत्यन्त हे दयालु, करुणा व मैत्रीभावं बिलिबिलि जाःम्ह खः । थः विद्यार्थीपिन्त 


न्ह्यागुं ज्याखंय्‌ उसिमचाःसे, अल्सिमचाःसे ग्वाहालि यानावयाच्वंगु दु । विद्यार्थीपिंसं 
नं पासा रवि शाक्ययात अतिकं हनाबना तयावयाच्वंगु त:धंगु सन्तोषया खँ ख, 
लयूता:या खँ खः । थ्व हे व्यवहारया भवलय्‌ रवि शाक्यं लिपा-लिपा नं विद्यार्थीपिन्त 
रवाहालि जुइमा धैगु भावनां अतिकं मिहेनत याना: पाश्चात्य साहित्य-परिचय 
नांया थ्व सफू च्वयादीगुलिं विभागीय नायःया नातां जिं थःत नं गर्व महसुस 
याना, लिसे वयकःयात यक्व-यक्व भिंतुना दु । विद्यार्थीपिंसं नं आदरपूर्वक 
वयूकःया थ्व सफू पिथनाब्यूगुलि सुभाय दु । 


BANA 


सहप्रा. तुलसीलाल सिंह 
प्रमुख 
नेपालभाषा केन्द्रीय विभाग 
यलध्वाका, यल । 


प्रकाशकीय 


गरुदक्षिणा दोहलपा 


न्हापा-न्हापा जिपिं ब्वनामिपिंमध्ये आपा:सित नेपालभाषां च्वयब्वने 
थाक्‌ । जिपिं स्कूल-कलेजय्‌ नेपालभाषा कयाः ब्वनावयापिं नं मखु । जिमि 
पासापिंमध्ये निम्हप्यम्हसिनं जक च्वय्‌ब्वने सः । अथेसां जिमिसं थःगु मांभायप्रति 
माया याना: मसः-मसः हे एमए नेपालभाषा ब्वंवयागु खः। अथे हे जिमिके 
भाषानुराग जक मखु कि नेपालभाषा एमए ब्वना: नेवाःतयगु भाषा, साहित्य, 
संस्कृत आदि विषयबाहेक नं अन्तरराष्ट्रिय साहित्य, खासयाना: पूर्वीय व 
पाश्चात्य साहित्य बारे नं ज्ञान दयकेगु तातुना जिपिं त्रिभुवन 
विश्वविद्यालयअन्तर्गत नेपालभाषा केन्द्रीय विभागय्‌ ब्वंवयागु खः । ब्वनेगु 
भवलय्‌ थीथी थाक्‌-अ:पु विषयमध्ये पाश्चात्य साहित्य बारे नं ब्वनेमा: । थ्व 
विषय जिपिं ब्वनामिपिंमध्ये न्हापा सुनां नं ब्वनामतयागु जुया: जिमिगु नितिं थ्व 
छगू न्हूगु विषय जुल । थ्व भचा थाकुइगु स्वाभाविक हे ख: । अथे हे थ्व विषय 
ब्वनेत ब्वनेज्वलं नं अभाव । व्वनेज्वलं आपा: धैथें अंग्रेजी च्वयातःगु दु । 
प्राध्यापक माणिकलाल श्रेष्ठ सरं च्चयातःगु समालोचनाया सिद्धान्त सफुलिं 
जिमिगु ज्ञानयात न्ह्यज्याकेत आपालं ग्वाहालि जुल । अथेनं मेमेगु ब्वनेमाःगु 
ज्वलं धाःसा अभाव हे जुयाच्चंगु इलय्‌ विभागया मेमेपिं गुरु-गुरुमापिंसं थें हे 
जिमित रवि सरं (रवि शाक्य) अतिकं माया यानाः, अतिकं कुतः यानाः व्वनेज्वलं 
दयूकाः इलयब्यलय्‌ बियादियाः आपालं ग्वाहालि यानादिल । उगु हे व्वनेज्वलंयात 
गुरुदक्षिणा दोहलपा भाःपा: सफूया रूपय्‌ प्रकाशित यानागु जुल । थ्व सफुलिं 
लिपा-लिपा ब्वंवइपिं ब्वनामिपिं व पाश्चात्य साहित्यबारे जिज्ञासु ब्वमिपिन्त नं 
पाश्चात्य साहित्य बारे सयूके-सीकेत ग्वाहालि जुड धेगु भलसा कयाच्वना । 


बाबु राजा महर्जन 
नायः 
लुमन्ति दबू 


पाश्चात्य साहित्यया क्षेत्र अतिक विस्तृत जू । थुगु चीपँगु सफुलिं उगु 
विस्तृततायात कः:घायगु सम्भव मजू । थ्व विषयस अंग्रेजीभासं सलंसः सफू 
पिदनेधुंकूगु दु । तर नेपालभाषाय्‌ थुगु विषयया सफू आ:तक पिदंगु मदुनि । थ्व 
हे अभावपूर्ति यायूत थुगु सफुलि छुं भचा जूसां तिब: बी धकाः भलसा कयाच्वना । 
जि छम्ह पाश्चात्य साहित्यप्रति नुग: क्वसाःम्ह ब्वँमि जूगुलिं ब्वंलिसे चिहाकलं 
टिपोट दयूकायंका । उगु हे टिपोटया परिमार्जित रूपकथं थुगु सफू पिहांवःगु 
खः । नेपालभाषा स्नातकोत्तर तगिं निगूगु द॑या ५० ल्याःया 'पाश्चात्य साहित्यया 
इतिहास” पाठ्यक्रमयात ध्यानय्‌ तयाः थुगु सफू तयार जूगु खः। थुगु सफुलिं 
नेपालभाषा स्नातकोत्तर निगूगु दया ब्वंमिपिन्त ग्वाहालि जुइगुला द हे दु, 
पाश्चात्य साहित्यबारे सामान्य जानकारी कायूत इच्छुकपिं ब्वंमिपिन्त नं छुं 
भचा ज्याख्यलेदइ धकाः भलसा कयाच्चना । 


थुगु सफू पिदंगुया मुक्क श्रेय नेपालभाषा केन्द्रीय विभागया प्रमुख 
गुरुवर सहप्रा. तुलसीलाल सिंहजु व लुमन्ति दबूया विद्यार्थी पासापिन्त बियाच्चना । 
वयूकःपिन्सं पाठ्यक्रमयात ग्वाहालि जुइगु थुज्वःगु सफू पिकायूमाः धकाः 
घ्वात्तुघ्वानाः प्रेसया लुखातक थ्यंकादीगु खः। विभागया शिक्षक पासापिं व 
कर्मचारीपिन्सं नं जित तःधंगु हःपाः बियादिल । वयकःपिं सकलप्रति आभार 
प्वंकाच्चना । सफूया डिजाइन याना: बांलाक ध्वानादीगुलिं डट्स प्रिन्टिङ्ग हाउसया 
विष्णुहरि महर्जनयात नं सुभाय्‌ बियाच्चना । 
थ्व सफुली परिमार्जन यायमाःगु आपालं पक्ष दनि । मचायक द्रनाच्चंगु 
नं दयफु । उपि दकव कमजोरीया कारण जिगु अज्ञानता हे खः । व्वँमिपिन्सं द्वंगु, 
मगाःमचाःगु खँय्‌ कला: सल्लाहसुझाव बियादी धकाः दुनुगःनिसे आशा कयाच्चना । 
सृभाय्‌ । 


- रवि शाक्य 


धल: 


पौल्या: 
होमर १ 
ग्रीक त्रासदी द 
अंग्रेजीभाषाया विकास १४ 
जियोफ्रे चसर २० 
जोन मिल्टन २७ 
एलिजाबेथ युग ३१ 
विलियम शेक्सपियर ३४ 
नवशास्त्रवादी युग ३९ 
नवशास्त्रवादी युगय्‌ व्यंग्य ४४ 
स्वच्छन्दवादी युग ४९ 
विलियम वर्डस्वर्थ ५३ 
सामुएल टेलर कलरिज ५६ 
पी. बी. शेली ५९ 
जोन कीट्स ६२ 


जेन अष्टेन ६४ 


जर्ज बर्नार्ड शा 

हेनरिक इब्सन 

अल्फ्रेड टेनिसन 

आधुनिक कविता व टि.एस. इलियट 
एडगार एलान पो 


एन्टोन चेखोव 


पौल्याः 


होमर 


HOMER 


विश्वसाहित्यया अध्ययन यायत ग्रीक साहित्यया अध्ययन मयासें मगा: । 


पाश्चात्य सभ्यता, कला, साहित्यया मूथाय्‌ हे ग्रीस नालातःगु दु । उकिसनं 
होमरया अध्ययन मयायूकं शुरु यायूफैमखु । होमरयात पाश्चात्य साहित्यया 
दकलय्‌ न्हापांम्ह कविकथं सम्मान बियातःगु दु । 


होमर नांलिसे गुलि प्रसिद्धि दु, उलि हे विवाद नं दु । थुपिं विवादयात 


Homeric Questions धाइ । 


(१) 


होमरया जन्म गुबलय्‌ जूगु धैगु खँय्‌ थीथी विचाःत दु । गुलिसियां ईपू ८ 
गूगु, गुलिस्यां ईपू ९ गूगु शताब्दी धयाच्वंगु दुसा गुलिस्यां ईप्‌ १० गूगु 
शताव्दीपाखे धका: अनुमान यानातःगु दु । तर इतिहासया अबु धकाः 
नालातःम्ह ईपू ५ गू शताव्दीया हेरोडोटसं होमरयात थःस्वयां ४०० दं 
न्ह्यःयाम्ह धयातःगुलिं होमरया जन्म ईपू ९ गूगु शताब्दी जूगु धैगुली 
आपाःसिया सहमति दु । 

होमरया गन जन्म जूगु धेगुली विवाद दु । जन्मस्थलकथं Ionia, Colophon, 
Smyrna, Athens आदि विभिन्न थाय्‌या नां वयाच्वंगु दु । 

होमरया नांया अर्थ छु खः धैगु खय्‌ नं विवाद दु । गुलिस्यां धाइ - होमरया 
शाब्दिक अर्थ संकलक (011121) खः । थ्व खँग्व: मनूया नां विशेष खः 
वा संकलक धका: क्यनीगु छगू खँग्वः जक खः ? होमर छम्ह मनू खः वा 
संकलन याःपिं तःम्ह मनूया पुचः खः ? होमर थःम्हेस्यां हे रचना याःगु खः 
वा मेपिनिगु रचना मुंकूम्ह जक खः ? होमरया मेगु अर्थ 'कांम्ह मन्‌' नं 
खः । होमर नं कां जूगुलिं 'होमर' धका: उपनां छुनाब्यूगु जक॑ खःला धका 

(१) 


पाश्‍चात्य साहित्यया परिचय -फक्रशिशिशशिशिशिशिशिशिशिशारशािर्शिशि्शिशिण्ण्ण्णि ही मर 
न्ह्यसः तइपिं नं दु । च्वमि 7२. . उ109016 जुं थःगु सफ्‌ 4 5/०7) ०f 
Classical Literattre य्‌ होमरया धात्थेंगु नां \९।९अ९०९५ खः, होमर 
धेगु उपनां जक खः धकाः च्वयातःगु दु । 

(४) होमरया निगू कृति 1190 व 04४5५९५ छम्ह हे मनुखं च्वःगु खः वा अलग- 
अलग मनुखं च्वःगु खः ? छथ्वः जर्मन अनुसन्धातापिंसं इलियाड व ओडिसी 
दथुइ घटनाक्रमया निरन्तरता दःसां निगुलिं कृति छगू हे मस्तिष्कया उपज 
मखु धकाः विवाद हःगु खः। तर यक्वसिनं थ्व तकयात स्वीकार मया: । 
निगुलिं महाकाव्य होमरया हे कृति खः धका: स्वीकार यानातःगु दु । 

(५) होमरं वर्णन यानातःगु ट्रोय युद्ध धात्थें जूगु खः वा कल्पनाया उपज जक 
खः धैगुली नं यक्व तर्कवितर्क जुल । तर आधुनिक युगय्‌ पुरातात्विक 
उत्खननं होमरं यानातःगु वर्णन व ट्रोयया भग्नावशेषदथुइ यक्व खं ज्वःला:गुलिं 
उगु युद्ध धात्थें जूगु खः धकाः विश्वास यानातःगु दु । 


The Iliad 

इलियाडया अर्थ 1816 0 7०५ खः। ट्रोयया मेगु नां ion/lium 
खः । नगरया संस्थापक 1105 या नामं 'इलिअन' जूगु खः । थ्व महाकाव्य ग्रीस व 
ट्रोयदथुइ जूगु युद्धया वर्णन खः । थौँस्वयां ३२०० दं न्ह्यः उगु युद्ध जूगु 
खः । ट्रोय थौंकन्हय्‌ टर्की देसय्‌ लाः । थ्व थाययात यूनेस्कों विश्वसम्पदा सूचीदुने 
लाकातःगु दु । थ्व महाकाव्यय्‌ मुक्क २४ सर्ग दु । महाकाव्यय्‌ मुक्क १५,६९३ 
भवः दु । ग्रीसं ट्रोयय्‌ आक्रमण यायत ११८६ जहाज यंकूगु खः। ग्रीस व 
ट्रोयदथुइ १० दँतक युद्ध न्ह्याःगु खःसां होमरं ५०-५४ न्हया जक वर्णन यानातःगु 
दु। उगु युद्धय्‌ ग्रीक पक्ष त्याइ। पराजित जूगु ट्रोययात ग्रीकतयूसं ध्वस्त 
यानाबी । 
इलियाडया प्रमुख पात्र 
(१) ग्रीसपाखें 
(क) अकिलीज (4८॥॥।९५) - अकिलीज छम्ह ग्रीक योद्धा खः । वया मां Thetis 


नांया जलदेवी खःसा अबुम्ह 261005 छम्ह जुजु खः । बुइसात अकिलीजयात 
वया मामं 91५% खुसी गालि ज्वना: थुनाब्यूगुलिं ग्वालि बाहेक मेथाय्‌ गनं 


(२) 


घेर -फ्पलललललणिलसशिशिसशिशिशिसशशिशिशिशिशिशिशिशश्ण्णि पाश्‍चात्य साहित्यया परिचय 
हतियारया प्रहारं मथीगु जुल । युद्धया अन्तय्‌ ग्वाली हे वाणं कया: सी । 

(ख) एगामेम्नन (५४911९1101) - एगामेम्नन धैम्ह ४८९०३९ या अतिकं 
महत्त्वाकांक्षीम्ह जुजु खः । ग्रीसया दकव जुजुपिं वया अधीनय्‌ लानाच्वंगु 
खः । तर अकिलीज व एगामेम्ननदथुइ मतभेद दु । 

(ग) मेनेलस (१1९161905) - मेनेलस धैम्ह 9519 या जुजु व एगामेम्ननया 
किजा खः । वया कलाः हेलेनयात ट्रोयया राजकुमार पेरिसं बिसिके यंकीगु 
खः । थ्व हे घटना निगू देयया युद्धया कारण जुल । हेलेन तस्क॑ बांला:म्ह 
मिसा खः। वया ख्वाःया बारे क्रिष्टोफर मालो 707. #८४४४७ य्‌ धयातःगु 
दु - “The face that launched a thousand ships.” 

(घ) ओडिसियस (04५९४५) - ओडिसियस 122 या जुजु खः । वं धालकि 
अकिलीजं खं न्यं । वया हे कृशाग्र बुद्धिं ट्रोय पतन जूगु खः । 


(२) ट्रोयपाखें 

(क) Prim - प्रियाम ट्रोयया जुजु खः । 

(ख) [९८०7 - हेक्टरया शाब्दिक अर्थ 0106 (रक्षक) खः । हेक्टर ट्रोयया 
राजकुमार व देशभक्त सेनाप्रमुख नं खः । 

(ग) P7५ - प्रियामया चिधिकःम्ह काय्‌ व हेक्टरया किजा खः । स्पार्टाया रानी 
हेलेननाप वया मतिना जुइ । इमिगु अपरिपक्व मतिनां याना: ट्रोय ध्वस्त 
जुइ । 
अकिलीजया तं, पेरिस व हेलेनया अपरिपक्व मतिना, एगामेम्ननया 

महत्वाकांक्षा, हेक्टरया देशभक्ति व ओडिसियसया कुटिल चाल हे इलियाडया 

मुख्य विषयवस्तु खः । 


इलियाडया बाखंसार - स्पार्टा व ट्रोयदथुइ मैत्री सन्धि जूबलय्‌ हे स्पार्टाया 
रानी हेलेनयात ट्रोय राजकुमार पेरिसं ब्वयकी । मेनेलसं कला:म्ह लितकाय्‌त 
दाजु एगामेम्ननयाके ग्वाहालि फ्वनी । वया ट्रोय त्याकेगु स्वार्थ दुगुलिं ग्वाहालि 
बी । युद्ध त्याकेत अकिलीज मदय्‌कं मगा: । ओडिसियसं हेयूका: अकिलीजयात 
ब्वनायंकी । अकिलीजया वीरतां ग्रीकत त्यात्यां वनी । तर एगामेम्नननाप कचकच 
जुइवं अकिलीज युद्धय्‌ ब्वति मकाःसे लिचिली । फलस्वरुप ग्रीकत कमजोर 


(३) 


पाश्चात्य साहित्यया परिचय ना होमर 
जुजुंवनी । अकिलीजया दकलय्‌ यःम्ह शिष्य छम्हेस्यां अकिलीजं हे मसीक वया लं 
फिना: युद्धय वनी । युद्धय उम्ह मनू हेक्टरया ल्हातं सी । अकिलीजं तमं छुं 
खनीमखु, हेक्टरयात ल्वायूत चुनौती बी । अकिलीज व हेक्‍्टरदथुइ युद्ध जुइ । 
उगु युद्धय हेक्टर सी । अकिलीजं हेक्टरया लाशयात रथया ल्यूने चिना: ट्रोय 
चाःहीकी । हेक्टरया अबुं अकिलीजयाके कायया सीम्ह फ्वनाहया: परम्पराअनुसार 
अन्त्येष्टि याइ । हेक्टर सीधुंका: नं ग्रीकतयूसं ट्रोयया प:खाः तछ्यानाः देसय्‌ दुने 
दुहांवनेफैमखु । उकिं ओडिसियसं छगू जुक्ति पिकाइ । प्लेगया महामारी जुयाः 
ग्रीक सेनात सिनावंगुलिं प्रायशिचतस्वरूप सिया तःधिक:म्ह सल दयका: ट्रोयतय्‌ 
द्यः अपोलोयात देछाना: ग्रीकत लिहांवनी । ग्रीकत लिहांवन धका: ट्रोयतयसं 
उम्ह सलयात देयदुने यंकाः विजय उत्सव न्यायूकी । तर चान्हय्‌ सलम्हय्‌ 
सुलाच्चंपिं सिपाहीत पिहांवयाः ध्वाखा चायूकाबी । ग्रीक सेनात ट्रोयदुने दुहांवनाः 
आक्रमण याइ । आकाभाकां जूगु उगु आक्रमणयात ट्रोयं प्रतिकार यायफइमखु । 
फलस्वरूप ट्रोय ध्वस्त जुइ । 

ट्रोय पतनया थ्व बाखं उबलयूया ग्रीक जनताया म्हतुइ-म्हतुइ घानाच्चंगु 
खः । होमरं व हे बाखंयात आधार दयका: थःगु सृजनात्मक शक्तिं महाकाव्यया 
रूप बिल । होमरं रचना याःगु थ्व महाकाव्य सलंसः द॑तक मौखिक प्रचार 
जुयाच्चन । थ्व सफू उबले थुलि लोकव्हा: कि अलेक्ज्याण्डरं थ्व सफ्‌ थः नाप 
तयाः द्यनीगु व न्ह्याथाय्‌ वंसां ज्वनाजुइगु धाइ । ईपू ६ गू शताब्दीतिनि थ्व 
महाकाव्य लिपिबद्ध जूगु खः । 


Odyssey 

ओडिसीयात इलियाडया निगूगु ब्व धाःसां ज्यू । थ्व इथाकाया जुजु 
ओडिसियसया यात्रा वृत्तान्त खः। १० द॑या ट्रोय युद्ध थःगु बुद्धिं त्याःगु खय्‌ 
ओडिसियसया घमण्ड दु । समुद्र सिथय्‌ च्वनाः थ्व खंय्‌ फूर्ति यानाच्वनी । 
ओडिसियसया घमण्ड खना: समुद्रया द्यः पोसाइडन (20561001) तंचाइ, “छंत 
छँय्‌ थ्यंके बीमखु” धका: चुनौती बी । थ्व हे कारणं समुद्रय्‌ वाफय्‌ वयाः 
ओडिसियसया जहाज मेमेथाय्‌ लाःवनी, इमिसं अनेक दुःख सी । उखे ओडिसियसया 
कलाःम्हनाप इहिपा याना: जुजु जुइगु इच्छां देयया ततःधंपिं सामन्तत 
दरवारय्‌ वयाच्चनी । तर कलाःम्हं अनेक जुक्ति म्हिता: इमित ध्वंलानातइ, 


(४) 


होर -फ्फनरिशिशिशिशिशि्शिशिशिशिशिशिशिशिशिशिशिशिशिसिण्ण्ण्णा पाश्‍चात्य साहित्यया परिचय 
राज्य न्ह्याकाच्वनी । ट्रोयनापया १० द॑या युद्धधुंका: नं मेगु १० दं समुद्रय संघर्ष 
यायां छेँयूनं पिहांवःगु २० दँलिपा ओडिसियस छँय्‌ थ्यनी । कलाम्हनाप इहिपा: 
यायत वयाच्व॑ंपिं मिजंतय्‌त स्याना: राज्य चलेयाइ । 

होमरयात छम्ह व्यापारीं थःनाप समुद्र यात्राय्‌ यंकूबलय्‌ लँय्‌ हे मिखाया 
ल्वय्‌ जुयाः कां जूगु खः धाइ । समुद्री यात्राय्‌ थःम्हं भोगेयायमाःगु दुःख व 
नापला:पिं मनूतय्‌त हे पात्र दयूकाः होमरं ओडिसी च्वःगु धाइ । थुकियात कांम्ह 
होमरया थःगु हे वृत्तान्त धाइ । 


यौ 
200६ 
३१ 
200६ 
क 
200६ 


ग्रीक त्रासदी 


GREEK TRAGEDY 


अनुभूति व मानवीय मूल्य प्रसारण यायगु सशक्त माध्यमकथं साहित्ययात 
कयातःगु दु । साहित्य, कला, दर्शनया ख्यलय्‌ दकलय्‌ न्ह्यःने ग्रीकत लाः । 
पाश्चात्य साहित्य, कला, दर्शनया उद्गमया मू थाय्‌ हे ग्रीस जुयाच्चंगु दु । 
थौंतक नं होमरया इलियाड व ओडेसी महाकाव्यात संसारया उत्कृष्ट साहित्यया 
रूपय्‌ नालातःगु दु । ग्रीसय्‌ नगर राज्यया उदभव व विकास जुयावःगुलिं 
नागरिकतयूत अधिकार व कर्तव्या ज्ञान दय॒धुंकूगु खःसा व्यक्तिगत स्वतन्त्रताबारे 
नं चेतनशील जुइधुंकूगु खः । थुकिं यानाः कविपिंत स्वतन्त्र अभिव्यक्तिया वातावरण 
चूलात । थः यःम्ह सीबलय्‌ हालीगु शोकम्ये, विवाह व मेमेगु संस्कारय्‌ हालीगु 
संस्कारम्ये, ध्याचूम्ये, प्रेम विरहया म्येलिसें नैतिक उपदेश बीगु काव्यया सृजना 
जुल । थुकथं महाकाव्य व गीतिकाव्यया विकास जुइधुंका: नाटक विधाया जन्म 
जुल । नाटकय्‌ नं सुखान्त व दुःखान्त निथीकथंया नाटक ब्वलन । उकीमध्ये 
दुःखान्त नाटकयात उत्कृष्ट नाला: अप्व: महत्व बियातःगु दु । 

दुःखान्त नाटकया जन्म डायोनिसस (0१४५७५) द्यःनाप स्वानाच्चंगु दु । 
डायोनिसस धैम्ह 7605 या काय्‌ खः । डायोनिसस द्यःयात अयूलाः, वनस्पति व 
फलया द्यः धयातःगु दु । डायोनिससया सम्मानय्‌ वसन्त ऋतुया आगमनय्‌ 
च्वलयूचिया ख्वाःपाः पुयाः गायकमण्डलीतय्‌सं स्तोत्र हाली, उकियात डिथिय्याम्ब 
(Dithyramb) धाइ । थ्व हे डिथिर्‍याम्बपाखें त्रासदी नाटकया जन्म जूगु खः । 

दुःखान्त नाटकयात 11798209 धाइ । थ्व Tragedy खँग्व:या मूलरूप 
11980101 ख: । थ्व Tragoidia धैगु Tragos व Oide निगू खँग्व: स्वाना: 
निर्माण जुयाच्चंगु खँग्व: खः । [19205 या अर्थ 'च्वलयचा' खःसा 0106 या अर्थ 

(६) 


ग्रीक त्री शा???” पाश्‍चात्य साहित्यया परिचय 
'म्ये' खः। उकि ट्राजेडीया शाब्दिक अर्थ च्वलयूचिया म्ये खः। उगु उत्सवय्‌ 
डायोनिससयात च्वलय्‌ बलि बीगु खः । डायोनिसस द्यःया न्ह्यःने त्रासदी नाटकया 
प्रतिस्पर्धा जुइबलय्‌ त्याःम्हेसित च्वलय्‌ सिरपाः बीगु चलन दुगु खः। थुकथं 
त्रासदी नाटकया डायोनिसस द्यः व च्वलयनाप क्वात्तुगु स्वापू दु । त्रासदी 
नाटकया जन्मदाता धकाः थेस्पिस (९५[।5) यात कयातःगु दु । न्हापा 
गायकमण्डलीं डिथिस्याम्ब जक हाला: बाखं कनेगु प्रचलन दुगु खःसा थेस्पिसं 
ईपू ५३५ पाखे गायकमण्डलीया समानान्तर जुइक अभिनेता छम्ह थनेहयाः 
संवाद दुथ्याकूगु खः । 

ग्रीक त्रासदीइ कलाकार दक्वं मिजंत हे जुइ । मिसापिनि भूमिका नं 
मिजंपिंसं हे म्हिती । 

कलाकार ख्वापालं पुनातःगु दइ । ख्वाःपालं छखे कलाकारया सः तःसः 
यानाबीसा कलाकारयात तःधिक: नं खनेदयकाबी । कलाकारतयूसं त:धी खनेदयूकेत 
तःजाःगु सोल दुगु लकां न्ह्याइ । 

त्रासदी नाटकय्‌ न्हापा छम्ह हे जक कलाकार दइगु ख: । व हे छम्हेस्यां 
ख्वाःपाः हिलाःहिलाः दक्व पात्रतय्‌गु भूमिका म्हितीगु खः । लिपा एस्किलसं निम्ह 
पात्र तयाः नाटक कयन । सोफोक्लिजं स्वम्ह पात्र तयाः मञ्चय्‌ दुष्य संयोजनया 
परम्म्परा हल । त्रासदीया बाखंचू ग्रीक समाजय्‌ प्रचलित मिथक, लोकबाखंतपाखें 
काइगु खः । 

च्वमिं नाटक च्वयधुंका: पाण्डुलिपि सरकारयात क्यनाः प्रदर्शन यायत 
स्वीकृति कायूमाः । नाटकय्‌ राष्ट्रया अहितय्‌ छुं च्वयातःगु मदुसा क्यनेगु स्वीकृति 
बी । नाटक क्यनेत दकव खर्च सरकारं हे ब्यहोरेयाइ । उबलय्‌ त्रासदी च्वयाः 
क्यनेदइगु धैगु छम्ह च्वमिया लागि राष्ट्रिय गौरवया विषय खः । कलाकार, 
गायकमण्डलीतयूत प्रशिक्षण बीगु ज्या नं च्वमिया हे जुइ । 

एरिष्टोटलया प्वइटिक्सय्‌ दकलय्‌ महत्व बिया: वर्णन यानातःगु विषय 
त्रासदी हे खः । एरिष्टोटलं त्रासदीया परिभाषा थुकथं बियातःगु दु - 


Tragedy is an imitation of an action that is serious, complete and 
of a certain magnitude; in language embellished with each kind of 
artistic ornament, the several kinds being found in separate parts of 


(७) 

the play; in the form of action, not of narrative; through pity and fear 
effecting the proper purgation of these emoti0ns. (बुचरया अनुवाद) 
(त्रासदी धैगु गम्भीर, पूवंगु व निश्चित आयाम दुगु ज्याया अनुकरण खः 
गुकी विभिन्न भागय्‌ विभिन्न किसिमया आलंकारिक भाय्‌ छयलातःगु दइ, गुगु 
आख्यानात्मक मजूसे कार्यव्यापारया रूपय्‌ जुइ, गुकी करुणा व त्रास थना: 
मनोविकारया विरेचन यानातःगु दइ ।) 
थ्व परिभाषां त्रासदी धेगु छु खः धकाः स्पष्ट यानाब्यूगु दु । थुकियात 
बुँदागत रूपय्‌ थुकथं न्ह्यब्वयूफइ - 
क) त्रासदी गम्भीर किसिमया अनुकरण खः । थुकी हल्काफुल्का बाखं दइमखु, 
हास्य तत्व दुथ्याकीमखु । 
ख) थ्व अनुकरण पूवंगु जुइमाः । बाखंया शुरु, मध्य व अन्त्य छसीकथं कयना: 
क्वचायूकात:गु जुइमाः । 





ग) थ्व अनुकरणय्‌ निश्चित आयाम वा समयसीमा दयूमा:। फयांफत्तले 
सूर्यया छगू परिक्रमादुने क्वचायकेफइगु जुइमा: । थुकियात गुलिस्यां १२ 
घण्टा धयात:गु दुसा गुलिस्यां २४ घण्टा धयातःगु दु । 

(घ) छन्द, लय्‌ आदिं सुसज्जित अलंकारयुक्त भाषा छ्यलात:गु जुइमाः । 

(ङ) त्रासदी धैगु कनेगु व न्यनेगु (श्रव्यकाव्य) मखुसे कार्यव्यापारया रूपय्‌ 
अर्थात्‌ दबुली क्यनीगु (दृष्यकाव्य) खः । 

(च) दर्शकया मनय्‌ करुणा व त्रास थना: मनोविकारया विरेचन यायगु त्रासदीया 

उद्देश्य खः । 


एस्किलस (Aeschylus, 525 BC - 456 BC) 


एस्किलसया जन्म एथेन्सया सम्पन्न परिवारय्‌ जूगु खः । वयात मचाबलय्‌ 
हे डायोनिससं नाटक च्वयूत आदेश ब्यूगु धैगु किंवदन्ती दु । व घमण्डी, तंगुलु 
स्वभावयाम्ह मनू खः। ग्रीस व पर्सियादथुइ युद्ध जूबलय्‌ एस्किलसं नं ब्वति 
का:गुलिं राज्यपाखें वयात सम्मान बियातःगु खः। थःगु चिहान अभिलेखय्‌ वं 

पर्सियानाप युद्ध यानाम्ह धका: गर्व यानातःगु दु, तर थःम्हं दुःखान्त नाटक 

च्वयागुबारे छुं न्ह्यथनातःगु मदु । वया थःत दुःखान्त नाटककारसिबें योद्धा धाय्‌ 
येयूक्‌गु खनेदु । वं युवावस्थाय्‌ यक्व मानसम्मान कायखंसां बृद्धावस्थाय्‌ दुःख 
सिल, वयात देसं पितिनाछूवल । एस्किलसयात निर्वासनय्‌ छाय्‌ छवल धैगुली 
निगू धारणा दु । छथी विचाःकथं वयात देयया छगू गोप्य खँ पितहःगु आरोप 
ब्यूगु खः । मेगु विचाःकथं वं ग्रीक धर्मया आलोचना यानाजुल, ग्रीक समाजप्रति 
व्यंग्य यानाजुल धका: आरोप ब्यूगु खः । वयात मृत्युदण्ड वा निर्वासन नितामध्ये 
छता ल्ययूगु विकल्प बिल, वं निर्वासन ल्यल । छन्हु पहाडय्‌ च्वनाच्वंबलय्‌ इमा 
छम्हेस्यां कापलेयात पंजाय्‌ कत्ताका: ब्वयूका: यंकाच्वंगु जुयाच्वन । आकाभाकां 
इमाया पंजां कापले कृतुँवया: एस्किलसया छूयनय्‌ लाना: सित । 

एस्किलसं ९० गू नाटक च्वःगु धयातःगु दुसां ८२ गूया जक शीर्षक 
लुयावःगु दु । उकिसं ७ गू जक नाटक प्राप्त जूगु दु। 

न्हापा ग्रीक त्रासदीइ छम्ह जक अभिनेता दइगु थासय्‌ एस्किलसं मेम्ह 
छम्ह तनाः निम्ह अभिनेता तया: नाटक म्हितकल । 

01'९$शरंञ - एस्किलसया नाटकतमध्ये दकलय्‌ सशक्त व चर्चित नाटक 
थ्व हे खः । थुकी Agamemnon, Choephoroi व Eumenides शीर्षकया स्वप 
नाटक माःहनात:गु दु । थुज्वःगु नाटकयात 1०९५ धाइ । नाटकया मुख्य 
नायक एगामेम्ननया काय्‌ ओरेस्टस (07९५०5) खः । 

(१) Agamemn०n - एगामेम्नन ट्रोयनापया युद्धय्‌ ग्रीक पक्षया नेतृत्व याःम्ह 
जुजु खः । ट्रोयनाप ल्वायूत वनीबलय्‌ ट्रोय पक्षया 41101115 नांया छम्ह 
द्यवं ग्रीकतय्‌ जहाज न्ह्यांवनेमफयूक पनातइ । थ्व गथे जूगु धका: न्यनेकने 
याना: स्वइबलय्‌ ^7९/ऽ नांया द्यवं पनातःगु धकाः सी । छु याःसा जहाज 
न्ह्यांवनी धका: द्यःयाके न्यंबलय्‌ एगामेम्ननया म्ह्याय्‌ इफिजेनिया 
(Iphienia) या बलि बीमा:गु माग याइ । ट्रोयनापया युद्ध त्याकेगु लोभं 
एगामेम्ननं म्ह्यायूया बलि बी । बलि बीवं जहाज न्ह्यांवनी । ट्रोयनाप १० 
द॑ युद्ध यानाः ग्रीक पक्ष त्याकाः एगामेम्नन छेँय लिहांवनी । उखे एगामेम्ननं 
थः म्ह्याय्‌ बलि व्यूगुलिं कलाःम्ह भाःतयाके बदला कायत पियाच्चनी । 
एगामेम्नन छँय्‌ लिहांवयवं ल्यवःया ग्वाहालि कया: थः हे भाःतयात स्यानाबी । 

(२) Choephoroi (The Libation Bearers) - एगामेम्ननया काय्‌ 
ओरेस्टसं थः अबु स्याःपिं थः हे मां व वया ल्यवःयात स्याना: पितृहत्याया 
बदला काइ । 

(३) Eumenides - एगामेम्ननया सीम्ह कलाःया आत्मां प्रतिशोध कायत 
कायूम्ह ओरेस्टसयात लित्तुली । ओरेस्टस ग्याना: अपोलो द्यःथाय्‌ शरण 
का:वनी । ओरेस्टसयात छु यायगु धैगु खँय्‌ अपालों निर्णय यायफइमखु । 
उकि उगु मुद्दा देवी एथेना (4१००१) थाय्‌ छवइ । एथेनां नं ओरेस्टसयात 
सजाँय बीमा: कि म्वा: धैगु खंय्‌ मेमेपिं द्यःतनाप सहलह याइ । सकस्यां 
छगू मत मजूगुलिं मतदान याइ । तर निगूलिं पक्षयू बराबर मत व:गुलिं 
एथेनां थःगु निर्णायक मत बी, ओरेस्ट्सयात माफी बी । 


सोफोक्लिज (Sophocles, 496 BC-406 BC) 
सोफोक्लिजयात अरिष्टोटलं दकलय्‌ बांलाःम्ह त्रासदी नाटककारकथं कयात:गु 

खः । वया जन्म एथेन्सया सम्पन्न परिवारय्‌ जूगु खः: व नगरया कोष प्रमुख व 

जलसेनाया अधिकृत नं जूगु दु । वं मुक्क १२३ पु नाटक च्वःगु धकाः धयातःसां 

७ पु जक लुयावःगु दु । वं ३० गू नाटक प्रतियोगिताय्‌ ब्वति काःगु दुसा १८ क्वः 

ला न्हापांगु सिरपा: त्याकेत ताःलाःगु खः । प्रतियोगिताय्‌ थःस्वयां थकालिम्ह 

एस्किलसयात हे तःक्वःमछि बुकूगु खः । वया सः मिसापिनि थें च्वं धयातःगु दु । 
सोफोक्लिजया दकलय्‌ चर्चित जूगु स्वपृ बाखं माःहनातःगु नाटक 7720077 

71८४5 ख: । थिब्स देयनाप सम्बन्धित जूगुलिं 7/८७८ 7१1०) धयातःगु खः । थ्व 

1०९५ जूसां छन्हं हे स्वपु नाटक क्यंगु मखु, अलग-अलग हे इलय्‌ क्यंगु खः, 

बाखं जक परस्पर सम्बन्धित जुयाच्चंगु दु । थुकी दुथ्याःगु स्वपु नाटक - 

(१) Oedipus the Kin - अरिष्टोटलं थ्व नाटकयात त्रासदी नाटकया दकलय्‌ 
बांलाःगु नमूना धयातःगु दु । थिब्स देयया रानीया मचा बुइन्ह्यः हे 
भविष्यवाणी जुइ - “थ्व मचां थः हे बौयात स्याना: मांनाप इहिपा याइ ।” 
थ्व ग्यानापुगु भविष्यावाणी न्यना: जुजु ग्याइ । मचा बुइखतं तुती नकिं 
तानाः पहाडय्‌ वायूयंकी । मचायात फैजवाः छम्हेस्यां लहिनातइ, ईडिपस 
नां छुइ । ईडिपसया अर्थ $9/01161 700 खः । ईडिपसयात छम्ह 


( १०) 

निःसन्तानम्ह जुजुं लहीयंकी । मचा तःधिकः जुयावइ, वया ख्या: वया 
मांबौनाप ज्वःमला: धैगु हल्ला जुइ । इडिपस दुःखी जुइ । उकि वास्तविकता 
सीकेत डेल्फी धाःथाय्‌ वना: भविष्यवाणी न्यंवनी । अन नं “छं थः बौयात 
स्याना: मांनाप इहिपा याइ” धका: धयाहइ । दिक्क जुया: लँय्‌ वयाच्चनीबलय्‌ 
वया धात्थेंम्ह बौ ध्वःदुइ । सुनां ल॑ त्वःतेगु धेगु खँय्‌ निम्हेस्या दथुइ ल्वापु 
जुइ । ईडिपसया ल्हातं मसीक थः हे अबुया हत्या जुड । अनंलि व थिब्स 
देसय्‌ वनी । अन छम्ह दैत्यं दुःख बियाच्चंगुलिं वयात स्याना: देसय्‌ शान्ति 
कायम याइ । जनतां लयूताया: ईडिपसयात जुजु दयूकी, व देयया विधवा 
रानीनाप इहिपा: यानाबी । व रानी ईडिपसया थः हे मां लानाच्वनी, तर 
थ्व ख सुनां नं सीमखु। इमि काय्‌ निम्ह व म्ह्याय्‌ निम्ह दइ। दिं 
फुनावनी, मस्त नं तःधिकः जुइ । अकस्मात्‌ देसय्‌ प्लेगया महामारी 
न्यनी । प्लेगया कारणबारे न्यनेकने यानास्वइ । ईडिपसं थ: बौयात स्याना: 
मांनाप इहिपा: याना: महापाप या:गुलिं प्लेग रोग वःगु धका: सीदइ । थ्व 
खँ सिया: मांम्ह पापबोधं आत्महत्या यानाः सी । ईडिपसं नं प्रायश्चितस्वरूप 
थःगु मिखा तछूयाना: निर्वासनय्‌ वनी । 

Oedipus at C001५ - ईडिपस थःगु देस त्वःताः कोलोनस धाःगु 
थासय्‌ च्चंवनी । वं अन प्रायश्चित यानाच्चनी, द्यपिनि भक्तिभाव यानाच्चनी । 
वयात म्ह्यायपिंसं विचा: याःवयाच्चनी, तर कायपिंसं वास्ता याइमखु । 
वया भक्तिभावं द्यःपिं लयूताया: “छ सीधुंकाः गन छन्त समाधिस्थ याइ, व 
थाय्‌ पुण्यभूमि जुइ” धकाः वरदान बी । बुरा, अशक्त जुइकाः ईडिपस सी । 
Anfंए०॥९ - एन्टिगनी धैम्ह ईडिपसया म्ह्याय्‌ खः। ईडिपसं राज्य 
त्वःतावनेधुंकाः सु जुजु जुइगु धैगु खँय्‌ ईडिपसया निम्ह कायपिंदथुइ ल्वापु 
जुयाः निम्हं सी । ईडिपसया पाजु/ससःकिजा क्रियोन (C7०००) जुजु 
जुइ । ईडिपसया निम्ह कायमध्ये छम्हेस्यां विदेशी सेनाया ग्वाहालि काःगुलिं 
वयात देशद्रोही घोषणा याइ, वया लाशया विधिपूर्वक अन्तिम संस्कार 
यायूदइमखु धका: राजाज्ञा जारी जुइ । तर एन्टिगनीं थः किजाप्रतिया 
कर्तव्य पालन यायत राजाज्ञा उल्लंघन याना: अन्त्येष्टि याइ । सजाँयस्वरूप 
एन्टिगनीयात मृत्युदण्ड बी । एन्टिगनीया विरहय्‌ क्रियोनया कायं आत्महत्या 
याइ । कायया विरहय्‌ क्रियोनया कलाःम्हं नं आत्महत्या याइ । 


(११) 


पाएचात्य साहित्यया परिचय ञ्ञ ग्रीक त्रासदी 
युरिपिडिज (Euripides, 480BC-406 BC) 
युरिपिडिज अतिक अध्ययनशीलम्ह मनू खः । नाटक च्वयाः त्याकूगु ध्यबां 
छगू निजी पुस्तकालय हे स्थापना यागु खः। व एकान्तप्रेमी जूगुलिं गुफाय्‌ 
च्वना: अध्ययन यानाच्चनीगु खः । लिपा उगु गुफाया नां हे Euripides Cave 
जूवंगु खः । वया सुकरातनाप बांला:गु सम्बन्ध दु । 

वं १०० पु नाटक च्चःगु दु । उकीमध्ये ९० पु त्रासदी, १० पु व्यंग्य नाटक 
खः । तर उपिंमध्ये १८ पु त्रासदी व १ पु व्यंग्यात्मक नाटक जक प्राप्त जूगु दु । 
युरिपिडिजया नांदंगु नाटक थुकथं दु - 

(१) Hipp०।४०५ - हिप्पोलाइटस धैम्ह जुजु T९९४५ या काय्‌ खः । 
हिप्पोलाइटसं ब्रम्हचर्य व्रत कयातःगु खः । थेसियसं P१९7० नांया ल्यासेम्ह 
कलाःनाप इहिपाः याइ । तर बुराम्ह भाःतपाखें फेड़ायात यौन सन्तुष्टि 
दइमखु । उकि बांलाःम्ह ल्यायम्हम्ह न्ह्यसुकाय्‌ हिप्पोलाइटसपाखे आकर्षित 
जुइ । गथे यानाः हिप्पोलाइटसपाखें थःगु इच्छा पूवंके धका: पियाच्वनी । 
थेसियस छुं ज्या विशेषं पिहांवंगु मौका लाका: नोकर्नीमार्फत्‌ हिप्पोलाइटसयात 
सन्देश छवइ । तर थ्व ज्या पाप धका: सीका: हिप्पोलाइटसं अस्वीकार 
याइ । असन्तुष्टि, पीडा व अपमानबोधं फेड़ां आत्महत्या याइ । तर सीन्ह्यः 
वं पौ च्वया: थःत हिप्पोलाइटसं बलात्कार याय॒त्यंगुलिं आत्महत्या यानागु 
धकाः च्वइ । थेसियसं तमं छुं खनीमखु । काययात सीमा धकाः सराः बी, 
हिप्पोलाइटस सी । तर लिपा कायम्ह निर्दोष धका: सीवं पश्चाताप याइ । 

(२) ०१०७ - मेडिया धैम्ह अलौकिक, जादुइ शक्ति दुम्ह मिसा खः । छम्ह 
ल्यायूम्ह 185०1 खनाः व मुग्ध जुइ । जेसनयात वया ककाम्हं षड्यन्त्र 
याना: राजगद्दी मब्यूसे तयातःगु खः। जेसन नं व मिसाया सौन्दर्य 
मोहित जुइ । इमिगु सम्बन्धं निम्ह काय्‌ नं बुइ । तर जेसनं मेडियाया 
वास्तविक रूप मस्यू । मेडियां थःगु शक्ति छयला: जुजु जुयाच्चंम्ह जेसनया 
ककायात स्याना: थः भाःतयात गह्दीइ तयूत स्वइ । ककाम्हेसिया हत्या 
मेड़ियापाखें जूगु ख सीवं जेसनं मेडियाया वास्तविकता थुइकी । गयाना: 
मेडियायात त्वःताः विस्युंवनी । मेम्ह हे मिसानाप इहिपा: यानाः जीवन 
हनाच्वनी । मेडिया तमं मिं जुइ, जेसन च्वनाच्चंगु थाय लुइका: थः लिथु 


(१२) 


ग्रीक त्रासदी )्‌्^=्^ पाश्चात्य साहित्यया परिचय 


व लिथुया बौम्हेसित स्यानाबी । तर जेसन गुगुं हालतय्‌ नं मेडियायात 
स्वीकार यायगु पक्षय्‌ दइमखु । तमं थः हे कायपिं निम्हेसित नं स्याना: 
आकाशय्‌ ब्वयावनी । 

13900196 - थ्व डायोनिसस द्यःनाप सम्बन्धित त्रासदी खः । डायोनिससया 
अबु द्यःपिनि जुजु जिउस (7605) खःसा मांम्ह $611616 छम्ह मनू खः । 
ग्रीक दयपिंमध्ये मनूया कोखं जन्म जूम्ह डायोनिसस छम्ह जक दु। 
नाट॒कया शुरुइ डायोनिससं थः गुकथं जन्म जुल धका: कनी । डायोनिसस 
प्वाथय्‌ दुबलय्‌ माःम्हेसिनं थः भाःतयात छंगु वास्तविक रूप छक: स्वय्‌ 
धकाः इनाप याइ । जिउसं हाबलासा जुया: थःगु रूप क्यनीबलय्‌ उकिया 
तेज॑ मांम्ह सी । तर प्वाथय्‌ च्वंम्ह मचायात छुं मजुइक जिउसं लिकया: 
थःगु खम्पाय्‌ तयातइ । ई त्यय्‌वं जिउसया खम्पां डायोनिससया जन्म जूगु 
खः । तर द्यःया रूपय्‌ डायोनिससया पुजा बांलाक मजू | उबलय्‌ पेन्थियस 
(Pent ९४५) जुजुं शासन यानाच्चंगु खः। डायोनिसस थःगु धर्म प्रचार 
यायूत वइ । वया धर्मय्‌ अयला: त्वनेगु, नय्‌गु, मोज यानाः: न्ह्याइपुकेगु हे 
जीवनया लक्ष्य खः। तर उबलय्‌ ग्रीसय्‌ मेमेगु धर्म चलेजुयाच्चंगुलिं 
मनूतयूसं काचाक्क वया धर्म नालेत तयार मज्‌ । बुलुहँ वया धर्म प्रचार 
जुजुंवनी । तर जुजु पेन्थियसं वया धर्म स्वीकार याइमखु, अःखतं 
डायोनिससयात कुनी । पेन्थियसया मांम्ह नं डायोनिससया भक्त जुइधुंक्गु 
खः । मांम्ह अयूलाखं काःगु इलय्‌ पेन्थियसयात मांम्हेसिथाय्‌ छूवइ । मांम्हेसिनं 
अयूला:या नशाय्‌ कायम्हेसित धुँ खनी । धुँ धका: कायम्हेसित स्यानाबी । 
जब होशय्‌ वइ, कायया हत्या थःगु हे ल्हातं जूगु वाःचाइ । मांम्हसित सर्प 
याना: जंगलय्‌ छवइ । थुकथं थःप्रति अनास्था तइपिंत डायोनिससं दण्ड 
बी । 


३९० 

अग्रजीभाषाया विकास 


अंग्रेजीभाषाया विकासया इतिहासयात मोटामोटीरूपं प्यंगू चरणय्‌ 

ब्वथलेछिं - 

१) ईपू ५५ स्वयांन्ह्यः 

२) रोमन आक्रमणनिसें आयङ्ग्लो-सायक्सनपिनि आक्रमण न्ह्यःतक 
(ईपू ५५ निसें ५ गूगु शताब्दीया मध्यतक) 

३) आयडग्लो-सायक्सन शासननिसें नर्मन विजयतक (५ गूगु शताब्दीया 
मध्यनिसें ई. १०६६ तक) 





४) नर्मनकालनिसें चसरतक (ई. १०६६ निसें १४०० तक) 


(१) ईपू ३४ स्वयां न्ह्यः 

इङ्गलायण्डया इतिहासया थ्व कालखण्डबारे पुरातात्विक उत्खननं प्राप्त 
सामग्रीपाखें जक जानकारी प्राप्त जूगु खः। इङ्गलायण्डया आदिम बासिन्दात 
जंगली अवस्थाय च्वनाच्चंगु खः। इमित आइबेरियन (1061191) जातियापिं 
धयातःगु दु । असभ्य आइबेरियनतयगु मुख्य पेशा हे शिकार खः। इमिसं 
सिमाहःया वसः पुनी, गुफाय्‌ च्वनी । इमि छुं धार्मिक विश्वास धैगु मदु । 


इपिं पाषाण युगय्‌ जीविका हनाच्वंपिं खः। लिपा बुलुहुँ ल्वहंया छेँ 


दयूकेसल । जनावरत लहीगु, सीपिंत थुनेगु, ल्वहँतय्‌ धार तया: हतियार दयूकेगु 
सयूकाहल । 


( १४) 


जग्रेजीसानाया बिकास 1” पाश्‍चात्य साहित्यया परिचय 
इपू ७०० पाखे केल्ट (८) जातिया मनूत च्वंवल । इमि निगू कचा 
द्‌ बडे 


Celt 


गेलिक (6९1८) वा ब्रिटन (याञा) वा 
गोयडेल (G०।५९]) ब्रिथन (Brithon) 


गेलिकतस्वयां ब्रिटनत भतीचा सभ्य जू । इमिसं गेलिकतयूत स्कटलायण्ड 
व आयरलायण्डय्‌ ख्यानाछुवल । ब्रिटनतयगु नामं हे देसया नां ब्रिटेन' धकाः 
च्वंगु खः । केल्टतयूगु बारे दकलय्‌ न्हापांगु उल्लेख ईपू ३३० पाखे ग्रीक गणितज्ञ 
पाइथिअसं (२५11695) यानातःगु दु । थुपिं पृचःपुचः मुना: च्वनीपिं खः। छगू 
पुचःया छम्ह सरदार दइ । पुचःया रक्षा यायगु जिम्मेवारी वयागु हे जुइ । थीथी 
पुचदथुइ एकता मदु । छगू पुचः व मेगु पुचःदथुइ न्ह्याबलें ल्वापु जुयाच्वनीगु 
ख: । देसय्‌ बल्लाःगु केन्द्रीय सरकार धेगु मदु । बुँज्या व पशुपालन थुमिगु मुख्य 
पेशा खः । थुपिं धातु छयलेस: । खानीं धातु लिकयाः हतियार दयकेगु याः । लूँ 
वहः, टीन पिने निकासी नं याइगु खः । थुपिं प्रकृतिपूजक खः । थुमिसं चन्द्र, सूर्य, 
लः, मिँया पुजा याइ । थुमि पुरोहितयात 7७/4 धाइ । उकि थुमिगु धर्मयात 
Druidism़ धाइ । इपिं पुरोहितपिं धर्मगुरु नापनापं न्यायाधीश नं खः । थुमिसं 
जादूटोनाय्‌ विशवास याइ, मनू बलि बी । 


(२) रोमन आक्रमणनिसें आयूडग्लो-सायक्सनया आक्रमण न्त्यःतक 
(ईप्‌ ४४ विसे ४ गूण गतान्दीया मध्यतक) 

इपू ५५ य्‌ रोमया सेनापति जुलियस सीजरं (पापड Caesar) 
इङ्गलायृण्डय्‌ आक्रमण यात । रोमनत शिक्षित व युद्धय अनुभवी खःसा ब्रिटनत 
अशिक्षित व अनुभवहीन खः । अथेसां सीजरयात तःधंगु सफलता प्राप्त मजू । 
दच्छिलिपा तःधंगु फौज ज्वना: सीजरं हाकनं आक्रमण यात । थ्व पालय्‌ ब्रिटनत 
बुत । ब्रिटनतयूसं रोमनतयूत वार्षिक कर पुलेगु सम्झौता याना: सीजर थःगु 
देसय्‌ लिहांवन । सीजरं च्वयात Commentary सफुली ब्रिटनतयगु बारे च्वयातःगु 
दु। 


चि. ] 


(१५) 


पाश्‍चात्य साहित्यया परिचय 2???” ०ग्रेजीभाणाया विकास 
सीजर लिहांवनेधुंकाः हाकनं लिहांमवल । उकि ब्रिटनतयूसं रोमनतय्‌त 

कर पुलेगु नं बन्द यात । ई ४३ स रोमया जुजु क्लाउडियसं (01900105) 

ब्रिटेनय्‌ आक्रमण याना: त्याकल । ब्रिटेनय्‌ रोमन आक्रमणया प्रभाव- 

(क) रोमनत सुसंस्कृत, सभ्य जाति खः। उकि ब्रिटेनय्‌ रोमन रहनसहन, 
भेषभूषा, बोलचालया प्रभाव लानावन । समाजया उच्चवर्गयापिनि ल्याटिन 
भाय्‌ ल्हायगु प्रचलन जुयावल । ब्रिटनतयगु केल्ट भाषाय्‌ ल्याटिन भाय्‌ 
ल्वाकज्यानावन । ल्याटिन शिक्षाया प्रचार जुल । 

(ख) रोमनतयूसं नगरत निर्माण यात । भवन, नाटकघर, न्यायालय, पक्की 
सडकत निर्माण यात । रोमन प्रणालीं बुँज्या जुल । फलस्वरूप यक्व अन्न 
उत्पादन जुल । देशया सुरक्षार्थ थायथासय्‌ किल्लात दयूकल । ब्यापार 
बृद्धि जुल, ब्रिटेन समृद्धशाली जुल । 

(ग) ईसाइ धर्मया प्रचार जुल । ब्रिटेनया पुलांगु D7७4 धर्मया प्रभाव कम 
जुयावन । न्हापांनिसें न्ह्यानाच्चंगु नरबलि बन्द जुल । 
शासन व्यवस्था फुक्क रोमनतयसं न्ह्याकाच्चन । उकि ब्रिटनतयूत शासन 

व्यवस्थाबारे शिक्षा प्राप्त मजुल । रोमन शासनय्‌ ब्रिटिशत विलासी जुयावन, 

युद्ध व सैनिक संगठनय्‌ अनुभव मन्त । ई. ४१० य्‌ रोमनतयसं ब्रिटेन त्वःताः 
थःगु देसय्‌ लिहांवन । परिणामस्वरुप आयङ्ग्लो-सायक्सनतयसं आक्रमण यानाः 
त्याकल । 


(३) आयड्गलो-सायक्सन शासननिसें नर्मन विजयतक 

(4 गूयु गताब्दीया मघ्यनिसे ई १०६६ तक) 

रोमनतयूसं त्वःतावनेधुंकाः ब्रिटिशत असहाय जुल । थःगु रक्षा थःम्हेस्यां 
यायूमफुत । ट्युटनिक (1९७।०१।८) जातिया जर्मन भाय्‌ ल्हाइपिं मनूतयूसं 
ब्रिटेनय्‌ आक्रमण यानाहल । दकलय्‌ न्हापां ई. ४९९ स जुट (]४९)तय्‌सं 
आक्रमण यात । इमिगु सफलता खना: सायक्सन व आयङ्ग्लोतयूसं नं आक्रमण 
याना: थःथःगु राज्य स्थापना यात । पुलांगु साय॒क्सन भाषाय «1801 वा 07९५1 
या अर्थ 1100 (अंकुश) खः । थुपिं न्या लाय्‌गुली निपुण जूगुलिं ^॥४।९५ धाःगु 
धैगु विद्वानपिनि धापू दु । अथे हे 98४07 खँग्वः चिहाकःगु तरवारया अर्थ बीगु 
$८१%/9% पाखे वःगु खः । उकि $2४07 या अर्थ ऽ७४०९१-॥॥ खः । थुपिं 

तरवार छयलीपि युद्धप्रेमी जाति जूगुलिं सायक्सन नां जूवंगु ख: । आयङ्ग्लो, 
सायक्सन व जुट स्वखलःसिया ७ गू राज्य स्थापना जुल गुकियात Heptarchy 
धाइ । आयङग्लोतयूसं Mercia, Northumbria व East 1219 राज्य स्थापना 
यात । सायक्सनतयसं 855०5, ५१५७५७५ व ४७5५०५ राज्य स्थापना यात । अथे 
हे जुटतयसं 1611 राज्य स्थापना यात । त्याकेधुंका: थुपिं परिवार दक्व ब्वना: 
देश छगुलि हे ब्रिटेनय्‌ च्वंवल । थुपिं स्वखलःमध्ये आयड्ग्लोत दकलय्‌ आपा: 
दु । सम्पूर्ण ब्रिटेनय्‌ हे थुपिं बहुमतय्‌ लात, थुमिगु नामं हे देशया नां 'इङ्गलायण्ड' 
जूवन । थुपिं युद्धप्रेमी जातित खः । युद्धय्‌ ल्वाना: सीपिं जक स्वर्गय्‌ वनेखनी धैगु 
थुमि धारणा खः । मूर्ति पुजा याइपिं थुमिगु धर्मयात P4९०० धाइ । थुमि मुख्य द्य: 
०५९० खः । थुमिसं नकतिनि प्रचार जुयावःगु ईसाइ धर्मयात बाँकी 
मत: । ईसाइ धर्मया चर्चत स्यंकल । थुमिगु भासं हे अंग्रेजीया न्हयगू बारया नां 
च्वंवःगु खः। लिपा बुलुहुँ ईसाइ धर्म नं प्रचार जुयावन, थुपिं नं ईसाइ 
जुल । केल्टिक व रोमन भाय्‌ ल्वाकज्यानाच्वंगु भाषाय्‌ शासक जुयाच्वंपिनिगु 
जर्मन भाय्‌ नं ल्वाकज्यात । थ्व भाययात पुलांगु अंग्रेजी (010 12151) धाइ । 
Anglo- Saxon Literature 
थ्व युगय्‌ साहित्यया रूपय्‌ योद्धातय्‌ वीरगाथा, इसाइ धर्मया सन्तपिनि 
जीवनगाथा च्वयूगु ज्या जुल । थ्व युगया नांदंपिं साहित्यकारकथं Caedmon, 
Bede, 41100 आदिपिनि नां उल्लेखनीय जू । 


Beowulf 

आयङ्ग्लो-सायक्सनकालया दकलय्‌ महत्त्वपूर्ण कृति 'बिवुल्फ' महाकाव्य 
खः । थुकिया च्वमि सु खः धकाः सीमदुनि । थुकी मुक्कं ३१८२ भवः दु । थ्व 
महाकाव्य ई. ७००-१००० दुने च्वःगु जुझमाः धकाः अनुमान यानातःगु दु । थ्व 
पुलांगु अंग्रेजी च्वयातःगु महाकाव्य खः । तर वर्णन यानातःगु थाय्‌ इङ्गलायण्ड 

मखु, डेनमार्क व स्वीडेन खः । 
बिबुल्फया बाखंसार- डेन देसय्‌ (थौंकन्हयूया डेनमार्क) जुजु -होथगारं 
(Hrothएar) शासन यानाच्चंगु खः । -होथगारं 6010 नांया भव्य हल दयकातःगु 
दु । अन भ्वय्‌ न्यायूकाः, अयलाः त्वनाः, प्याखं हुलाः, म्ये हाला: न्ह्याइपुकाच्चंगु 
इलय्‌ 0161061 नांया दैत्यं आक्रमण यानाः यक्व मनूत स्यानाबी । ग्रेण्डलयात 

हतियारया प्रहारं थी हे मख्‌ । ग्रेण्डलया आक्रमणया थ्व क्रम १२ द॑ तक 
न्ह्यानाच्वनी । ग्रेण्डलया आतंकया चर्चा देसविदेसय्‌ न्यनी, बिवुल्फया न्हायूपनय्‌ 
नं थ्यनी । बिवुल्फ गीटलायण्ड (8291191, थौंकन्हय्‌ दक्षिणी स्वीडेन)या बहादुर 
योद्धा खः । ग्रेण्डलया आतंकपाखें डेनतयत मुक्त यायूत १४ म्ह सहयोगी मुंका: 
समुद्र पार यानाः डेनमार्कय्‌ वनी | बिवुल्फयात जुजू भव्य स्वागत 
याना: भ्वय्‌ न्यायकी । चान्हय्‌ ग्रेण्डलं आक्रमण याइ । बिवुल्फ ग्रेण्डलनाप 
ल्हातं हे ल्वाइ । वं ग्रेण्डलया ल्हा: हे ल्येहेंथनाबी । घाःपा: जुया: ग्रेण्डल मांम्हेसिथाय्‌ 
बिस्युंवनी । सास्ति नयाः मांम्हेसिया न्ह्यःने सी । बिवुल्फ ग्रेण्डलया ल्हाःयात 
सकसिनं खंक ब्वयातइ । दैत्य सीगु लसताय्‌ डेनिसतयूसं भ्वय्‌ न्यायूकी । तर 
चान्हय्‌ ग्रेण्डलया मांम्हेस्याँ बदला का:वइ । जुजुया छम्ह सल्लाहकारयात स्यानाबी । 
बिवुल्फ ग्रेण्डलया मांम्हेसित नं स्यायूत व च्वनाच्वंगु पुखू दुगु गुफाय्‌ वनी । 
निम्हेसिया दथुइ घमासान युद्ध जुइ । बिवुल्फ ग्रेण्डलया मांम्हेसित नं स्यानाबी । 
दैत्यतयगु आतंक मुक्त जूगुलिं जुजु लयताया: बिवुल्फयात सिरपा: बियाः बिदा 
बी । बिवुल्फ थःगु देय गीटलायण्ड लिहांवनी | गीटलायण्डय्‌ अनया जुजु व 
वया काय्‌ सीधुंका: बिवुल्फ जुजु जुइ । वं ५० दँतक सफलतापूर्वक शासन 
न्ह्याकी । ई बिनावनी, बिवुल्फ नं बुरा जुइधुंकी । छक: छम्ह मनुखं पहाडय्‌ 
सुचुकातःगु खजाना खुयाहइ । उगु खजानाया रक्षा यायत च्वनाच्वंम्ह मिँ ल्हवइम्ह, 
५० फीट ताःहाकःम्ह मल: तंचाया: देसय्‌ हमला याइ । बिवुल्फ उम्ह मलःनाप 
ल्वाइ । मलःयात स्यानाबी, तर थः नं बांमलाक घाःपा: जुया: सी । बिवुल्फयात 
परम्परा अनुसार अन्त्येष्टि याइ । 

थ्व महाकाव्य मौखिक परम्पराय्‌ न्ह्यानाच्वंगु ख: । सन्‌ १००० पाखेतिनि 
थ्व लिपिवद्ध जूगु खः । लिपिवद्ध याःम्ह ईसाइ खःसां चित्रण यानातःगु समाज 
7१४१] तयूगु ख: । थुकिया छगू जक हस्तलिखित ग्रन्थ झा ०७९7 C०४०० या 
पुस्तकालयस सुरक्षित जुयाच्चंगु खः। सन्‌ १७३१ य्‌ उगु पुस्तकालयय्‌ मिंनल, 
बिवुल्फ सफू क्षति ला मजू, तर ल: व मिं भचाभचा स्यंगु दु । थौंकन्हय्‌ उगु 
सफूयात ब्रिटिश म्यूजियमय्‌ तयातःगु दु । 

सफुली वर्णन यानातःगु घटना काल्पनिक मखुसे ऐतिहासिक खयमा: धेगु 
आपाःसिया धारणा दु । डेनमार्कय्‌ उत्खनन्‌ याःबलय्‌ महाकाव्यय्‌ वर्णन 
यानातःथेंजाःगु हलया भग्नावशेष लुयावःगुलिं थुकियात पुष्टि याः । 


( १८ ) 


जग्रेजीनालाया विकास “7 -___न्न्न्न्ज्ज्नज्ज्न्ज्ज्ज्न. पाश्‍चात्य साहित्यया परिचय 
(४) नर्मनकालनिसें चसरतक (ई १०६६ तिस १४०० तक) 
नर्मनत फ्रान्सया उत्तरय्‌ च्वनीपिं खः। उत्तरय्‌ च्वनीपिं जूगुलिं इमित 
Northman धाइगु खः । नर्थमायनपाखें हे नर्मन जूगु खः। ई. १०६६ स नर्मन 
जुजु विलियम (iam) इङ्गलायण्डय्‌ आक्रमण यानाः त्याकल । अनंलिं 
इङ्गलायण्डय्‌ फ्रेञ्च भाय्‌ व संस्कृतिया प्रचार जुयावन । सरकारी कामकाज व 
उच्चघरानियापिनि ल्हाइगु भाय्‌ फ्रेञ्च जुल । तर सर्वसाधारण धाःसा पुलांगु 
अंग्रेजी ल्हाइपिं जुयाच्चन । सर्वसाधारणया पुलांगु अंग्रेजी व शासकवर्गपिनिगु 
फ्रेञ्च ल्वाकज्यानाः 6०४०] 1121151 पिदंगु खः । आयङ्ग्लो-सायक्सन व फ्रेञ्च 
सभ्यता ल्वाकज्यानाः छगू न्हूगु सभ्यताया जन्म जुल । थ्व हे सभ्यता थौंकन्हयया 
अंग्रेजी सभ्यताया मूल खः । 


he 

जियोफ्रे चसर 


GEOFFREY CHAUCER 


चसरया जन्म गुबलय्‌ जूगु धैगु बारे एकमत मदु, तर अप्वःसिनं ई. १३४० 
पाखे जूगु जुइमाः धकाः अनुमान यानातःगु दु । चसरया बाल्यकालबारे बांलाक 
सीमदुनि । तर वया रचनात स्वयबलय्‌ उच्चशिक्षा हासिल यानातःगु दयमाः 
धकाः अनुमान यायछिं। वं ल्याटिन, फ्रेञ्च, अलंकारशास्त्र, तकशास्त्र, प्राचीन 
साहित्य, व्याकरणया नं अध्ययन यानात:गु दु। चसरया बौ जोन चसर 
(John Chaucer) छम्ह अयला:या व्यापारी खः । उकिं बौम्हेसिया समाजया 
उच्चवर्गया मनूत व दरवारनाप बांला:गु स्वापू दु । व हे स्वापूया कारणं चसरं 
१७ दँ दुबलय्‌ हे दरवारय्‌ जागीर नयखन । वया मालिक फ़रान्सलिसेया युद्ध 100 
४/९०7५ 7 य्‌ वंबलय्‌ चसर नं युद्धय्‌ वंगु खः । तर फ्रेञ्चतयूसं चसरयात बन्दी 
दयूकल, लिपा मालिक  ध्यबा पुला: त्वःतकाहल । युद्धं लिहांवयाः चसरया पदोन्नति 
जुल, कूटनीतिज्ञ यानाः फ्रान्स, इटाली आदि देसय्‌ छुवल । विदेश भ्रमणया 
भवलय्‌ हरेक प्रकारया, हरेक पेशाया मनूत नापलात । थःगु किताबी अध्ययन व 
पिनेया अनुभव ल्वाकछ्याना: चसरं थःगु सफली प्वंकावंगु दु । 


चसरया साहित्यिक यात्रायात स्वब्वय्‌ ब्वथलातःगु दु - 


(१) French Period (1359-72) - चसरया साहित्यिक यात्रा फ्रेञ्च साहित्यपाखें 
शुरु जुल । उबलय्‌ बेलायतय्‌ फ्रेञ्च साहित्या प्रभाव लानाच्चंगु खः । 
चसरं नं फ्रेञ्च साहित्यया अनुवाद यात । थुगु अवधिया प्रसिद्ध सफ्‌ 
- The Romaunt of Rose, The Book of Dutchess, The Book ofthe 
Lion ख: । 

(२) Italian Period (1372-86) - ई. १३७२ य्‌ व्यापारिक सम्भौताया 
सिलसिलाय्‌ कूतनीतिज्ञ जुया: इटाली वंगु खः । दाँते (9910०), बोकासियो 
(Boccaccio), पेट्रार्क (P९trarch) पिनि रचनापाखें गाक्क प्रभावित जुल । 
उबलय्‌ दाँते सीधुंकूगु खःसां बोकासियो व पेट्राकलिसे चसरया प्रत्यक्ष 
सम्बन्ध दत । इटालियन साहित्यात अंग्रेजी अनुवाद यात । थ्व अवधिया 
महत्वपूर्ण सफूत - The Legend of Good Women, The House of 
Fame, The Parlement of Foules ख: । 

थुपिं निगुलिं युग अंग्रेजी साहित्यया दृष्टिकोणं उलि महत्वपूर्ण मज्‌ । 

छायकि चसरया थुपिं सफूत मौलिक मखु, अनुवाद जक खः: । थुपिं सफुली 
फ्रेञ्च भायूया गाक्क प्रभाव खनेद्‌ । 

(३) English Period (1386-1400) - चसरया साहित्यिक जीवनया दकलय्‌ 
महत्वपूर्ण अवधि थ्व हे खः। चसरया माष्टरपीस व दकलय्‌ लुमंकेबहगु 
सफू क्यान्टरवरी टेल्यया सृजना थ्व हे अवधी जुगु खः । 


Canterbury Tales 

चसरं थ्व सफू ई. १३८७ पाखे च्वःगु खयमा: धकाः अनुमान यानातःगु दु । 
छायूकि उगु सालय्‌ चसरया कलाः 0011७9 बिरामी जूगुलिं कलाःम्हेस्या ल्वय्‌ 
लाय्‌मा धका: चसर क्यान्टरबरीइ तीर्थयात्रा वंगु खः। तर नं छुं महिनालिपा 
कलाःम्ह सित । 

धार्मिक तीर्थकथं क्यान्टरबेरी प्रसिद्ध जूगुया कारण - थ्व थाय्‌ लण्डनं 
लगभग ६० माइल तापा: । थ्व थासय्‌ थोमस बेकेट (Thomas Beck!) नांया 
पादरीया हत्या जूगुलिं वया चिहान दुगु पवित्र भूमिकथं नालातःगु खः । जुजु 
प्रशाई | या पालय्‌ थोमस बेकेट विशप जुयाच्चंगु खः। उबलय्‌ जुजुया 
अदालत (सरकारी अदालत) व चर्चया अदालत (धार्मिक अदालत) धका: निथी 
अदालत दुगु खः । चर्चया अदालतयात धार्मिक मामिला जक स्वयूगु अधिकार 
बियातःगु खः । लिपा धार्मिक बाहेक ममेगु मुद्दा नं स्वयूगु यानाहल । थुकि यानाः 
जुजुया अदालत व चर्चया अदालतदथुइ अधिकार क्षेत्रयात कया: विवाद ब्वलन । 
जुजुं चर्चयात सीमित अधिकार बीगु दस्तावेज दयकल, बेकेटं उकी हस्ताक्षर 
यायूत अस्वीकार यात । जुजु व बेकेटदथुइ विवाद तच्चयावन । बेकेटं मनूत 

पाश्‍चात्य साहित्यया परिचय राणा” जियोफ्रे कर 
संगठित याना: जुजुया विरोधय्‌ सः तयाहल । जुजुं तमं बेकेटयात स्यायगु हुकुम 
बिल । ई. ११७० डिसेम्बर २९ खुन्हु प्यम्ह मनूत क्यान्टरबेरी वना: चर्चदुने 
च्वंम्ह बेकेटयात पिने हया: छूयं पाला: स्यानाबिल । तर थुकिया लिच्च: अःखः 
जुल । बेकेट झन्‌ लोकंव्हात, धार्मिक शहीद जुल । वयात थुनातःगु थाय्‌ धार्मिक 
तीर्थस्थलया रूपय्‌ विकास जुल । जुजुयात पश्चाताप जुल, बेकेटया चिहानय्‌ 
वनाः प्रायश्चितस्वरुप थःगु म्हय्‌ कोर्रा दायकेबिल । जुजुं बेकेटयात "$9111" 
उपाधि बिल । 

थ्व सफ्‌ क्यान्टरबरीइ अप्रिल महिनाय्‌ तीर्थयात्राय्‌ वनेत वइपिं तीर्थयात्रीतय्‌गु 
वर्णन व इमिसं कंगु बाखंया संकलन खः। चसरसमेत याना: मुक्कं ३०म्ह 
यात्रीत दु । यात्राय्‌ वनेन्ह्यः लण्डनया $०७१० धाःगु थासय्‌ च्वंगु Tabard 
Inn या थुवाः हाय्री बेली (1०/५ 8129) सकसित लसकुस यानाः रात्री 
भोजन याकी, अयला: त्वंकी । दक्वस्यां प्वा: जायूवं वं छगू प्रस्ताव तइ- लँय्‌ 
म्हाइपु छयायत प्रत्येक यात्री निपु बाखं वनेबलय्‌ व निपु बाखं अनं लिहांवयूबलय्‌ 
कनेमाः, दकलय्‌ बांलाःगु बाखं कम्हेसित लिहांवयधुंका: सकस्यां भ्वय्‌ नकेमाः । 
हायूरी बेलीया थ्व प्रस्तावयात सकस्यां स्वीकार याना: बाखं कनायंकी । क्यान्टरबरी 
टेल्स थुकिया हे परिणाम खः । 

थ्व सफू पूमवं । हायूरी बेलीया प्रस्तावकथं मुक्क १२० पु बाखं दयूमाःगु 
खः, तर थुकी २४ पु जक बाखंत दु । उकिसनं २० पु जक पूवं, ४ पु पूमवं । 
इटालीया बोकासियोया 72८८८८००० सफूपाखें चसर प्रभावित जूगु खः । उगु सफुली 
प्लेग रोगया महामारीं बचेजुइत फ्लोरेन्स नगरं बिस्युंबंपिं १० म्ह मनूतयूसं कंगु 
१०० पु बाखं मुंकातःगु खः । 


क्यान्टरबरी टेल्सया भूमिका (Prologue to the Canterbury Tales) 


सफूया परिचयात्मक ब्व/भूमिकायात “१४गूगु शताब्दीया बेलायती 
समाजया तःपाःगु चित्र” धयातःगु दु । चसर देसविदेसय्‌ यक्व चाःहिलाः यक्व 
अनुभव मुंकेधुंकूम्ह खः । वं भ्रमणया झवलय्‌ हरेक किसिमया, हरेक पेशाया 
मनूत नापलाःगु दु । उकि थ्व सफुली जीवनया सूक्ष्म अवलोकन, समाजया 
सटीक विश्लेषण, पात्रतयूगु यथार्थ चरित्रचित्रण, इपिं हालीगु सनीगु पह, पुनीगु 
वसःतकया वर्णन यानातःगु दु । सफली दुपिं तीर्थयात्रीपिं थुकथं 
द्‌ = 

चसर 

Harry Bailey - थ्व यात्राया व्यवस्थापक खः । चीधंगु खँय्‌ नं याकनं तं 
पिकाइम्ह मनू खः । 

रणा - थ्व बहादुर व देशभक्त योद्धा खः । 

वणा - नकतिनि २० द॑ दुम्ह, सँ कूलिकूचि चिंम्ह थ्व मनू नाइटया काय्‌ 
व अंगरक्षक नं खः । व म्ये हालेगु, प्याखं हुलेगु व मिस्तनाप जुइगु शोख 
दुम्ह खः । 

Monk - प्वात्याप्वात्या ल्हवंम्ह, थःम्हं खिचायात शिकार याय॒गु तरीका 
स्यनाः, वं शिकार यानाहःगु ला नयाः अःखतं खिचायात निर्दोष प्राणीया 
हत्या यायूमज्यू धकाः अर्ती बीम्ह मनू खः । 

Nn - उच्च घरानिया पहलं विधिव्यवहार यायमाःम्ह, न्हासं म्ये हालीम्ह, 
छपा न्हायपं मताःम्ह, थुलि दयालुकि छुँ छम्ह जक फन्दाय्‌ लानाच्चंगु वा 
घाइतेम्ह खराःचा जक खंसां ख्वइम्ह मिसा खः । 

Fra” - घुमन्ते साधु । तःमिपिं व बांलाःपिं मिस्तनाप सम्बन्ध क्वातुकेत 
स्वइम्ह, इहिपाया व्यवस्थापनय्‌ सक्रियम्ह, घूस नइम्ह मनू खः । 
Summ0n९7 - थ्व चर्चया कानून त्वाःथलीपिंत धार्मिक अदालतय्‌ 
थनेहइम्ह मनू ख: । कुष्ठरोग थाःम्ह व मनू खनकि मस्त ग्यानाः बिस्युंवनीगु 
खः । अय॒लाः त्वनेधुनकि ल्याटिन भासं हालाहइ । तर वया ल्याटिन छत्तिं 
शुद्ध मजू । 

Pard0n९ - थ्व क्षमापत्रया बिक्रेता खः । थःगु झोलाय्‌ बहुमूल्य पुलांगु 
वस्तु धकाः जनावरतयगु क्व॑य्‌ तयाजुइ, तःधंपिं धर्मगुरुपिनि अस्थि धकाः 
मी । 

Wife of Bath - थ्व बाथ शहरया मिसा खः । व छपा न्हायूपनं मताःम्ह, लं 
व तिसाया शौकीनम्ह मिसा खः । वं न्याकः व्याहाः यायधुंकूगु दुसा हाकनं 
मेगु इहिपा:या तयारी यानाच्चंगु खः । 

Par50n - थ्व पुरोहित खः । थ्व गरीब जूसां अतिक धार्मिक व इमान्दारम्ह मनू 
खः । थः न्ह्याक्व हे गरीब जूसां धार्मिक आचरण पूर्णरूपं पालन यानाच्चनी । 

(१२) Student of the University of Oxf07d - बांलाक नयूमखंम्ह, गंसिम्ह थुम्ह 
मनुखं बांलाक वसः पुनातःगु मदु । बांलाक नयूमखंगुलिं वया सल नं गंसि 
जुइधुंकल । अथेसां वं आपालं सफ्‌ न्यानाजुइ । उगु इलय्‌ इङ्गलायण्डय्‌ 
विद्या अध्ययनया ख्यलय्‌ वयाच्चंगु लहरया प्रतीककथं थुम्ह मनूयात थनेहःगु 
खः । 

१३) D0८० - आयुर्वेद व ज्योतिष बांलाक स्यूम्ह, अतिक वासः यायूसःम्ह, तर 
ध्यबाया लोभीम्ह मनू खः । थ्वया बाइबलय्‌ ध्यान मवं । 

१४) [4७४९1 - अतिक धूर्तम्ह, यक्व फीस काइम्ह वकील ख: । वं यक्व जग्गा 
नं न्यानातःगु दु । तर वं दयकूगु भ्वं सुनां नं नक्कली धायफइमखु । 





१५) Manciple - वकीलत च्वनाच्चंगु छेँयू बजारं सामान न्यानाहयाबीम्ह 
अतिक चतुरम्ह मनू खः । वं ३० म्ह वकीलतय्‌त हे कंग: लानाच्वंगु खं 
सुनां नं सीकेमफ्‌ । 

(१६) Merchant - तसक रवाफ क्यनेमा:म्ह, थुलि लब: नया उलि लब: नया 
धकाः धाक त्वःतेमाःम्ह मनू खः । तर व त्यासाय्‌ दुबिनाच्वंगु खं सुनां नं 
मस्यू । 

(१७) Franklin - तुयु दारी व ह्याउंख्वाःम्ह थुम्ह मनूया अयूलाखय्‌ मरि थुनाः 
नयमा: । वया छँय्‌ छुयातःगु ला, न्या खाली जुइमखु । थ्व न्हापा शेरिफ 
जुइधुंकूम्ह मनू खः । 

(१८) 1२०९४९ - थ्व शहरया प्रमुख कानूनी अधिकृत खः। अतिकं बांलाक ज्या 
याइम्ह नं खः । तर वं भ्रष्टाचार यानाच्चंगु सुनां नं मस्यू । 

(१९) P10७7 - नुगः यचुम्ह थ्व मनू पार्सनया किजा खः। थ्व मनूपाखें 
किसान वर्गया प्रतिनिधित्व याकात:गु दु । वं थःगु आम्दानीया झिब्वय्‌ 
छुब्व चर्चय्‌ छाइ । 

(२०, २१, २२, २३, २४) Guildsmen - थुकी Haberdasher (सिलाइ सम्बन्धी 
सामान मीम्ह), Dyer, Carpenter, Weaver, Carpet Maker याना: न्याम्ह 
दुथ्याः । थुपिं दक्वस्यां ज्वःलाक बांलाःगु वसः पुनातःगु दु । 

(२५) ९०० - थ्व कामदारतय्‌ पुचःयात नसा ज्वरेयाइम्ह सुवा: खः । थ्व मनू 
तसक साक्क ज्वरेयायसःम्ह खः । 

(२६) Shipman - जहाजं देसविदेस चाःहिले धुंकूम्ह थ्व मनू मौसमया भविष्यवाणी 
याय्‌गुली निपुणम्ह खः । तर थ्वं जहाजय्‌ यात्रा याइपिं साहुमहाजनतय्‌गु 
अयूलाः खुइगु याः । 

२७) Mille" - थ्व मील मालिक खः । थःगु मीलय्‌ क्यलेहइगु कःनि खुइम्ह 
बेइमानम्ह मनू खः । 

२८) ४९०7 (घरानियापिंथाय्‌ च्वनीम्ह नोकर) - थ्व नाइटया नोकर खः । 
धनुष वाण, ढाल, तरवार ज्वनात:म्ह, बांला:म्ह निशानेबाज नं खः: । 

२९) Second Nun - थ्व मनू प्रोलोगय्‌ उल्लेख मद्‌ । 





३०) Nun's 0105 - थ्व नं प्रोलोगय्‌ उल्लेख मद्‌ । 

चसरं थीथी पात्रतयगु माध्यमं थः च्वनाच्वंगु समाजय्‌ खनेदुगु सामाजिक, 
राजनैतिक, धार्मिक विकृतिपति असहमत जया: ध्याचू नकादीग 
दु । उबलय्‌ इङ्गलायण्डया चर्च भ्रष्ट जुयाः पादरीत सम्पत्ति मुंकेगुली व 
व्यापारीत नाफाया धूनय्‌ व्यस्त जुयाच्चंगु ख: । तर न्ह्यात्थे दुःख सीमाःसां 
विद्याआर्जन यायगु व इमान्दारीपूर्वक जीवन हनेगुली प्रतिबद्धपिं मनूत नं ब्वयह:गु 
दु । 


थःगु युगया चित्रण चसरया साहित्यिक कृतिया दकलय्‌ त:धंगु विशेषता 
खः । अंग्रेजी साहित्यय्‌ थः म्वानागु युगया यथार्थ चित्रण यायगु साहस याःम्ह 
न्हापांम्ह कवि चसर हे खः । ईश्वर, धर्म, सन्तमहन्त, पारलौकिक विषयय्‌ जक 
केन्द्रित जुयाच्चंगुली चसरं समाजया यथार्थ चित्र ब्वल, मनूया जीवनयात 
केन्द्रीय भूमिका बिल । 


अग्रेजी भाषाय चसरया योगदान 

ई. १०६६ स इङ्गलायण्डय्‌ नर्मनतयूसं आक्रमण यानाः त्याकेधुंकाः अनया 
भाषिक ख्यलय्‌ ह्यूपाः वल । शासकत फ्रेञ्च जूगुलिं इमिसं सरकारी प्रशासनिक 
ज्याखँ, अद्वाअदालत, शिक्षाय्‌ थःपिनिगु भाय्‌ छयल । धार्मिकख्यलय्‌ धाःसा ल्याटिन 
भाय्‌ हे छ्यलाबुला जुयाच्चन । उच्चघरानियापिनि नं अंग्रेजी मल्हाःसे फ्रेञ्च हे 
ल्हाइगु, फ्रेञ्चं च्वयगुली हे गर्व तायूकीगु जुयाच्चन । उबलय्‌ अंग्रेजी भायया 
अवस्था तस्कं क्वह्यं । चसरस्वयां न्ह्यः राष्ट्रिय भाषा धेगु हे मदु, क्षेत्रीय 

पाश्‍चात्य साहित्यया परिचय राणा” जियोफ्रे चतर 
भाषिकात जक दु । उबलय अंग्रेजी ४ गू भाषिकाय्‌ विभक्त जुयाच्चंगु खः- 
Northern, Southern, East Midland व West Midland छगूस्वयां मेगु 
भाषिकाया वाक्यविन्यास, ध्वनि, भाषिक संरचना पाःगुलिं 
स्तरीयता मदु । इपिंमध्ये इष्ट मिडलायण्ड (लण्डनया भाषिका) व्याकरणिक 
हिसाबं दकलय्‌ सरल जुयाच्चंगु खः। लण्डन व्यापारिक व औद्योगिक केन्द्र 
जूगुलिं प्रचार यायत अःपुइगु कारणं चसरं थ्व हे भाषिकाया माध्यमं कृति रचना 
यात । फलस्वरूप बेलायतन्यंक थ्व भाषिका न्यनावन, लण्डनया छगू भाषिका 
स्तरीय भाषाया रूपय्‌ विकास जुल । संसद, सरकारी ज्याखंँ, शिक्षाय्‌ नं अंग्रेजी 
छयलेगु यानाहल । राष्ट्रिय भाषा धैगु हे मदुनिगु इलय्‌ राष्ट्रिय भाषाया सृजना 
याना: च्चन्ह्याःगु साहित्य सृजना यात । थ्व हे कारणं चसरयात राष्ट्रिय भाषाया 
जन्मदाता (Father of National Language) धाइ । समालोचक 1.०७९]] या 
धापू दु - "Chaucer found his native tongue dialect and left it a language". 

चसरस्वयां न्ह्य: नं अंग्रेजी च्वइपिं साहित्यकारत मदुगु मखु । अनेक 
भाषिकां काव्य रचना जू । तर इपिं कवितयूसं छयःगु भाय्‌ सर्वसाधारणं बांलाक 
मथूगुलिं प्रभावकारी मजुल । तर चसरया भाय्‌ सरल जुया: नं बौद्धिक जुल । 
चसरया सफू ब्वनेत शब्दकोश व व्याकरणया सफूत पुइकेम्वा: । 

चसरया अंग्रेजीयात M4१1९ 512151 धाइ । आधुनिक अंग्रेजी शेक्सपियरया 
ईनिसें शुरु जुल । तर अंग्रेजी भाषा साहित्यय्‌ आधुनिकताया पूर्वाभास चसरयाके 
बांलाक खनेदयधुंकल । चसरं पुलांगु अंग्रेजी आधुनिक अंग्रजी हयूत तांया भूमिका 
मिहतल । चसरया साहित्यिक प्रभावं अंग्रेजीयात न्हूगु मोड व्यूगुलिं आधुनिक 
अंग्रेजीया आदिकवि धायूमा: धैगु धारणा प्वंकीपिं नं दु । 

ई. १४०० या अक्टोबर २५ तारीखखुन्ह चसर मन्त । वया मृत्युया 
कारण अज्ञात हे तिनि । च्वमि पाए 1णा०5 या Who Murdered Chaucer 2: 
A Medieval Mystery सफुली चसरया हत्या जूगु धका: च्वयातःगु दु । चसरयात 
Westminster Abb९Y य्‌ समाधिस्थ यानात:गु दु । 


4 


i 
र 


ho 


१ 9 
RR ४००६ 


क 


क 


९ 


0: कि 


( २६ ) 


जोन मिल्टन 


JOHN MILTON 


मिल्टनया जन्म ईसं १६०८ डिसेम्बर ९ तारीखय्‌ लण्डनया सम्पन्न, 
शिक्षित परिवारय्‌ जूगु खः। वया बौ न्हापा क्याथोलिक ख:सां लिपा प्युरिटन 
(१01४1) जूवंगु कारणं परिवारं पैतृक सम्पत्तिया अधिकारं बञ्चित यानाब्यूगु 
खः । अथेसां संघर्ष यायां लिखतपत्र प्रमाणित याइम्ह अफिसरया ज्या यायां 
ध्यबा कमेयाःम्ह खः । बौम्ह कला, साहित्यय्‌ नं रुचि दुम्ह खः । मांम्ह नं धर्म व 
शुद्ध सामाजिक आचरणय्‌ विश्वास याइम्ह जूगुलिं मचांनिसें हे मिल्टनया नुग: 
धर्म व कला साहित्यया अध्ययनपाखे क्वसाल । सम्पन्न परिवार जूसां विलासी 
जीवन महंसे मेहनत याना: ब्वनावन । ज्ञानया प्या:चा: लंकेत भिनिद॑ दुबलय्‌ हे 
बाचातक च्वना: अध्ययन याइम्ह खः । क्याम्ब्रिज विश्वविद्यालयपाखें स्नातकोत्तर 
नं उत्तीर्ण यात । ग्रीक, ल्याटिन, हिब्रू, स्पेनिश, फ्रेञ्च, इटालियन भाय सयूकल । 
धर्म, दर्शनया विषयय्‌ नं पारंगत जुल । अध्ययनया कारणं वयाके वःगु चेतना व 
जागरणं याना: राजतन्त्रया विरोधी जुयाः पिहांवल । थःगु च्वसामाफत्‌ स्वतन्त्रताया 
वकालत यानाजुल । ईश्वरं मनूयात न्ह्यपु, म्हतु, लहा: बियातःगुलिं न्ह्यारगु नं 
विचा: यायदयमाः, न्वंवायृदयूमाः, च्वयूदयमा: धकाः विचा: प्वंकाजुल । सुनां 
मनूया स्वतन्त्रतायात पनेत स्वइ, वं ईश्वरया रचनाया विरोध याःगु जुइ धेगु 
विचा: प्रचार यानाजुल । 

थःगु वैचारिक आस्था प्युरिटनपाखे जूगुलिं तत्कालीन राजनैतिक गतिविधिइ 
नं संलग्न जुल । उबलय्‌ ओलिवर क्रमवेल (01४९7 010119/0) या नेतृत्वय्‌ 
जुजु (009105 - 1 विरुद्ध सशस्त्र विद्रोह न्ह्यानाच्चंगु खः। क्रमवेल धइम्ह 
जमीनदार व संसदया सदस्य तकं जुयाच्चंम्ह ख: । मिल्टनं क्रमवेलया राजनैतिक 

पाश्‍चात्य साहित्यया परिचय राणा” जोन सिल्टन 
क्रान्तिया समर्थनय्‌ पर्चात च्वया: जनतायात थना: क्रान्तिया पक्षय्‌ जनमत 
दयकाहयाच्वन । उगु युद्धय चार्ल्स प्रथम बुत । ई. १६४९ य्‌ वयात देशद्रोहया 
आरोप बिया: मृत्युदण्ड बिल । क्रमवेलया नेतृत्वय्‌ Common सरकार 
गठन जुल। उगु सरकारय्‌ मिल्टनयात विदेश विभाग स्वइम्ह मन्त्री (atin 
$60101019) नियुक्त यात । वया ज्या सरकारी पत्र ल्याटिन भासं अनुवाद यायगु 
खः । मिल्टनं ४४ द॑ दुबलय्‌ मिखां मखन, अथेसां अध्ययन व सरकारी ज्या 
यानाः हे च्वन । ई. १६५८ य्‌ क्रमवेल सीगुलिं वया काय्‌ रिचार्ड क्रमवेलं 
शासनभार ल्हातय्‌ काल । तर व बौम्ह थें योग्य मजूगुलिं शासन न्स्याकेमफुत, 
देसय्‌ अराजकता फैलेजुयावल । जनता असन्तुष्ट जुयावल, राजतन्त्र पुनर्बहालीया 
माग यानाहल । ई. १६६० स फ्रान्सय्‌ निर्वासित जीवन हनाच्वंम्ह चार्ल्स प्रथमया 
काय्‌ चार्ल्स द्वितीययात बेलायत लितहया: जुजु यात । चार्ल्स द्वितीय विलासी 
जीवन हनेमाःम्ह मनू खःसां राजनीतिया ख्यलय्‌ धूर्तम्ह खः । गद्दीइ च्वनेन्ह्यः वं 
थः अबुया हत्याया बदला कायूमखु धकाः वचं व्यूगु खः । तर गद्दीइ च्चनेवं वचं 
हीकल, अबु चार्ल्स प्रथमयात मृत्युदण्ड बीगु आज्ञापत्रय्‌ हस्ताक्षर याःपिं गुलिसित 
मृत्युदण्ड बिल, गुलिसित जेलय्‌ तल । क्रमवेलया लाशयात सीगालं लिकयाः 
फाँसी बिल । क्रमवेलयात रवाहालि याःगुलिं मिल्टनयात नं जेलय्‌ कुन । लिपा 
तःधंगु धनराशि पुलाःतिनि जेलं पिहांवयूफत । वया कृतित सार्वजनिकरूपं 
छुवयकाबिल । वया राजनैतिक प्रसिद्धि समाप्त जुल । सरकारी पेन्सन नं दिकाबिल । 
ई. १६६७ स लण्डनय्‌ तःधंगु मिंनन । उगु अरिनकाण्डय्‌ लाना: मिल्टनया छेँ नं 
ध्वस्त जुल । मिल्टन फ्वगिं जुल । कलाःपिं सिना: याक: जीवन हनेमाःगु, म्ह्यायपिंसं 
वास्ता मयाःगु, गरीब व कां जुइमा:गु पीडां P८८४० 7.०४४ थेंजाःगु विश्वप्रसिद्ध 
महाकाव्यया रचना जुल । 


Paradise Lost (1667) 

प्युरिटन विचारधाराया अनुयायी मिल्टनया विचाःकथं साहित्य सृजना धेगु 
हे मनूतयूत ईश्वरया महिमा कनेगु वा ईश्वरीय न्यायया उदघाटन यायगु (10 
justify the ways of God to men) ख: । थुगु महाकाव्य च्वयूत मिल्टनयात ७ 
द॑ बित । महाकाव्यया बाखंया आधार बाइबलया (010 Testament ख: । 


जोन मिल्टन २ पाश्‍चात्य साहित्यया परिचय 
महाकाव्यया शुरुया भव: थुकथं दु - 
Of Man's first disobedience, and the fruit 


Of that forbidden tree whose mortal taste 
Brought death into the world and our woe 


With loss of Eden, till one greater Man. 

सारांश - ईश्वरं आकाश व धर्तीया रचना यात । न्हिनय्‌ निभाः त्वयूकल, 
बहनी तिमिलाया जः न्यंकल । समुद्र दयकल, समुद्रय्‌ च्वनीपिं प्राणी सृष्टि 
यात । पशुपन्छी, स्वां, सिमा दयूकल । तर उगु सुन्दर सृष्टिया तारीफ याइम्ह सुं 
मदुगुलिं ईश्वर लुमधं । उकि मानव सृष्टि यात । दकलय्‌ न्हापांम्ह मिजं Adam 
व न्हापांम्ह मिसा ६५९ खः । इमित 8001 नांया बगैंचाय्‌ सुखपूर्वक तयातल । 
उगु बगैंचाया दथुइ सिमा छमा दु, गुकियात ज्ञानया सिमा (Tree of 
Enlightenment) धाइ । ईश्वरं आदम व ईभयात बगैंचाय्‌ न्ह्याथायच्वंगु फल 
नःसां ज्यू तर ज्ञानया सिमाय्‌ च्वंगु फल नयूमते, व नलकि छिपिं सी धकाः 
सचेत याइ । 

स्वर्गय्‌ इश्वरं थः काय्‌ जिसस क्राइष्टयात अप्व: प्राथमिकता बियाः मेपिं 
देवदूततयूत क्वयूया तगिमय्‌ तयाः व्यवहार यानाच्चंगुलिं छथ्वः देवदूततयगु 
मनय्‌ असन्तोष व्वलनी । इमिसं उगु असमानताया विरुद्ध सः तइ, विद्रोह याइ । 
विद्रोही देवदूत (917) तयग नेतृत्व 1.७८१०7 नांया शतनं याइ । लुसिफर धैम्ह 
वाकशक्ति बःलाःम्ह, प्रभावशाली व्यक्तित्व दुम्ह, बालाक नेतृत्व यायफुम्ह शतन 
खः । ईश्वर व शतनदथुइ घमासान युद्ध जुइ । युद्धय्‌ शतन पक्षयात बुकेमफयवं 
क्राइष्ट थःम्हेस्यां हे युद्धया नेतृत्व याना: विद्रोहीतनाप ल्वाःवनी । थ्वपालय्‌ 
शतन पक्ष बुझ, सजाय स्वरूप इमित स्वर्ग नकय्‌ कुर्काछ्वइ । नकय्‌ च्वनाः 
इमिसं Pandemoni७m नांया दरवार दयूकी । बैठक च्वना: इमिसं ईश्वरयाके 
बदला कायूगु योजना दयकी । बैठक ईश्वरं नकतिनि दयकूगु न्हूगु जगत्या 
संरचना ध्वस्त यानाः मानवजातिया पतन यायगु योजना दयूकी। योजना 
कार्यान्वयन यायगु जिम्मा शतनयात हे बी । शतन सर्पया भेषय्‌ इडेन बगैंचाय्‌ 
वनी । ईभयात ज्ञानया सिमाय्‌ सयाच्वंगु फल नयत हेय॒की । न्हापां ला उगु 
फल नलकि सी धका: ग्याना: ईभ मानेजुइमखु । शतनं व फल नलकि ज्ञान प्राप्त 
जुइ धकाः हेयका: नकी । ईभं फल नःगु खनाः आदमं नं नइ । इश्वरं नयूमज्यू धकाः 

पाश्‍चात्य साहित्यया परिचय -------....... जोन मिल्टन 
वर्जित यानातःगु फल नयूवं इमिके ज्ञान वइ । ईश्वरया आज्ञा उल्लंघन याःगुलिं 
इमित सजाय स्वरूप इडेन बगैंचां पितिनाहइ । न्हापा अजर अमर जुयाच्वंपिंसं 
आः रोग, शोक, पित्याः, दुःख, मृत्यु फय्‌माल । मनूया स्वर्ग तन । 

थ्व महाकाव्यय्‌ प्रमुख पात्र /नायकया रूपय्‌ शतनयात न्ह्यब्वयातःगु दु । 
वं नेतृत्व यायफ, निडर जुयाः न्ह्यांवनेफु । वाकशक्ति बांलाना: प्रभावशाली 
व्यक्तित्व दुम्ह खः । वं ईश्वरया तानाशाही व पक्षपातयात सहयाय्‌मफु । स्वर्गय्‌ 
समान अधिकारया लागि सः तइ । जब वया खाँ न्यनीमखु, अःखतं इमित 
आक्रमण यानाहइ, विद्राही जुया: पिहांवइ । 

मिल्टनं शतनयात थःगु मुखपात्र दयकातःगु दु । शतनं न्वंवाइगु खं 
महाकाव्यया केन्द्रीय भाव जुयाब्यूगु दु । 


Better to reign in Hell than serve in Heaven. 

थ्व महाकाव्यय्‌ शतनयात नायक दयूकूगुलिं मिल्टनं यक्व आलोचना 
फयूमाल । 8196 या धापू दु - He (Milton) was a true poet, and of the 
Devil's party without knowing it. 

वास्तवय्‌ मिलटनं थुगु महाकाव्यय्‌ थःगु कष्टपूर्ण जीवनया चित्र ब्वयातःगु 
दु । गथे शतन ईश्वरया तानाशाहीया विरोधी खः, अथे हे मिल्टन नं चार्ल्स प्रथमया 
तानाशाहीया विरोधी खः । मिल्टनया स्वतन्त्रताप्रतिया चाहना शतनमाफत्‌ प्रकट 
जूगु दु । शतनं ईश्वरया विरोध याःबलय्‌ नकय्‌ कृतुंवंथें मिल्टनं नं जुजुया विरोध 
या:गुलिं लिपा दुःख सीमाल । कां जुइधुंकाः नं जेलय्‌ च्वनाः, राजनैतिक प्रतिष्ठा 
मदयकाः, गरीब जुयाः म्वायमाःगु स्थिति स्वर्गं नकय्‌ कृतुंवयथें खः । 

बाखं पुलांगु हे जूसां मिल्टनया वर्णन शैली अदभूत जू । थ्व हे गुणं याना: 
Paradise L051 यात विश्व साहित्यया महान्‌ कृति धकाः सम्मान बियात:गु दु । 

ई. १६७१ य्‌ थुकिया निगूगु ब्व ०/०८५९ 2८६०९4 पिदन । उकी 
क्राइष्ट पृथ्वीइ वयाः मनूतयत पापं मुक्त याना: हाकनं स्वर्ग प्राप्त याय॒गु लँ 
क्यनी । तर उकी शतनयात कमजोर याना: क्यनात:गु दु । तर Paradise 1.08 
थें थ्व सफल मजू । 

ईसं १६७४ नोवेम्बर ८ तारीखखुन्ह मिल्टनया मृत्यु जुल । 


है 

( ३० ) 


एलिजाबेथ युग 


ELIZABETHAN AGE 


रानी एलिजाबेथया राज्यकालयात इङ्गलायण्डया इतिहासय्‌ स्वर्णकाल धाइ । 
वया शासनकालय्‌ धार्मिक, आर्थिक, साहित्यिक दकव ख्यलय्‌ न्हूगु जागरण वयाः 
विकास जूगु खः । 

एलिजाबेथया जन्म ई १५३३ स जूगु खः। ई. १५५८ स बेलायतया 
राजगद्दी च्वन । उबलय्‌ एलिजाबेथ २५ द॑ दुगु खः। एलिजाबेथया बौ हेनरी 
अष्टम खःसा मां एनी बोलेन खः । 

महारानी एलिजाबेथ साहित्यया अध्ययन दुम्ह, विदुषी, दूरदर्शी, चतुर 
मिसा खः । व फ्रेञ्च, इटालियन, ल्याटिन भाय्‌ सःम्ह खः । वं जिन्दगीभर इहिपा 
मयाः, थःगु सम्पूर्ण यौवन देशया हितय्‌ छयल । 


एलिजाबेथस्वया न्ह्यः इङ्गलायण्डया अवस्था 
एलिजाबेथस्वयां न्ह्यः बेलायतय्‌ मेरी ट्यूडर महारानी (एलिजाबेथया 
तःधीमांपाखें दुम्ह म्ह्याय्‌) या शासन न्ह्यानाच्चंगु खः । उबलय्‌ क्याथोलिक व 
प्रोटेस्टेन्ट सम्प्रदायया दथुइ वैमनस्यता जुयाच्चंगु ख: । मेरी ट यूडर कट्टर 
क्याथोलिक खः । वं प्रोटेस्टेन्टतयत निर्ममतापूर्वक दमन यात । द्ृलंद्र: प्रोटेस्टेन्टतय्‌त 
जेलय्‌ तल, ३००म्ह प्रोटेस्टेन्ट पादरीतयूत म्वाःम्वाकं छुवयूकल । उकिं वयात 
Bloody Mar नं धाइ । 
एलिजाबेथया शासनकालय्‌ देशया शासनव्यवस्था अस्तव्यस्त जुया: राजकोष 
खाली जुयाच्चंगु खः । सामरिकरूपं नं देय्‌ कमजोर जुयाः न्ह्याबलें विदेशीतयूसं 


( ३१) 


पाश्‍चात्य साहित्यया परिचय एलिजाबेथ युग 
आक्रमण याइ धका: ग्यायमालाच्चंगु खः । विशेष यानाः बेलायतयात फ्रान्स, 
स्पेन, स्कटलायण्डपाखें खतरा जुयाच्चंगु खः । 


एलिजाबेथया राज्यकाल 

ई. १५५८य्‌ एलिजाबेथ राजगद्दीइ च्वन। वं धार्मिक कट्टरता मक्यं, 
समन्वयवादी नीति काल । निगू धार्मिक सम्प्रदायदथूइ सदभाव कायम यात । 

जःलाखःला देयूया शासकतय्‌त इहिपा याय॒गु आश्वासन बियातल । इमिसं 
नं इहिपा यायदइगु लोभं ईङ्गलायण्डय्‌ आक्रमण मयाःसे च्वनाच्वन । थःम्हं 
दुनेंदुनें इमित कमजोर याय्‌गु चाल म्हिताच्चन । फ्रान्सय्‌ क्याथोलिक व 
परोटेस्टेन्टदथुइ ल्वापु याकाच्चन, गोप्यरूपं गवाहालि बियाच्वन । स्कटलायण्डय्‌ 
मेरी विरुद्ध विद्रोह जुल, मेरी इङ्गलायण्डय्‌ शरण काःवल । वं एलिजाबेथयात 
स्याकाः सत्ता थःगु ल्हातय्‌ कायगु षड्यन्त्र यात । षड्यन्त्रया पर्दाफाश जुइवं 
मेरीयात मृत्युदण्ड बिल । 

स्पेनया समुद्री जहाज लुटेयाःपिंत दुनेंदुनें समर्थन बियाच्चन, देयया धुकू 
बःलाकाच्चन । तःदँ पीधुंकाः नं एलिजाबेथं इहिपा यायत स्वीकृति मब्यूगुलिं 
स्पेनया जुजु फिलिप तंचाल । 

ई. १५८८ स स्पेन व ईङ्गलायण्ड दथुइ युद्ध जुल । उबलय्‌ स्पेन दकलय्‌ 
शक्तिशाली राष्ट्र ख: । वया जलशक्ति तस्क॑ सशक्त जुयाच्चंगु खः । स्पेनं Armada 
नांया जहाजतयगु छगू पुचः दयूकल, उकियात Invincible Armada धयातःगु 
खः । उकी १३० गवः जहाज व ३० द्रः मनूत दुगु खः । युद्धय्‌ स्पेन बुत । उकिया 
कारण - 

(क) समुद्री तुफानं आर्मडा तहसनहस जुल । 

(ख) स्पेन पक्षया युद्धया नेतृत्व याःपिं अनुभवहीनपिं जुल । 

(ग) आर्मडा तस्क भयातुगुलिं कम गति जुल । 

आर्मडायात बुकेधुंकाः ईङ्गलायण्ड यूरोपया महाशक्ति जुल । इङ्गलायण्डं 
थःगु साम्राज्य व व्यापार विस्तार यानायंकल । थ्व हे सिलसिलाय्‌ ई. १६०० य्‌ 
ईष्ट ईण्डिया कम्पनी स्थापना जूगु खः । 


( ३२) 


एलिजाबेध यय ञ्ञ फाएवात्य साहित्यया परिचय 


एलिजाबेथ ४/1९ 0०61 जूगुलिं अमेरिकाया छगू प्रान्तया नां 


एलिजाबेथया नामं ४/४९११ तःगु खः । 


एलिजाबेथ युगय्‌ अग्रेजी साहित्य 


राजनीतिं साहित्ययात प्रभावित याइ धैगु खंया बांला:गु प्रमाण थ्व युगया 


साहित्य जुयाब्यूगु दु । 





काय जेम्स प्रथम जुजु जुल । क्रू 


क्लासिकल साहित्यया अध्ययन - थ्व युगय्‌ ग्रीक व ल्याटिन साहित्यया 
व्यापक अध्ययन जुल । रिनासाया प्रभावं प्राचीन साहित्यप्रति अभिरुचि 
अप्वल । उकिया अध्ययन मनन याना: व्याख्या विश्लेषण जुल । 

अनुवाद - ग्रीक, ल्याटिन, फ्रेञ्च, इटालियन साहित्ययात अंग्रेजी अनुवाद 
यायगु ज्या जुल । थुकि यानाः अंग्रेजतयगु ज्ञानया क्षेत्र विस्तार जुयावन । 
धार्मिक सहिष्णुता - एलिजाबेथं छु नं धर्मयात दमन मया:से समन्वयया 
नीति काःगुलिं साहित्यय्‌ नं धार्मिक सदभावया भावना दुथ्याका: च्वयगु 
यानाहल । थुकियाना: क्याथोलिक व प्रोटेस्टेन्टदथुइ वैमनस्यता मन्त । 
यक्व साहित्य सृजना जुल । न्हापा साहित्ययात उलि महत्व बियामतःगु 
खःसा थ्व इलय्‌ साहित्ययात महत्वपूर्ण विषय तायूकल, राज्यस्तरं हे 
साहित्ययात प्रोत्साहन बिल । 

स्पेनयात युद्धय्‌ बुकूगुलिं अंग्रेजतयगु मनय्‌ देशभक्तिया भावना ब्वलन । 
देशभक्ति व वीरतयगु गौरवगाथा ब्वया: साहित्य च्वयूगु यात । 
स्वतन्त्रताया भावना अप्वल | उकि थ्व युगय्‌ रोमाण्टिक धाराया यक्व 
कृति सृजना जुल । 

च्वमिपिं Wyatt व Surrey पिंसं Sonnet दुतहल । Francis Bacon 
धैम्हेस्यां 75589 दुतहल । 

नाटकया विकास - थ्व युगय्‌ नाट्यविधाया यक्व विकास जुल । यक्व 
नाट्यघरत दयूकल । क्रिष्टोफर मार्लो व शेक्सपियर थ्व हे युगय्‌ बूपिं 
नाटककारत खः । 

काव्य ख्यलय्‌ ६4७१4 ९०५९7 अतिक प्रसिद्ध जुल । वया Fairie 
Queene व Shepherd's Calendar यात महान्‌ कृति धयातःगु दु । 

इ. १६०३ य्‌ एलिजाबेथया मृत्यु जुल । एलिजाबेथधुंकाः मेरी स्टुआर्टया 


पह ९ 
2004 

टू 
2004 


विलियम शेक्सपियर 


WILLIAM SHAKESPEARE 


विलियम शेक्सपियरया जन्म १५६४ अप्रिल २३ य्‌ Stratford on-Avon 
Warwickshire धाःगु थासय्‌ जूगु खः । वया बौम्ह छु ज्या याइम्ह धैगु खय्‌ 
थीथी विचा: दु । गुम्हेस्यां कसाइ, गुम्हेस्यां व्यापारी धाइ । व्यापारी जुजुं लिपा 
नगरपालिकाया सदस्य जुया: दच्छितक अध्यक्ष नं जूगु धाइ । बौम्ह नगरपालिकाय्‌ 
दुबलय्‌ अन शहरय्‌ विभिन्न नाटक मण्डलीत वयाः नाटक क्यंवइगु व उकि हे 
प्रभावित जुयाः शेक्सपियर नं नाटकपाखे धेय्चूगु धाइ । वं अक्सफोर्ड व क्याम्ब्रिज 
विश्वविद्यालयया शिक्षा कायमखं । स्थानीय ग्रामर स्कूलय्‌ जक ब्वन । शेक्सपियरं 
१८दं दुबलय्‌ थःस्वयां ८दँ थकालीम्ह 4nn९ Hth३॥॥५ नाप इहिपा यात । वपाखें 
सुज्याना, ह्याम्नेट व जुडिथ मस्त दत । तर वया मन कविता व नाटकपाखे 
क्वसाःगुलिं बिस्युंवनाः छगू नाटक मण्डलीनाप लण्डनय्‌ वन । लण्डनय्‌ वनाः छु 
ज्या यात धैगु खँय्‌ थीथी विचा: दु । गुम्हेस्यां नाटक स्वःवइपिं मनूतयूगु सल 
बरगीया पिवा: च्वनी धाइ । गुम्हेस्यां नाटकय्‌ प्रयोग जुइगु पर्दाया खिप: साली 
धाइ । लिपा चिचीधंगु भूमिकाय्‌ अभिनय यायां थःम्हेस्यां हे नाटक च्वयूगु व 
म्हितकेगु यानाहल । नाटक च्वयाः यक्व ध्यबा कमेयाना: १५९७ य्‌ New Place 
नांया छे न्यात । १६१२ निसें व हे छँय्‌ च्वनेगु यात । ई. १६१६ अप्रिल २३ (जन्म 
जूगु महिना व तारीखय्‌ हे) मन्त । 


( ३४) 


विलियन शेक्सपियर --?????????????????”- पाश्चात्य साहित्यया परिचय 
विवाद 


शेक्सपियरं च्व:गु नाटकत वं च्वःगु मखु, Christopher Marlowe नांया 
नाटककारं च्चःगु धाइ । मार्लोया हत्या ई. १५९३ मे ३० तारीखय्‌ जूगु खः । 
मार्लोयात छगू भट्टी पसलय्‌ ल्वापु जूबलय्‌ छुरां सुया: स्याःगु धाइ । तर 
मार्लोयात नास्तिक व प्रोटेस्टेन्ट जूगु आरोप वःगुलिं म्वाःम्वाक छ्वयूकीगु भयं 
मेम्ह छम्ह मनूया लाश कयना: थः भूमिगत जुयाः “शेक्सपियर'या छदम नां तयाः 
नाटक च्वःगु धाइ । थुकथं धाइपिनिगु तक नं विचारणीय जू - 

(क) शेक्सपियरं क्याम्ब्रिज व अक्सफोर्ड विश्वविद्यालयय्‌ ब्वंगु मदु । उकिं 
वयाके ल्याटिन व ग्रीक भाषाया ज्ञान मदु। इपिं भाय मसयूक ततःधंगु 
त्रासदी च्चयफैमखु । तर मालोँ विश्वविद्यालयया शिक्षा काःगु दु । 

ख) शेक्सपियरया नाटकय्‌ थीथी देशया वर्णन दु । अनया पृष्ठभूमि सीकेत अन 
भ्रमणय्‌ वंगु दयूमाः । तर शेक्सपियर इंगलायण्ड त्वःताः पिहांवंगु मदु । 

ग) नाटकय्‌ दरवारिया भेषभूषा व चालचलन बांलाक क्यनात:गु दु । शेक्सपियया 
दरवारनाप छुं सम्बन्ध मदु, तर मार्लोया दु । 


घ) विश्लेषकतयूसं मार्लो व शेक्सपियरया कृति दथुइ भाव, छन्द व शब्दया 
प्रयोग समान जू धाइ । 





ङ) शेक्सपियरयात थःगु नाया हिज्जे (55९1112) हे बांलाक च्वयूमसःम्ह धाइ । 
थःगु नाः छगू हे गतिलाक्क च्वयूमसःम्हेस्यां उज्वःगु ततःधंगु नाटकत गथे 
च्वइ धका: शंका यानातःगु दु । 


शेक्सपियरया त्रासदी 

शेक्सपियरं त्रासदी, कमेदी व त्रासदी-कमेदी याना: स्वंगू दर्जनं मल्याक 
(३८पु) नाटक च्वल । थुपिं स्वंगूमध्ये त्रासदी नाटकयात समालोचकतयसं उत्कृष्ट 
नालातःगु दु । उपिंमध्ये नं Hamlet, Macbeth, King Lear, Othello सर्वोकृष्ट 
नालातःगु दु । शेक्सपियरं नाटकया लिसलिसें सनेट नं च्वःगु दु । वं मुक्क १५४ 
पु सनेट च्वःगु दु । तर इपिं सनेट इटालिया पेट्रार्कसिबें पा: । उकि शेक्सपियरं 
न्ह्याकगु सनेटया शैलीयात Shakespearean 501161 धाय्‌गु या: । 


(३५) 


पाश्‍चात्य साहित्यया परिचय र”? विलियम शेक्सपियर 
शेक्सपियरया त्रासदीया विशेषता 


शेक्सपियरं थःगु त्रासदीइ अरिस्टोटलया काव्यशास्त्रयात पूर्णरुपं अनुशरण 


यानातःगु मदु । अरिस्टोटलयाकथं नायकया पतन जुइबलय्‌ भीगु मनय्‌ करुणा 
व त्रास पिदनी अले मनोविकारया विरेचन जुइ । त्रासदी सम्बन्धी थ्व धारणायात 
शेक्सपियरं नं आधार यानातःगु दुसां थःगु हे मौलिक विशेषता नं दु । 


(१) बाखंया विषयवस्तु - शेक्सपियरं काइगु बाखं अरिस्टोटलया धापूनाप 


मिलेजू । शेक्सपियरं बेलायतया इतिहास, प्राचीन गाथा, ग्रीस व रोमया 
पुलांगु बाखंपाखें कथावस्तु काःगु दु । 


(२) नायक - धीर, वीर, उदात्त ब्यक्तित्व, उच्चपदस्थ (जुजु, राजकुमार, सेनापति) 


नायक यानातःगु दइ । तर शेक्सपियरया नायकत भिंपिं जक मजूसे दुष्ट, 
क्रुर जुया: खलपात्र जुयावंपिं नं दु । थुज्व:पिं नायकपिंत Machiavellian 
प्र€० धाइ । म्याकबेथ प्याखनय्‌ म्याकबेथप्रति भीगु न्ह्याक्व हे आकर्षण 
व प्रशंसा दःसां वं याइगु ज्या सुं आदर्श पात्रं याइगु ज्या मखु । वं थः हे 
संरक्षक व तस्सक कृपा याइम्ह जुजु डंकन (७०८३०) यात स्यात, 
सत्तीम्ह पासा 804४० यात स्यात । व छम्ह हत्याराया रूपय्‌ भीगु 
न्ह्यःने दंवइ । 

नायकया पतन - नायकया पतन जुइगु कारण पा: । अरिस्टोटलं नायकया 
पतन जुइगु कारणय्‌ भाग्य वा दैवी शक्तियात अप्व: जोड बियात:गु दु । 
तर बाह्य शक्तिया कारणं नायकया पतन जुइगु खँ शेक्सपियरयात मान्य 
मज्‌ । दुर्घटना, रोग आदिया कारणं सीगु नं वयात यः मजू । नायक थःगु 
हे चारित्रिक कमजोरी वा दोषया कारणं पतन जुइगु शेक्सपियरया विशेषता 
खः । थुकियात ग्रीक भासं हमर्सिया (14०107४०) धाइ । शेक्सपियरं 
Character i Destiny धैगु धारणा काःगु दु । शेक्सपियरया नाटकया 
नायकपिं दक्वं सर्वगुण सम्पन्न जू, तर थःके दुगु चारित्रिक कमजोरीं यानाः 
पतन जुइमाली । म्याकबेथ वीर, देशभक्त, जनप्रिय सेनानी खःसा: व 
तस्सक महत्वाकांक्षी जूगुलिं जुजु जुइगु लोभं डंकनया नुगःचुइ चुपिं सुया: 
स्यात । थ्व अपराधयात सुचुकेत पासा बायूङ्ोयात स्यात । शक्तिशाली 
जुइगु धुनय्‌ यक्व मनूत स्यास्यां वन । वया विरुद्धय्‌ मुक्कं स्कटलायण्ड 


( ३६ ) 


विलियम शेक्सपियर -1” पाश्‍चात्य साहित्यया परिचय 
दनावल । अन्तय्‌ मायकडफया ल्हातिं सीमाल । कलाःम्ह लेडी म्याकबेथ 
उइँ जुया: सीमाल । ओथेलो नं वीर साहसी योद्धा खः। तर वयाके मिखा 
तिस्सिना: करपिनिगु खय्‌ विश्वास यायगु बानी दुगुलिं इयागो (920) या 
खँ पत्या: यानाः कला: डेस्डिमोना (06501111019) या चरित्रय शंका यानाः 
वया गःपः तियाः स्यानाबिल । हायम्लेटयाके थः अबुप्रतिया प्रेम, वीरता 
दःसां वं चिन्तन जक याइगु, माःगु इलय्‌ तुरुन्त निर्णय याना: ज्या यायगु 
क्षमता मदुगुलिं असफल जुड । समालोचकपिंसं वयात ^ pholosopher 
not a man of action धा.गु दु । 
शेक्सपियरं नायकया पतन जक मखु मृत्यु जूगु नं क्यनातःगु दु । नायक 
जक मखु फुक्क मुख्य पात्रपिं सीगु, अझ विभत्स मृत्यु (४।०।९॥। ५९th) 
हे क्यनात:गु दु । म्याकबेथय्‌ नायक म्याकबेथ, जुजु बायड़ो, डंकन व 
आपालं मेपिं नं सी । लेडी म्याकबेथ आत्महत्या याना: सी । हायम्लेट 
प्याखनय्‌ नं अबुया हत्या जुइ। स्वयं हाय्म्लेटं ककाम्ह क्लाउडियस 
(C12७5) व प्रेमिकाया अबु पोलोनियसया हत्या याइ । प्रेमिका ओफेलिया 
आत्महत्या यानाः सी । शेक्सपियरयात थथे मञ्चय्‌ हत्या हिंसा क्यनेगु 
प्रेरणा इटालिया नाटककार सेनेका (५९०९८०) पाखें वःगु ख: | सेनेकायात 
हरर त्रासदीया प्रवर्तक धाइ । 

(४) सूत्रधारया प्रयोग - प्राचीन ग्रीसया नाटकय्‌ शुरुइ व दथुइ-दथुइ 
सूत्रधारत दयाच्चनी । इमिसं पात्रतय्‌ परिचय्‌ बिया: बाखंयात स्वानायंकी । 
तर शेक्सपियर सूत्रधारत मतःसे हे नाटक शुरु यानात:गु दु । 

(४) द्वन्द्व - शेक्सपियरया त्रासदीइ बाह्य व आन्तरिक नितां द्वन्द्व दु। तर 
अरिस्टोटलं बाह्य द्रन्द्रया बारे जक च्चयातल, आन्तरिक द्रन्द्रयात न्ह्यथनातःगु 
मदु । 4. €. 8744९५ या कथं गन नायक नि्ईन्द्र जुयाः शत्रुनाप ल्वाइ 
उज्वःगु दुखान्त शेक्सपियरया दुखान्त जुइफैमखु । रोमियो एण्ड जुलियटय्‌ 
बाह्य द्वन्द्व दु । निगू परिवार दथुइ घृणा, दुश्मनी क्यनातःगु दु । 
उत्कृष्ट धयात:गु त्रासदीइ बाह्य स्वयां आन्तरिक द्वन्द्व अप्व: सशक्त जू । 
म्याकबेथय्‌ नायकया मनय्‌ दुगु राजभक्ति व वैयक्तिक महत्वाकांक्षाया 
रन्द्र दु । जुजु डंकनयात स्यायृत्यंबलय्‌ वया मनय्‌ स्यायज्यू / स्यायमज्यू 


(२७) 


पाश्‍चात्य साहित्यया परिचय ०”??? विलियम शेक्सपियर 


धकाः तःधंगु द्वन्द्व जुइ । हायम्लेट नाटकय्‌ वैधानिक जुजुया हत्या यानाः 
सत्ता कब्जा या:म्ह क्लाउडियस व वलिसे बदला कायत सनाच्वंम्ह हायम्लेट 
दथुइ बाह्य द्वन्द्व दु । हायम्लेटया मनय्‌ कका क्लाउडियसयात स्यायगु 
मौका वःबलय्‌ स्यायज्यू/मज्यू धकाः मनय्‌ द्वन्द्व जुइ । नाटक न्त्यांवंलिसे 
बाह्य द्वन्द्व कम जुया: आन्तरिक द्वन्द्व अप्वयावइ, नाटक अझ सशक्त 
जुयावनी । आन्तरिक द्वन्द्व शेक्सपियरया नाटकया अप्व: आकर्षक पक्ष 
खः । 


(६) हास्य - त्रासदी धैगु हे गम्भीर अनुकरण जूगुलि त्रासदीइ हास्ययात 


दुथ्याकेगु ग्रीक परम्पराया विरुद्धय्‌ खः। तर शेक्सपियरं थःगु नाटकय्‌ 
हास्ययात नं दृथ्याकूगु दु । त्रासदीपूर्ण दृष्यं यानाः दर्शकतय्‌गु मनय्‌ दनावःगु 
त्रासयात छुं भचा जूसां विश्रान्ति बीत हास्य दुथ्याकूगु खः । 


(७) भूतप्रेत - म्याकबेथय्‌ जादुगरनी (।८१९५)तय्‌सं भविष्यवाणी यानाः 


नायकयात अपराध यायत प्रोत्साहन बीगु खः। लिपा बायड़ोया भूतं नं 
ख्याःवःगु दु । हायम्लेटय्‌ नायकं बौम्हेस्या भूत खनी । भूतं कका 
क्लाउडियसयाके बदला कायत प्रेरित याइ । थज्याःपिं भूतप्रेततयूसं नाटकय्‌ 
प्रत्यक्ष मखुसां अप्रत्यक्षरूपं न्हूगु मोड हयूत ग्वाहालि याःगृ दु । 

प्राचीन ग्रीक त्रासदी मुक्क पद्यं च्वयात:गु दइ । तर शेक्सपियरं गद्य व पद्य 
नितां छयःगु दु । उच्चघरानियापिंत पद्यं न्वंवाकाः क्वयूया तहया पात्रतय्‌त 
गद्यं न्वंवाकातःगु दु । 


2% 

( ३८ ) 


नवशास्त्रवादी युग 
NEOCLASSICAL AGE 


बेलायतया साहित्यिक इतिहासय्‌ ई. १६६०-१७९८ तकया १३८ द॑या 
अवधियात नवशास्त्रवादी युग (\९०-C।१५५।८३] 4४९) धयातःगु दु । 'नियो' धैगु 
न्हूगु खःसा 'क्लासिकल' धैगु शास्त्रीय खः । प्राचीन ग्रीस व रोमया साहित्यकारपिंसं 
च्वःथें, इमिसं दय॒कावंगु शास्त्रीय मान्यताया अनुशरण याना: च्वयगु गुग॒ प्रवृत्ति 
बेलायतं नालाकाल उगु साहित्यिक प्रवाह सशक्त जुयाः न्ह्याःगु अवधि हे 
नवशास्त्रवादी युग खः । 

क्लासिकल धैगु ल्याटिन खँग्व: ९1555८॥ऽ पाखें वःगु खः गुकिया अर्थ 
उच्चवर्गया नागरिकनाप सम्बन्धित (belonging to the highest class of 
८7९५) खः । थ्व खँग्वः दकलय्‌ न्हापां छूयःम्ह निगूगु शताब्दीया रोमया च्वमि 
Aulus 061105 खः । वं थःगु सफ्‌ \०८४०४ 41४८०९ य्‌ थ्व खँग्व: छयःगु खः । 
उकी तत्कालीन रोमन समाजय्‌ दुपिं च्वमिपिंत निब्वय्‌ ब्वथलातःगु दु - 
१. Seriptor Classicus — समाजया उच्च, धनाढ्य, विशिष्ट, सुशिक्षितवर्गया 

जीवनशैली व इमित हे लक्षित पाठक याना: च्वइपिं च्चमिपिं । 
२. Scriptor Proletarius — ज्या याना: नइपिं सामान्य जनतायात विषयवस्तु 

दयूका इमिगु लागि च्वइपिं च्वमिपिं । 

थुकथं शुरुशुरुइ क्लासिक्स खँग्वलं उच्चकूलीन वा अभिजातवर्गया लागि 
च्वइगु सुसंस्कृत साहित्य व साहित्यकार धका: थुइकीगु खः। ई बिनावंलिसे 
क्लासिक्सया परिभाषा नं पानावन । छगू इलय्‌ प्राचीन ग्रीक व ल्याटिन भासं 
च्वयातःगु पुलांगु साहित्ययात क्लासिक्स धायूगु यात । उकि  पुनर्जागरणकालय्‌ 


( ३९) 


पाश्‍चात्य साहित्यया परिचय 22???” नक्‍शास्त्रवाढ़ी युग 
प्राचीन ग्रीसया च्वमिपिं होमर, एस्किलस, सोफोक्लिज, युरिपिडिज आदि व 
रोमया भर्जिल, होरेस, सेनेकापिनिगु महान्‌ कृति धकाः थुइकीगु जुल । लिपा 
कलेज/ एकेडेमीइ ब्वंकीगु कोर्सय्‌ दुथ्याःग॒ साहित्यिक कृतियात क्लासिक्स 
धायगु यात । हाकनं लिपा प्राचीन ग्रीस व रोमया तःधंपिं साहित्यकारतयूसं 
च्वःथें हे शिल्पशैली अनुशरण यानाः च्वयातःगु कृतियात क्लासिक्स धायगु 
यात । थौंकन्हय्‌ पुलांगु/सुं च्वमिया अमर कृति, गुकिं च्वमियात पहिचान बी 
उकियात क्लासिक्स धायगु यानाच्वंगु दु । तर व कृति उम्ह च्वमियार दकले 
बांलाःगु जुइमा: धैगु मदु । 


ऐतिहासिक पृष्ठभूमि 

नवशास्त्रवाद न्ह्याःगुया ल्यूने पुनर्जागरण (२९11558120) या पृष्ठभूमि 
थुइकेगु आवश्यक जू। ग्रीसया पतन जुइधुंकाः अनया विद्वान्‌, बुद्धिजीवीपिं 
रोमन साम्राज्यया पूर्व राजधानी (६5 (»ए४४1) जुयाच्वंगु कन्स्टान्टिनोपल 
(0०7४४॥1770.1४/थौंकन्हय्‌ टर्कीया राजधानी इस्तानबुल) य्‌ आश्रय कयाच्वंगु 
खः । इमिसं अन ग्रीक साहित्य, कला, दर्शन, तर्कशास्त्र, आदि ब्वंका: जीवनयापन 
यानाच्चंगु खः। ई. १४५३ य्‌ सुल्तान अहमद-] या नेतृत्वय्‌ तुकतय्‌सं 
कन्स्टान्टिनोपलय्‌ आक्रमण यात । ग्रीक विद्वान्‌त बिस्यूंवनाः इटालीया 
फ्लोरेन्सय्‌ शरण का:वन । फ्लोरेन्सया खुल्ला वातावरणय्‌ इमिसं ज्वनावंगु ग्रीक 
वाङ्मयया अमूल्य ग्रन्थत सकसिनं खंकल । इपिं सफूया अध्ययन मनन जुल, 
अनुवाद जुल, न्हूकथं चिन्तन शुरु जुल । रोमन वाड्मयबारे नं मालेज्या न्ह्यात । 
प्राचीन ग्रीस व रोमया साहित्य उत्कृष्ट धकाः थुइकल । पुनर्जागरणं मनूतयूत 
पृलांप्रति जक आकर्षित याःगु मखु, छुं नं ख॑यात आलोचनात्मक मिखां स्वयगु 
स्यनाबिल । प्रमाण मदयक विश्वास मयायूगु प्रवृत्ति विकास जुल । थुकि यानाः 
विज्ञानया विकास जुल, न्हून्हूगु शोध न्ह्यात । मार्टिन लृथरया नेतृत्वय्‌ धर्मसुधार 
आन्दोलन (Reformation) न्ह्यात । जर्मनीया गुटेनवर्ग (Gutenberg) इ. १४३९- 
४० पाखे आधुनिक प्रेसया आविष्कार यायवं थ्व ख्यलय्‌ क्रान्तिकारी परिवर्तन 
वल । दंक, सर्वसुलभ जुइक सफूत उपलब्ध जूबलय्‌ अध्ययन यायगु लहर वल, 
सत्यतथ्य थःम्हेस्यां हे थुइकेफुग क्षमता ब्वलन । आ: वयाः चिन्तनया केन्द्रविन्दु 


(४०) 


नवशास्त्रवादी यग राणा” पाश्‍चात्य साहित्यया परिचय 
द्यः मजूसे मनू जुल, मनू म्वानाच्वंगु समाज जुल । थुकथं पुनर्जागरणं मानवतावाद 
(Humanism) विकास जुल । प्राचीन ग्रीस व रोमया साहित्य, सभ्यता उत्कृष्ट 
नालाः उकथं हे च्वन्ह्याःगु साहित्य सृजना यायत आचारसंहिता दयकाहल । 
इपिं नियमत पालन याना: च्वलकि बांला:गु साहित्य सृजना यायफइगु अवधारणा 
विकास जुल । उकथंया शास्त्रीय नियम दयका: कडारूपं पालना याकेगु ज्याय्‌ 
न्ह्यच्यूगु देय फ्रान्स खः । फ्रान्सया निकोलस ब्वालो (०/1९१७) थुकिया अग्रणी 
नेता खः । वं साहित्यया लागि छुंछुं नियम दयूकल । सैनिकतयूगु लागि अनुशासन 
गुलि अनिवार्य चीज खः अथे हे साहित्य च्वयूत उपिं नियमया पालन यायगु 
अनिवार्य जूवन । नियमया उल्लंघन यायगु घोर अपराध ताय॒कीगु जुल । अरिष्टोटल, 
होरेस, भर्जिल, ओभिड आदि ग्रीक व ल्याटिन च्वमिपिनि रचनायात आधार 
दयूकाः सिद्धान्त प्रतिपादन जुल । थ्व बारे रेने वालेकं धयातःगु दु - 
Neo-Classicism is a fusion of Aristotle and Horace, a restatement 
oftheir principles and view which underwent only comparatively minor 
change during almost three centuries ... For three centuries people 


repeated the views held by Aristotle and Horace, debated these views, 
put them into textbooks, learned them by heart. 


(नवशास्त्रवाद धैगु एरिष्टोटल व होरेसया सिद्धान्तया सम्मिश्रण खः । 
लगभग स्वंगू शताब्दीतक तुलनात्मकरूपं छुंछुं जक परिवर्तन याना: इमिगु 
सिद्धान्तया पुनर्व्याख्या जुल । ...स्वंगू शताब्दीतक एरिष्टोटल व होरेसपिंत दोहोरे 
यानाच्चन, इमिगु विचाःबारे छलफल यानाच्चन, पाठ्यक्रमय्‌ तल, नुगल॑निसें 
अध्ययन मनन यात ।) 

बेलायतय्‌ ई. १६४९ य्‌ जुजु चार्ल्स-। यात मृत्युदण्ड बिसेलि वया कायूम्ह 
चार्ल्स-॥ फ्रान्सय्‌ बिस्युंवन । फ्रान्सय्‌ न्ह्यानाच्चंगु क्लासिसिज्मपाखें व प्रभावित 
जुल । ई. १६६० स राजतन्त्र पुनर्स्थापना जुयाः बेलायतय्‌ लिहांवःबलय्‌ 
क्लासिसिज्मया अवधारणा नं दुतहल । प्युरिटन विचारधाराया क्रमवेलं बन्द 
यानात:गु नाट्यशाला व क्लबहाउस हाकनं चायूकल । न्हूगु जोशजाँगर ज्वनाः 
साहित्य सुजना जुल । 


पाश्‍चात्य साहित्यया परिचय राणा” बक्शाख्त्रवदी युग 
साहित्यिक विशेषता 


(१) 


साहित्यबारे न्हापाया विद्वान्‌पिंसं प्रतिपादन यानातःगु नियमया परिधिदुने 
च्वनाः च्वइ । संयम, अनुशासनयात अतिकं महत्व बी (restraint is first 
lesson of writing) । तर बेलायतय्‌ नवशास्त्रवाद दुहांवःबलय्‌ इमिसं 
ग्रीक व ल्याटिन मापदण्डयात गथे खः अथे स्वीकार मयाः, उकियात 
थःगु परिवेश अनुसार हीकूगु दु । थनथायूलाक जोन ड्राइडेनया धापू 
लुमंकेबहजू - It is not enough that Aristotle has said 50... and if he 
had seen ours, might have changed his mind. 

शास्त्रवादं बाह्य स्वरूपयात अप्व: प्राथमिकता बी । छन्द, अलंकार, गम्भीर 
व सशक्त खँग्व: छ्यला: साहित्यिक चमत्कार क्यनी । उकि शास्त्रवादी 


च्वमिया लागि कला धेगु आंगिक विकास मखु, बरु व्यवस्थित ढाँचा खः 
(To the Classicist, art is not an organic growth, but an 
organized structure). 


इमिसं कला सृजनाय्‌ भावना, कल्पनायात उलि महत्व बीमखु । कल्पनाया 
सलयात विवेकया लगाम तयगु अनिवार्य तायूकी । नुगःयात स्वयां 
बुद्धिपक्षयात ब:बी । शास्त्रवादी रचना बौद्धिक जुइ । च्वमियाके जक मखु 
ब्वंमियाके नं अध्ययनशीलता दयमाः । 

नवशास्त्रवादं न्ह्यःने हःगु छगू पक्ष यथार्थवाद खः । यथार्थवाद धैगु इमिगु 
लागि वास्तविकताया पुनर्सिजन (Duplication of Reali) खः । इमिसं 
साहित्यय्‌ अविश्वसनीय व असम्भव खयात बहिष्कार यायमा: धाइ । 
लक्षित पाठक उच्चवर्ग जुइ । विषयवस्तु नं इमिगु समाजया जःखः 
चाःहिली, नगर संस्कृतियात ब्वइ । उकि शास्त्रवादी साहित्ययात 
नगरसाहित्य (Urban Literature) धाइ । शहरया भाय्‌ सभ्य शिष्ट तायकी, 
ग्राम्य भाषाया प्रयोग हेय तायकी । 


वैयक्तिकतायात मखु सामूहिकतायात महत्व बी । साहित्यं समाजयात 
भिंगु लँय्‌ यंकेमाः, नैतिकवान यायमा: धैगु धारणा तइ । रेने वेलेकं थ्व 
ईयात “साहित्य धैगु बौद्धिक ज्याखँ धका: मानेयाइपिं नैतिक उपदेश बीपिं 
साहित्यकारपिनिगु बाहुल्यता दुगु ई” धाःगु द्‌ (The Whole 
Neo-Classicism suffered mostly from the excess of literal minded 


( ४२) 


नवशास्त्रवादी यग “3 व/चात्य साहित्यया परिचय 
moralists who thought of art as a mere intellectual statement of 
moral precepts) ला बोस्यूया धापू दु - The aim of the epic is 
moral instruction disguised under the allegory of action. 


नवशास्त्रवादय्‌ अग्रजपिनि अनुकरण यानाः अनुशासनय्‌ च्वनाः साहित्य 
सृजना जूबलय्‌ मौलिकताया अभाव जुयावल । बाह्य स्वरूपय्‌ जक ध्यान बीगु 
जूगुलिं भाव पक्ष फयासुयाः साहित्य निरस जुजुंवन । च्वमिपिनि कल्पनाशीलता, 
प्रतिभा नष्ट जुजुंवन । ई. १७९८ य्‌ वर्डस्वर्थ व कलरिज निम्हेसिगु 1,7८0 
8010 कविता संग्रह पिहांवयवं मनूत स्वच्छन्दवादपाखे आकर्षित जुल । 
फलस्वरूप नवशास्त्रवबाद कमजोर जुयावन । 


हुँ 
ox 


9 


श 
७ 


ho 


५ चट 
201 200 


a 


७९१ 


नवशास्त्रवादी य॒गय्‌ व्यंग्य 
SATIRE IN NEOCLASSICAL AGE 


सटायर खंँग्व: ल्याटिनया $107० 1.2१% पाखें वःगु खः गुकिया अर्थ 
रंगविरंगी फलफूलं जा:गु रिकापी (Dish of Colourful Fruits) खः । प्राचीन 
रोमन साम्राज्यय्‌ दच्छिदुने सइगु फलफूल दक्वं तयातःगु रिकापी बुँज्याया देवी 
साइरस (0705) यात देछाइ । द्यःयात छायधुंकाःतिनि सर्वसाधारणया लागि 
उपभोग्य जुइ । थ्व लसताय्‌ नक्कल याना: ख्याल: थें जुया: न्ह्याइपुकी । साहित्यिक 
सन्दर्भय्‌ यक्व खँ ल्वाकज्याःगु विविधतायुक्त साहित्यिक रचना हे सटायर धका: 
थुइकीगु जुल । थ्व विधाया विकास रोमय्‌ जूगु खः । थ्व विधायात विकास याःपिं 
च्वमिपिंमध्ये Enn¡७७ व 1,00105 नांजाः । लिपा Juvanel, Horace व Persius 
पिंसं थुकियात अझ च्वन्ह्याकल । 110 या माध्यमं व्यंग्य यायगु हे सटायर 
खः । साहित्यिक गुणयुक्त जुइगुलिं थुकिया प्रहार गालीगलौजया स्तरं च्वय्‌ 
थहांवनाः कलात्मक जुइ । थुकियात निगू धारय्‌ नं सिचुसे वासः पानातःगु 
छुरानाप तुलना याइपिं नं दु । 1056) 1391 या बापू दु - The Humour of 
comedy is toothless, but that of satire bites. 


जोन ड्राइडेन (John Dryden) 


सटायरबारे जोन ड्राइडेनया धापू दु - सटायरया धात्थेंगु उद्देश्य विकृतियात 
संशोधन याना: भिंकेगु खः (The true end of satire is amendment of vices 
by correcti0n) । हाकनं सटायरबारे धयातःगु दु - सटायर धैगु जीवनया 
आलोचना खः (Satire is criticism of Life) । 


(४४) 


नक्‍्शास्त्रवादी यय्‌ व्यय) पाश्‍चात्य साहित्यया परिचय 

ड्राइडेनयात “अंग्रजी समालोचनाया अबु” (Father of English Criticism) 
धयातःगु दु । समालोचना नापनापं पद्य ख्यलय्‌, विशेष यानाः पद्यात्मक व्यंग्यय्‌ 
ड्राइडेनया योगदान महत्त्वपूर्ण जू । 

जोन ड्राइडेनं क्याम्ब्रिज व ट्रिनिटी कलेजय्‌ शिक्षा हासिल यात । ई. 
१६५८ य्‌ ओलिवर क्रमवेल सीबलय्‌ पटा 8६1295 नामं पद्य च्वया: श्रद्धाञ्जली 
बिल । इ. १६६० स राजतन्त्र पुनर्स्थापना जुइवं राजतन्त्रया पंलिना: चार्ल्स 
द्वितीयया स्वागतय्‌ A१९३ ९५५ कविता च्वल । चार्ल्स द्वितीय नाटकप्रेमी 
जूगुलिं २८ पु नाटक नं च्वल । जुजु लयताया: ई. १६७० स ड्राइडेनयात Poet 
1,988 (राजकवि) उपाधि बिल । ई. १६८१ स 40541077 and Achitophel 
च्वल । ई. १६८५ स क्याथोलिक धर्म मानेयाइम्ह जेम्स द्वितीय जुजु जूगुलिं थः 
नं धर्म परिवर्तन याना: क्याथोलिक जूवन । 7/८ #4 ००4 P०7 सफुली 
रोमन क्याथोलिकतयूत 1310 (चल्ला) व विरोधीतयूत Pn1॥९ (चितुवा) यानाः 
क्यनातःगु दु । ई. १६८८ स गौरवशाली क्रान्ति जुयाः राजतन्त्र कमजोर जुल । 
जेम्स द्वितीय क्याथोलिक जूगुलिं गद्दी त्वःता: बिस्युंवन । प्रोटेष्टेन्ट धर्म मानेयाइपिं 
मेरी व वया भाःत विलियम गद्दीइ च्वन । ड्राइडेनया राजपद, पेन्शन लितकयाः 
वया प्रतिद्वन्द्वी ॥॥१७९।। यात बिल । जीवनया अन्तिम क्षणय्‌ चसर, 
बोकासियोपिनि रचनाया संकलन 772 #८८८४ च्वल । ई. १७०० स ड्राइडेन 
सित । वया सीम्हयात वेष्टमिन्स्टर एबेय्‌ चसरया सीगाःलिक्कसं थुन । 


Absalom and Achitophel (1681) 


थ्व सफूया बाखंचू बाइबलया 014 T€ऽ४०m९n!या बाखनय्‌ 
आधारित खः । बाइबलया कथं इजरायलया जुजु D2४4 या काय्‌ Absalom 
खःसा ^८॥।०॥९1 धैम्ह जुजुया सल्लाहकार खः । एचिटोफेलं एबसालमयात 
ग्वाकाः अबुया गद्दी लाकाकायूगु सल्लाह बी । उगु षड्यन्त्र असफल जुड, 
एचिटोफेलं आत्महत्या याइ । सफुली बाइबलया थ्व हे बाखंया लिधंसा कयाः 
ड्राइडेनं तत्कालीन बेलायतया राजनीतिक घटनाक्रमयात ब्वयूहःगु दु । बेलायतया 
राजनीतिइ 701 व फाष्ट धकाः निगू प्रमुख पार्टी दयाच्चंगु खः। टोरी धैगु 
जुजुवादी पार्टी खः। विपक्षीतयूसं उगु पार्टीयात ब्वःबीबलय्‌ 'डाँका’ धकाः 
ब्वःबीगु खः । व्हीग धैगु संसदवादी पार्टी खः । थ्व पार्टीयात ब्वःबियाः 'फातापूगु 


( ४४ ) 


पाश्चात्य साहित्यया परिचय ना नवशास्त्रवादी दुगय्‌ व्यग्य 
दुरु’ धकाः धाइगु खः । ड्राइडेन टोरी पार्टीयाम्ह जूगुलिं व्हीग पार्टीया नेतापिनि 
विरोधय्‌ व्यंग्य यायगु प्रवृत्तिया प्रतिफल हे Absalon and Achitophe! ख: । जुजु 
चार्ल्स द्वितीयया वैधानिक उत्तराधिकारी मदु। उकि जुजुया किजाम्ह जेम्स 
द्वितीययात जुजु दयकेगु ग्वसा: जुयाच्वन । उबलय्‌ एका of Shaftesbury 
(धात्थेंया नां Anthony Ashley (००७०) धेम्हेस्यां चार्ल्स द्वितीयया मध्या:म्ह 
काय्‌ Duke of Monmouth (James Scott) यात ग्वाका: अबृया विरुद्ध विद्रोह 
याकल । ड्यूक अफ मन्मथयात राजगद्दीइ तयूत या:गु षड्यन्त्र असफल 
जुल । ड्यूक अफ मन्मथ व शैफ्ट्सबरी निम्हेसितं ज्वना: राजद्रोहया आरोपय 
मुद्दा न्ह्याकल । अदातलं निम्हेसित नं देसं पितिना: नेदरलायण्डय्‌ 
छवयाबिल । 

बेलायतया थ्व हे घटनायात कया: ड्राइडेनं सफ्‌ च्वःगु खः । इमिगु मुद्दा 
न्ह्यानाच्चंबलय्‌ अदालतया पिने थ्व सफ्‌ म्यूगु खः । 

थ्व काण्डधुंकाः नं ड्यूक अफ्‌ मन्मथ सुम्क मच्वं । ई. १६८५ स चार्ल्स 
द्वितीय सीधुंका: किजाम्ह जेम्स द्वितीय जुजु जुल । तर ड्यूक अफ मन्मथं 
ककायात नं स्याय॒गु षड्यन्त्र यानाच्वन । षड्यन्त्रया भण्डाफोर जुइवं 
इ. १६८५ स वयात प्राणदण्ड बिल । मेपिं ३०० म्हेसित नं प्राणदण्ड बिल । 
इमित सजाँय न्यंकूगु अदालतयात खूनी अदालत (31004 4५५2९५) धाइ । 

बाइबलय्‌ इजरायल धयातःगु थाययात ड्राइडेनं बेलायत याना: न्ह्यब्वयातःगु 
दुसा जुजु डेविडयात चार्ल्स द्वितीयया रूपय्‌ न्ह्यव्वयातःगु दु । अथे हे बाइबलया 
एबसालम धैम्ह ड्यूक अफ्‌ मन्मथ खःसा एचिटोफेल धैम्ह अर्ल अफ्‌ शैफ्ट्सबरी 
खः । 

ड्राइडेनं व्यंग्य याइबलय्‌ सुयागु नं तप्यंक विरोध मयाःसे छुं प्रचलित 
बाखं ल्यइ । बाखंया खलनायकया वर्णन याइबलय्‌ थःम्ह विपक्षी थें च्चंक 
चित्रण याइ । उकि ड्राइडेनया व्यंग्य निस्वार्थ मजू, पूर्वाग्रह ज्वना: व्यंग्य 
याइ । ड्राइडेनया व्यंग्य च्वइगुया उद्देश्य हे विपक्षीयात ब्वःबीगु खः । ड्राइडेन 
थः हे नं अवसरवादी व तुरुन्त गुट परिवर्तन याइम्ह खः । 


अलेक्जेण्डर पोप (Alexander Pope) 


अलेक्जेण्डर पोपं सटायरया परिभाषा थुकथं बियातःगु दु - $90100 
weapon, left for truth's defence (सायर धैगु सत्यया प्रतिरक्षा यायगु पवित्रगु 
हतियार खः) । अंग्रजी साहित्यया पद्यात्मक व्यंग्य ख्यलय्‌ पोपया महत्वपूर्ण 
योगदान दु । 

पोपया परिवार क्याथोलिक धर्मावलम्बी खः। उबलय्‌ क्याथोलिकतय्‌त 
घृणा याइगुलिं स्कूल कलेजय्‌ ब्वनेमखं । शारीरिक दुर्बलतां यानाः छेँय्‌ हे च्वना: 
निजी शिक्षकपाखें अध्ययन यात । पोपया न्हापांगु सफ्‌ १६ द॑ दुबलय्‌ पिदंगु 
Pa507०।५ खः । ई. १७११ य्‌ पिदंगु £८५४०) ०॥ C71८5 यात समालोचनाया 
उत्कृष्ट सफ्‌ धयातःगु दु । 


The Rape of the Lock (1714) 
ई. १७१२ य्‌ थ्व सफूया संक्षिप्त संस्करण पिदंगु खः। थुगु सफूली 
१८ गूगु शताब्दीया तडकभडक जाःगु बेलायती समाजया चित्रण यानातःगु दु । 
Lord Petre नांया छम्ह कुलीन मनुखं 47७९112 एटा नांया कुलीन 
भारदार वर्गया मिसाया सँ चानाब्यूगुलिं निगू परिवारदथुइ दुश्मनी ब्वलंगु 
वास्तविक घटनाया आधारय्‌ थ्व सफू च्चयातःगु खः। उगु घटना पोपं पासा 
जोन कार्लाइलपाखें सीकाकाःगु खः। इमिगु ल्वापुया घटना सफूया रूपय्‌ 
पिदनीगु सिया: फेर्मर परिवारं विरोध याःगु खः। उकि पोपं सफूया शुरुइ हे 
अराबेला फेर्मर व सफूया नायिका बेलिण्डा छम्ह हे मखु धका: स्पष्टीकरण 
बियातःगु दु । 
सफूया नायिका बेलिण्डाया सौन्दर्य, वया सँ शहरय्‌ प्रसिद्ध जुयाच्वंगु 
खः । वया तिसा, घड़ी, संया रेखदेख थीथी देवीपिंसं यानाच्चंगु खः । छन्ह पार्टीइ 
वंबलय्‌ तास म्हितेसिधयूकाः कफी त्वनाच्वंबलय्‌ वयात येय्‌काच्वंम्ह Baron 
नांया मनुखं कैंची बेलिण्डाया सतबत चानाबी । बेलिण्डां अतिकं विरह यानाः 
ख्वइ, थःगु सँ लितफ्वनी । थ्व घटनां याना: निगू परिवारदुने शत्रुता ब्वलनी । 
न्तय्‌ कविं “छगु सँ स्वर्गय्‌ वनाः अमर जुइ” धकाः बेलिण्डायात 
सान्त्वना बी । 


पाश्‍चात्य साहित्यया परिचय ---.ह्ज््ज्ज-- भेलेक्नेण्डर पोप 

थ्व सफू महाकाव्य शैलीं च्वयातःगु दु । पोपं थुकी तत्कालीन बेलायती 
समाजय्‌ धनाढ्य परिवारया मिसात तास म्हितीगु, पार्टीइ वनीगु, खिचा मुलय्‌ 
तयाजुइगु प्रचलनप्रति ध्याचू नकातःगु दु । थ्व सफूबारे 101 W11० या 
धापू दु - "The Rape of the Lock is the best satire extant and it contains 
the truest and liveliest picture of modern एट." समालोचकपिनि धापूकथं 
थ्व दकव मिसाप्रति व्यंग्य खः। सम्पूर्ण मिसाजातियात हे आक्षेप बिया: पोपं 
छथाय्‌ च्वःगु दु - "Every woman at heart 15 419४" (प्रत्येक मिसाया नग: 
अनैतिक जुइ) । अथे हे अराबेला फेर्मरं थःगु सँ चानाब्यूबलय्‌ विरह याःगु 
क्यंबलय्‌ When husband or lapdogs breathe their 188 (भाःत अथवा मुलय्‌ 
तयातइम्ह खिचां अन्तिम सासः ल्हाःथें) धकाः भाःत व खिचायात छगू हे तँय्‌ 
तया: क्यनातःगु दु । पोपया Lady Mary Wortly Montagu नांया मिसानाप 
प्रेम जूगु खः। तर उम्ह मिसां पोपयात बांलाक वास्ता मयाःगु व इमिदथुइ 
ल्वापु जुयाः न्ह्याबलेंया लागि सम्बन्ध त्वाःदःगुलिं पोपया सम्पूर्ण मिसाजातिप्रति 
हे वितृष्णा ब्वलंगु धैगु समालोचकपिनि धापू दु । 

सफूया नायिका बेलिण्डा वास्तविक जीवनय्‌ अराबेला फेर्मर खःसा बाय्रोन 
धैम्ह लर्ड पिटर खः । 

पोपया व्यंग्य याइगु शैली ड्डाइडेनयासिबें पा: । पोपं व्यंग्य याइबलय्‌ 
पूर्वाग्रह तयाः थःत मयःम्ह सं व्यक्तिया विरोधय्‌ मखु, समाजया छुं समूह वा 
वर्गया बांमला:गु चालचलनयात आक्रमण याइ। उकि ड्राइडेनया तुलनाय्‌ 
पोपया व्यंग्य निष्पक्ष जू । 

स्वच्छन्दवादी युग 
ROMANTIC AGE 


प्राचीन रोमन साम्राज्यया सरकारी भाययात 7/४८ 7.४०८ धाइगु 
खःसा सर्वसाधारण नागरिकपिंसं ल्हाइगु भाययात 7/८ 2०/०/८० धाइगु 
खः । ल्याटिन भाययात स्तरीय भायकथं नाला: प्रशासन, धार्मिक ज्याखेँ, साहित्य 
सृजनाय्‌ छ्यलीगु खः । सर्वसाधारणं ल्याटिनयात थःगुकथं छ्यलावंवं न्हूगु भाय्‌ 
विकास जुयावंगु खः । उकियात हे रोमानिका भाय धा:गु खः । उकि रोमानिका 
धैगु ल्याटिनया अशुद्ध रूप (४४1९7 1,401) खः । रोमानिकापाखें R०nnice 
खँग्व: विकास जुल गुकिया अर्थ 10 speak in Roman खः । थ्व हे Romanice 
पाखें ०७12०८९ खँग्व: वःगु खः । रोमन साम्राज्यया विस्तारलिसें ल्याटिन भाय्‌ 
नं प्रचार जुल, ल्याटिनया कचामचा भायत नं विस्तार जुयावन । ल्याटिनया छगू 
कचाभाय्‌ रोमान्स नं खः। भाषावैज्ञानिकतय्‌ धापूअनुसार रोमान्स भाय्‌ धैगु 
ल्याटिन भायपाखें विकास जूगु फ्रेञ्च, इटालियन, स्पेनिश, पोर्चुगीज आदि 
भायया संयुक्त नां खः (Romance is a collective term for the group of 
languages descended from Latin. The main are French, Italian, Spanish, 
Port५९५९५९) । ई न्ह्यानावंलिसे फ्रेञ्च, इटालियन आदि भायूत थःथःगु ढंगं 
विकास जुयाः स्वतन्त्र भायूकथं मान्यता कायूत सफल जुल । तर छथ्वःसिनं 
थःपिनि मूल रोमान्स भाययात ल्यंकाः हे तल । रोमान्स भाय ल्हाइपिं थुमित 
रोमान्स जाति धायूगु यात । तथ्यांकअनुसार ७० प्रतिशत रोमान्स भाय्‌ ल्हाइपिं 
यूरोपपिने च्वनाच्वंगु दु । रोमान्स जातिया साहित्यय्‌ थें कल्पनायात मू आधार 
दयका: अलौकिक अविश्वसनीय घटना, पात्र दुथ्याका: च्वयातःगु साहित्ययात 
रोमान्टिक साहित्य धायगु यात । न्हापा साहित्यय्‌ थ्व खँग्व: छय:ःबलय्‌ असत्य 
व काल्पनिक साहित्यया पर्यायवाचीकथं छयःगु खः । 

पाश्‍चात्य साहित्यया परिचय नाना स्वच्छन्दवाढी गुण 

Romanticism established the supremacy of imagination, the cult 
of beauty, the mystique of nature and proclaimed liberty for the 
individual. 


अंग्रेजी साहित्यय्‌ ई. १७९८-१८३२ तकया अवधियात रोमान्टिक 
युग /स्वच्छन्दवादी युग /रोमानीवादी युग धाइ । खय्‌तःला ई. १७९८ सिबें यक्व 
न्ह्यःनिसें हे स्वच्छन्दवादी साहित्य सृजना जुयावयाच्चंगु खः । एलिजाबेथ युगय्‌ 
नं यक्व हे स्वच्छन्दवादी साहित्य च्व:गु दु । शेक्सपियरया यक्व कृतिइ स्वच्छन्दवादी 
प्रभाव खंकेफइ । तर ई. १७९८ निसें थ्व प्रवाह अझ सशक्तरूपं न्ह्यानाः 
सैद्धान्तिकरूपं प्रतिस्थापन जुल । 


ऐतिहासिक पृष्ठभूमि 

(१) स्वच्छन्दवाद न्ह्याःगुया ल्यूने दकलय्‌ तःधंगु कारण फ्रान्सेली क्रान्ति खः । 
फ्रान्सेली क्रान्ति सम्पन्न जुइत रूसो (२०५५९१७) या दार्शनिक विचारं 
तःधंगु भूमिका म्हितूगु खः। रूसोया विचारं फ्रान्स जक मखु, समग्र 
यूरोपय्‌ हे बौद्धिक हलचल हयाब्यूगु ख: । स्वतन्त्रताप्रति रूसोया धापू दु - 
मनू जन्म जुइबलय्‌ स्वतन्त्र जुइ, तर न्ह्याथासं वयात सिखलं चिनातःगु 
दइ (Man is born free, but everywhere he is in chains) अधिकारस्वयां 
स्वतन्त्रताया अभिलाषा सर्वोच्च ख: (The first ofall blessing is not authority 
but 10९719) । सामन्तवादं शोषण यानाच्वंगुप्रत असन्तुष्टि प्वंकाः रूसों 
धाःगु दु - छपुचः मनूत विलासीपूर्ण जीवन हनेगु व अधिकांश मनूत प्वाः 
जाय॒क नयमखनाः पित्याकाः च्वनेमाःगु स्थिति अन्यायपूर्ण खः (पक्मार्ताण 
of people be gorged with luxury while the starving multitude lack 
the necessity of 112) । छुं श्रम मयाःसे नइपिं सामन्ततय्‌त राजमार्गया 
डाँकातनाप तुलना यानातःगु दु । 

(२) विज्ञानया विकासं यानाः उगु इलय्‌ समाजय्‌ विकृति ब्वलनाच्चंगु खः । 
औद्योगिक विकासं याना: प्रदूषण, यान्त्रीकरण अप्वल । मानवीय मूल्यया 
अवमूल्यन जुयावन । उकि कृत्रिमतायात त्वःताः प्रकृतिपाखे लिहांवनेनु 
(Back to Nature) धैगु नारा थ्वल । 


स्वच्छन्दवाही यग ञ्ञ फाएवात्य साहित्यया परिचय 


(२) 


(४) 


स्वतन्त्रताप्रतिया चाहनां याना: शास्त्रवादप्रति वितृष्णा ब्वलन । शास्त्रवादया 
कृत्रिमता व भयातुगु नियमयात पंग: तायूकाहल । 


फ्रान्सेली क्रान्तिं सकभनं स्वतन्त्रता, समानता व भ्रातृत्वया भावना न्यनावन । 
थ्व भावना बेलायतय्‌ नं दुहांवन । वर्डस्वर्थ, कलरिज व साउथे स्वम्ह 
साउथेया पुखूसिथय्‌ च्वंगु छुँया चौरय्‌ च्वनाः छम्हेस्यां मेम्हेसित रोमान्टिक 
कविता ब्वनाः न्यंकीगु जुयाच्वन । उकि इमित 1,916 7००४ नं धायगु 
याः । उबलयया साहित्यिक प्रवाह हे क्लासिकल जूगुलिं सुनां नं इमिगु 
कवितायात वास्ता मया: । तर सन्‌ १७९८य्‌ Wordsworth व Coleridge 
निम्ह जाना: थःपिनिगु कविता मुना सफ्‌ पिथन - ८० 3/०५ । 
थुकी वर्डसवर्थया १९ पु व कलरिजया ४ पु यानाः मुक्क २३ पु कविता दु। 
सफू अतिकं लोकव्हात । उबलय्‌ न्ह्यानाच्चंगु शास्त्रवादी प्रवाहया अःखः थ्व 
सफ पिहांवःगुलिं यक्व आलोचना नं जुल। उपिं आलोचनाया लिस: 
बीकथं सफूया निगूगु संस्करण (ई. १८००) य्‌ वर्डसूवर्थ भूमिका च्वल । 
थ्व भूमिकयायात स्वच्छन्दवादया घोषणापत्र (Manifesto of 
Romanticism) थाइ । 


वर्डस्वर्थ, कलरिज व साउथेपिंत स्वच्छन्दवादया न्हापांगु पुस्ताया कवि 


धाइसा शेली, कीट्स व बाइरनपिंत निगूगु पुस्ताया स्वच्छन्दवादी कवि धाइ । 


साहित्यिक विशेषता 


(१) 


शास्त्रीय नियमपाखें मुक्ति - स्वच्छन्दवाद हे शास्त्रवादप्रति विद्रोह यानाः 
पिदंगु जुयाः थ्वं शास्त्रीय नियमयात अस्वीकार याइ । तर नियम अस्वीकार 
यायगु नामय्‌ अराजक जुइक य:य:थे च्वइगु मखु । कविताय्‌ छन्दात्मकता, 
लयात्मकता द हे दइ । 

ग्रामीण जीवन व प्रकृतिया चित्रण यानातःगु दइ । न्हापा शहरी जीवनया 
क्लब, कफी हाउस, धनाढ्य वर्गया डुइङ्गरूमया चित्रण दइगुली आ: वयाः 
गांया जीवनया चित्रण जुल । कृतिमतापाखें प्रकृतिपाखे उन्मुख जुल । 
भाषाय्‌ नं सरलता वल । शास्त्रवादय्‌ थें ल्याटिन ल्वाकछ्यानाः भयातुगु 
साहित्यिक भाय्‌ छ्यलेगु मयाःसे सर्वसाधारणं छ्यलीगु सरल भासं अभिव्यक्ति 
बीगु यात । 


( ५१) 


पाश्चात्य साहित्यया परिचय -ललसससॅॅॅसॅसॅलसॅससस्सक्णिणा 1 ख्वच्छन्दवादी यग 


(२) 


विद्रोही प्रवृत्ति, स्वतन्त्रताप्रति सजग- फ्रेञ्च राज्यक्रान्तिपाखेँ प्रभावित 
जुयाः न्ह्याःगु युग जुया: थ्व युगया साहित्यय्‌ निरंकशताया विरोध व 
स्वतन्त्रताप्रति सम्मान प्वंकातःगु दु । शास्त्रवादप्रति जक विद्रोह मजूसे 
समाजय्‌ जुयाच्चंगु अन्याय अत्याचारया नं विरोध या:गु दु । Freedom is 
the Breath in which the Romantic Poets breathed freely. भिक्टर 
ह्यूगोया कथं स्वच्छन्दवाद धैगु हे साहित्यय्‌ स्वतन्त्रता खः । 
कल्पनाशीलता, भावुकता - स्वच्छन्दवादी साहित्यकारपिं वास्तविकतासिबें 
तापाक्क च्वना: कल्पनाया संसारय्‌ चाःहुलाच्चनी । सामान्य प्राकृतिक 
वस्तुयात हे कल्पनाया शक्तिं असामान्य रहस्यवादी दयका: प्रस्तुत याइ । 
उकि स्वच्छन्दवादी साहित्यय्‌ अलौकिक अतिप्राकृतिक तत्व दयाच्चनी । 
Watts Dunton या धापूकथं स्वच्छन्दवाद धैगु Renaissance of Wonder 
खः । पि€r{०7 या धापू दु - Romanticism is an extraordinary 
development of imaginative sensibility. (स्वच्छन्दवाद धैगु काल्पनिक 
अनुभूतिया असाधारण विकास खः) । 

व्यक्तिवादी - स्वच्छन्दवादीतय्‌ कथं साहित्य धैगु च्वमिया नुगलं 
पिहांवइ । च्वमिया थःगु मनय्‌ लुयावःगु भाव प्वंकेगु हे साहित्य खः । उकिं 
थुमिसं च्वमियात केन्द्रविन्दु याइ । च्वमिया व्यक्तिगत भावना, संवेग, 
अनुभूति प्वंकीगु जूगुलिं थुज्वःगु साहित्य व्यक्तिवादी जुइ । 

काव्यया विकास - थ्व युगय्‌ मेमेगु विधाया नं विकास जूसां दकलय्‌ आपा: 
विकास जूगु विधा काव्य खः । थ्व चीहाकःगु अवधिदुने अंग्रेजी साहित्यया 
उत्कृष्ट कविता सुजना जुल । अंग्रेजी साहित्यया इतिहासय्‌ आःतक 
सृजना जूगु कवितामध्ये १/३ ब्व उत्कृष्ट कविता थ्व हे अवधिदुने सृजना 
जूगु धयातःगु दु । 

विलियम वर्डस्वर्थ 


WILLIAM WORDSWORTH 


विलियम वर्डस्वर्थया जन्म बेलायतया ९७०१७९।।३॥५ प्रदेशया छगू गामय्‌ 
ई. १७७० अप्रिल ७ तारीखखुन्ह जूगु खः । वया बौम्ह वकील खः । वर्डस्वर्थ ८ 
दँ दुबलय्‌ मांम्ह सित । बौम्हेस्यां ग्रामर स्कूलय्‌ तयाबिल । वर्डस्वर्थ १४ दँ 
दुबलय्‌ बौम्ह नं सित। मचाबलय्‌ हे अनाथ जूम्ह वर्डस्वर्थयात पाजुपिंसं 
लहिनातल । विद्यालय जःखःया प्राकृतिक वातावरणं वर्ड्स्वर्थया बालमस्तिष्कयात 
प्रभावित यात । विद्यालयया शिक्षकपिं नं साहत्यिक रचना यायत प्रेरणा बीपिं 
जूगुलिं मचांनिसेँ साहित्य सृजनायपाखे नुग: क्वसाल । वर्डवर्थया साहित्यिक 
जीवनय्‌ केहँम्ह डोरथीया महत्वपूर्ण योगदान दु । 

फ्रेञ्च क्रान्तिया इलय्‌ वर्डस्वर्थ नं फ्रान्सय्‌ वंगु खः । उगु क्रान्तिया बारे 
वर्डस्वर्थया धापू दु - 

Bliss it was in that dawn to alive 
But to be young was very heaven. 

(व क्रान्तिया उषाकालय्‌ म्वानाच्चनेगु आनन्दप्रद खः, ल्यायम्ह जुइगुला 
स्वर्ग हे खः) 

फ्रेञ्च दार्शनिक रूसोया प्रकृतिपाखे लिहांनेनु (3901: ० 1991016) नारां 
वर्डस्वर्थ प्रभावित जुल । ई. १७९५ य्‌ कलरिजनाप मित्रता जुल । निम्ह जाना: 
ई. १७९८ य्‌ 177८4 ०५ सफू पिकाल । न्हूगु हे सवाः जूगुलिं सफ्‌ अतिकं 
लोक'व्हात । तर थ्व सफूयात नवशास्त्रवादीतयूसं कठोर आलोचना याना: प्रहार 
यानाहल । उकि नि्दॅलिपा ई. १८०० य्‌ पिदंगु निगूगु संस्करणय्‌ उगु आलोचनाया 
लिस: बीकथं वर्डस्वर्थ ताःहाकःगु भूमिका च्वल । थ्व भूमिकायात स्वच्छन्दवादया 


( ५३) 


पाश्‍चात्य साहित्यया परिचय 2222??? विलियम वर्ड्स्वर्ध 
घोषणापत्र (Manifesto of Romanticism) धाइ । उगु भूमिकाय्‌ वर्डस्वर्थ च्वःगु 
दु - Poetry is the spontaneous overflow of powerful feelings, it takes 


its origin from emotions recollected in tranquility. 


वर्डस्वर्थ सामान्य जीवनपाखें घटना व परिवेश ल्यया: उकियात फयांफत्तले 
सर्वसाधारण जनताया भासं अभिव्यक्त याइ । अले उकी कल्पनां भतीभती रंग 
छिना: सामान्य वस्तुयात नं असामान्य दयका: प्रस्तुत यानाबी । लिरिकल 
बायूलेड्सया न्हापांगु संस्करणय्‌ ०४०111561161 शीर्षकया मन्तव्यय्‌ “थ्व सफू 
सर्वसाधारण जनतां ल्हाइगु भासं गुलितक काव्यात्मक अभिव्यक्ति बीफइ धकाः 
प्रयोग यायकथं च्वयागु” धका: धयातःगुलिं नं काव्यय्‌ प्रयोग जुइगु भाषाबारे 
वर्डस्वर्थया धारणा सीकेफु । 
वर्डस्वर्थयात प्रकृतिया पूजारी (P९5 01 ४०९) धाइ । प्रकृतिं तापाक्क 
वनकि मनुखं थःगु विवेक, मानवीयता तंकी । प्रकृति मनूया संरक्षक खः, मनूया 
गुरु खः | ततःधंपि ऋषिमृनिपिंसं स्यनेमफुगु खं प्रकृतिं स्यनाबी धैगु वर्डस्वर्थया 
धारणा दु । 
One impulse from vernal wood 
Can teach you more of man 


Of moral evil and good 
Than all the sages can. 


वर्डस्वर्थया लागि मचाई धेगु दकलय्‌ महत्वपूर्ण ई खः । बाल्यकालया 
वातावरण, घटना आदिं मनूया जिन्दगी निर्धारण याइ । थःगु My Heart Leaps 
up / Rain७०॥ कविताय्‌ जिन्दगीया अनित्यताया वर्णन यासें मचायात मनूया 
अबु (The child is father of man) धयातःगु दु । 


Lucy Poems - थ्व जर्मनी भ्रमणया इलय्‌ च्वःगु न्यापु कविताया श्रंखलावद्ध 
रचना खः । थुकी लुसी नांया छम्ह मिसाया बाल्यकालनिसेंया वर्णन यासें वया 
चञ्चलता, प्रकृतिप्रेमम असामयिक मृत्युया वर्णन यानातःगु दु । लुसी गथेच्चं 
धकाः वर्णन यासे कविं धाइ - 

A violet by a mossy stone, half hidden from the eye 
Fair as star, when only one, is shining in the sky. 


( ५४) 


विलियम वर्डस्वर्थ -पप्पॅललललसिसिशिसिशॉशिशिणक्ण्णि पश्चात्य साहित्यया परिचय 

कविताय्‌ वर्णन यानातःम्ह लुसी वास्तवय्‌ सु खः धैगुबारे थीथी 
धारणा दु । गुलिस्यां वर्डस्वर्थया फ्रान्सय्‌ नापलाःम्ह प्रेमिका धाइ, गुलिस्यां 
केहँम्ह डोरथी धाइसा गुलिस्यां ससःकेहँम्ह धाइ । गुलिस्यां वर्डस्वर्थया कला: हे 
लुसी खः धाइसा गुलिस्यां लुसी धैम्ह कविया कल्पनाया उपजं सृष्टि याःम्ह 
काल्पनिक पात्र जक खः धाइ । 


The Pre०५९ - थ्व छपु आत्मवृतान्तया रूपय्‌ च्वयातःगु कविता खः । 
थुकी मचांनिसेया घटनात काव्यात्मक रूपं प्रस्तुत यानात:गु दु । स्कूलय्‌ ब्वंबलय्‌ 
पासापिंनाप पुखूसिथय्‌ चाःहिलेगु, सिमाय्‌ च्वंगु फलफूल खाना: नयूगु क्षणयात 
जीवनया दकलय्‌ मनोहर क्षण धका: च्वयातःगु दु । वाउंसे च्वंगु बँया दथुइ च्चंगु 
किसानतयगु बल्चायात गथे ल्वःमंके धका: स्कूल वनेबलयूया लँया विस्तारपूर्वक 
वर्णन यानातःगु दु । 


Tintern Abbey - थुगु कविता डोरथीनाप ७५० खुसिसिथय्‌ 
चाःहिलाच्वंबलय्‌ च्वःगु खः । ४० खुसिया सिथय्‌ च्वंगु 11121 4७७९४ थायया 
वर्णन यानात:गु दु । फ्रेञ्च क्रान्तिं दकव राजनैतिक, सामाजिक, आर्थिक समस्याया 
हल याइ धका: आशा का:गु निराशाय्‌ हिउगुलिं हाकनं ४० खुसिइ लिहांवयाः 
प्रकृतिया मुलय्‌ सुख मा:वःगु भाव प्वंकातःगु दु । 


Lucy 67-89 - थ्व कविता जर्मनीइ च्वःगु खः । छन्ह बहनी पिहांवंबलय्‌ 
च्वापुया आंधीइ लाना: सीम्ह मचायात लुमंकेकथं थुगु कविता च्वःगु खः । 


जीवनया उत्तरार्धय्‌ वया कविताया स्तर कुहांवन । क्लासिकलया 
विरोध यानावःम्ह खःसां लिपा वनाः कविता धैगु थथे जुइमा अथे जुझमा: धकाः 
नियम दयूकाह:गुलिं क्लासिकल जूवन धेगु आरोप नं वल । ई. १८४३ य्‌ साउथे 
सीगुलिं वयात बियातःगु P०९ 1.4०९३४९ (राजकवि) उपाधि वर्डूस्वर्थयात बिल । 
ई. १८५० अप्रिल २३ तारीखखुन्हु ८९ दँया उमेरय्‌ वर्डस्वर्थ संसार त्वःतावन । 


सामुएल टेलर कलरिज 
SAMUEL TAYLOR COLERIDGE 


अंग्रेजी साहित्या इतिहासय्‌ स्वच्छन्दवादी आन्दोलनया प्रवर्तककथं वर्ड्स्वर्थ 
व कलरिजयात कयात:गु दु । कलरिजया अबु पादरी जूगुलिं काययात नं पादरी 
हे दयूकेगु अबुम्हेसिया विचा: ख: । व हे उद्देश्यं कलरिजया शिक्षादीक्षा न्ह्यात । 
तर न्हापांनिसें कलरिज अस्थिर स्वभावम्ह मनू खः । क्याम्ब्रिज विश्वविद्यालयया 
पढाइ दथुइ हे त्वःता: सेनाय्‌ भर्ती जुल । सेनाया जागीर त्व:ताः हाकनं क्याम्ब्रिजय्‌ 
वल, हाकनं डिग्री मका:से हे पढाइ त्वःतल । उखेंथुखें चा:हिला: राजनीति व 
धर्मबारे भाषण बियाजुल । पादरी जुइगु तयारी नं यात, हाकनं पत्रिका पिकाल । 
पत्रिका चले मजुइवं माल्टा धाःथाय्‌ च्वंम्ह गभर्नरया सचिव नं जुल । वयात 
यःगु विषय दर्शन व मनोविज्ञान खः । वं जर्मन विद्वानपि कान्ट (011), शेलिङ्ग 
(Schelling) व श्लेगल (5ला]2281) पिनि कृतिया व्यापक व गम्भीर अध्ययन 
याःगु दु । कलरिजयात क्लिष्ट च्वमिकथं कायगु याः । वया लेखन क्लिष्ट जूगुया 
छगू कारण वया अध्ययन क्षेत्र व्यापक जूगुलिं खःसा मेगु कारण वया जीवन 
अव्यवस्थित जूगुलिं खः । छुँ नं ज्या श्रृंखलावद्ध जुइक यायगु वया बानी मदु । 
दाम्पत्य जीवन असफल जुइधुंका: अफीमया दुर्व्यसनी जुसांनिसें झन्‌ हे अव्यवस्थित 
जुल । उकि कलरिजया प्रतिभाया पूर्ण सदुपयोग जुइमखन । 

ई. १७९५ य्‌ कलरिज व वर्डस्वर्थ नापलात । निम्ह अतिकं मिलेजूपिं 
पासापिं नं जुल । निम्ह जीवनय्‌ जक मखु काव्य जगतय्‌ नं नापनापं 
न्ह्यांवन । निम्ह जाना: ई. १७९८ य्‌ 7/८८ 3००4४ सफू पिकाल । सफुली 
Advertisement शीर्षकया चिकीचाहाकःगु मन्तव्य वर्डस्वर्थ च्वल । तत्कालीन 
काव्य मान्यतास्वयां पाक्क न्हूगुकथं पिदंगु थुगु प्रकाशनं काव्य जगतय्‌ हलचल 


( 4६) 


सामुएल टेलर कलरिन ना” पाश्‍चात्य साहित्यया परिचय 
हयाबिल । काव्यया विषय, भाषा व प्रस्तुतिकरणयात कया: नवशास्त्रवादीतय्‌सं 
प्रहार यानाहल । ई. १८०० य्‌ लिरिकल बायलेड्सया निगूगु संस्करण पिदन 
गुकी वर्डस्वर्थ आलोचकपिनि आक्षेपया लिस: बीकथं ताःहाकःगु भूमिका 
च्वल । थ्व भूमिकायात “स्वच्छन्दतावादी आन्दोलनया घोषणापत्र” धायगु या: । 
तर लिपा वना: कलरिजं वर्डस्वर्थया उगु भूमिकाय्‌ च्वंगु खँय्‌ असहमति प्वंकाहल । 
थःगु सफ Biographia Literaria (इ. १८१७) य्‌ कलरिजं वर्डुस्वर्थया विचाःया 
खण्डन यानातःगु दु । 

कलरिजया कविताय्‌ अतिप्राकृतिक (५०७०191) तत्त्वयात महत्त्वपूर्ण 
थाय्‌ बिया: वर्णन यानातःगु दइ। उकि वया कविता रहस्यमयी 
जुइ । कविता ब्वनेबलय्‌ पाठकया मनय्‌ अदभूत प्रभाव उत्पन्न यानाबी । 


Kubla Khan - थ्व छपु स्वप्न कविता (Dream Poem) ख: । कलरिज 
अफीम नया: मेचय्‌ च्चँच्चं सफू ब्वनाच्चंबलय्‌ न्हय: वइ । न्ह्यलं चाय॒वं म्हगसय्‌ 
खंगु ख॑यात कया: कविता च्वय॒गु शुरु याइ। तर उबलयलाक छम्ह पासा 
नापलाःवइ । कलरिजया एकाग्रता भंग जुइ । पासाम्ह वनेधुंका: म्हगसय्‌ खंगु 
खयात पूवंक कविताय्‌ प्वंकेफइमखु । उकि थ्व कविता पूमवं । थुकी कविं 
थःम्हेसियां खंगु निग्‌ म्हगसया वर्णन यानातःगु दु । (१) बादशाह कुबला खानं 
पवित्र 41) खुसिया सिथय्‌ छगू आनन्द महल (90786 0 012850) दयूकेगु 
हुकुम बिल, अले तुरुन्त हे कविं उगु भव्य बुर्जा व उकिया किपा: खुसी खन । ( 
२) मेगु म्हगसय्‌ कविं अबिसिनिया (७४५५/4) या छम्ह ल्यासें बाजं थाथां 
अबोरा (4७074) पर्वतया म्ये हालाच्वंगु खनी । थ्व निगू म्हगसया खँ वर्णन 
याय॒धुनेवं कविं धाइ - व मिसाया थेंजाःगु संगीतया शक्ति जिके हाकनं हयफःसा 
जि न॑ कुबला खायासिक बांला:गु बुर्जा छु मदुगु आकाशय्‌ 
दयकाबी । 


I would build that dome in air, 
That sunny dome, those caves of ice. 


कूबलां खांनं म्हगसय्‌ खंगु थायया वर्णन यानात:बलय्‌ Haunt०4 by a 
woman wailing for her demon 10४९7 धकाः सुपरनेचुरल खं दुथ्याकातःगु दु । 


( ४७) 


पाश्‍चात्य साहित्यया परिचय राणा” रीहुएल टेलर कलरिन 

The Rime of Ancient Mariner - थ्व ताःहाक:गु कविता बुराम्ह नाविकं 
इहिपा भ्वजय्‌ छम्ह मनूयात कंगु सामुद्रिक यात्राया वर्णन ख: । उम्ह नाविक 
थःगु सामुद्रिक टोलीनाप यात्रा यायां अन्टाकटिकाय्‌ लाःवनी । च्वापुया दथुइ 
जहाज न्ह्याकेमफयाः समस्या जुइ । उबलय्‌ हे अन 4104/7055 नांया कंग: 
खनेदइ । थ्व अलच्छिनम्ह भंगलं याना: हे जहाज मन्ह्या:गु ख: धकाः बुरां उम्ह 
भंग:यात स्यानाबी । कगःयात स्यात धका: सकस्यां बुरायात ब्व:बी । सीम्ह 
कंग: बुराया गःपतय्‌ क्वखायूकाबी । इमित भंगः स्याःगुया श्राप लगेजुइ । 
नय्‌त्वने मखनाः धमाधम सिनावनी । 


Water, water everywhere 
Nor any drop to drink 


उकिसनं इमित भूततयगु जहाजं आक्रमण याइ । बुरा छम्ह बाहेक फुक्क 
मनूत सी | छचाःखेरं सीपिं जक दुगु जहाजय्‌ पित्या: व प्याःचालं याताप्याता 
वंम्ह बुराम्ह नाविकं इपिं सकलें भूत जुयावःगु अनुभव याइ । वं मदर मेरीयात 
लुमंका: प्रार्थना याइ । जहाजं क्वस्वइबलय्‌ समुद्रय्‌ च्वंपिं प्राणी खनी । सीपिनिगु 
दथुइ च्वनाच्चंम्ह मनू जीवित प्राणी खनीबलय्‌ लयूताइ । 0 happy living 
11125 ! धकाः प्राणीप्रति वया मनय्‌ प्रेम दनावइ । वया गःपतय्‌ क्वखायूकातःगु 
अलबात्रसया सीम्ह नं लखय्‌ क॒तुंवनी । उगु जहाज श्रापपाखें मुक्त जुइ । बुराम्ह 
नाविक थःगु छँय्‌ लिहांवनेत सफल जुइ । 


Christal - छम्ह बोक्सी बांला:म्ह मिसाया भेष कया: क्रिष्टाबेलयाथाय्‌ 
वइगु व गुकथं उम्ह बोक्सीपाखें मुक्त जुइ धका: क्यनातःगु दु । 


he 
श्र 
यौ 


शु 
ट्ट 


ष्य 
श्र 


(५८) 


पी. बी. शेली 


FP. 5. SHELLEY 


शेलीया पूरा नां Percy Bysshe S९९५ खः । वया जन्म ई. १७९२ 
अगष्ट ४ खुन्ह धनाढ्य परिवारय्‌ जूगु खः। अथेसां मचांनिसेँ शेलीया मन 
क्रान्तिकारी विचारपाखे धेयचुल । निम्नवर्गीय शोषित, पीडित कामदारतयगु 
पक्षय्‌ सः थ्वयूकाः सामन्ततयगु विरोध याइम्ह मनू जुयाः पिहांवल । औद्योगिक 
क्रान्तिलिपा उद्योगपतितयूसं मजदूर किसानतयूत शोषण यानाच्चंगुप्रति असन्तुष्टि 
प्वंकाहल । समाजय्‌ सलंसः दँनिसें स्थापित जुयावयाच्चंगु धार्मिक, सामाजिक, 
राजनैतिक व्यवस्थाय्‌ आक्रमण याना: च्वयगु यानाहल । शेलीं दकव अन्याय 
अत्याचार न्हंकाः प्रेम, स्वतन्त्रता व सदभावनां जाःगु संसारया कल्पना याःगु 
खः । कलेजय्‌ ब्वनाच्वंबलय्‌ हे Necessity of Atheism (नास्तिकताया 
आवश्यकता) शीर्षकया कविता च्व:गुलिं कलेजं पितिनाहःगु खः । उकी क्रिश्चियन 
धर्मया मूल्य मान्यतप्रति विरोध प्वंकातःगु दु । शेलीया कथं मनू जन्मजात भिंम्ह 
खः, तर धर्म व राज्यया अधिकारीतयसं वयात मभिंम्ह दयूकी । Queen Mab 
कविताय्‌ राजनैतिक नेता, प्रशासकपिंसं युद्धयात प्रश्रय बिया: गुकथं थःगु स्वार्थ 
पूवंकाच्चंगु दु धकाः क्यनातःगु दु । 


War is a statesman's game, the priests delight 
The lawyer's jest, the hired assassin's trade, 
And to those royal murders, whose mean throne 
Are brought by crimes of treachery and gore 


पाश्‍चात्य साहित्यया परिचय राणा” पी बी शेल 
Ode to West Wind - शेलीया क्रान्तिकारीता ब्वइगु कवितात मध्ये 0061० 
West Wind तस्सकं चर्चित कविता खः। पश्चिमया फय्‌ छगू अनियन्त्रित 
शक्तिया प्रतीक खः । फसं विनाश व सृष्टि नितां ज्या याइ । गनेधुंकूगु (सीधुंकगु) 
सिमाहःतयूत पुइकायंकी । सिमाया पुसायात छथासं मेथाय्‌ यंका: न्हूगु सृष्टि 
याइ । अले न्हूगु चुलि जायावइ, न्हूगु संरचना निर्माण जुइ । उकथं हे थौं अन्याय 
अत्याचार दुसां जनताया शक्तिं उकियात न्हंका: न्हूगु संसार स्थापना जुइतिनि । 
सौन्दर्य व मतिनाया भावनां संसारय्‌ थाय्‌ काइ, मानवताया स्वर्णयुग हाकनं 
लिहांवइतिनि धैगु आशावादी भावना दु । चिकूला फुना: वसन्त वइतिनि धकाः 
भविष्यप्रति आशा प्वंकातःगु दु । 


Oh Wind ! 
If winter comes, can spring be far behind ? 


Prometheus Unbound - संघर्षप्रति आस्था ब्वयातःगु मेगु कृति Prometheus 
Unbound खः । ग्रीक नाटककार एस्किलसया Prometheus Bound या नाटकया 
आधारय्‌ थ्व कविता च्वयातःगु खः । ग्रीक भासं प्रमिथसया अर्थ द्रष्टा (Fore 
thinker) व प्रबुद्ध (Enlightened) ख: । स्वर्गय्‌ प्रकाश विभाग स्वयाच्वंम्ह 
प्रभिथसं पृथ्वीइ च्वंपिं मनूतय्‌गु दुःख खनाः माया वनाः पृथ्वीइ मिँ यंकाबीगु 
प्रस्ताव तइ । प्रमिथसं जिउसयाके मनूतयूत स्वतन्त्रतापूर्वक म्वायृगु अधिकार 
बीमाल (61 man ७९ 12९) धका: सः तइ । तर प्रमिथसया प्रस्ताव अस्वीकृत 
जुइ । उकि प्रमिथसं स्वर्ग मि खुयाहयाः मनूतयूत बी । थुगु अपराध याःगु वापत 
जिउसं प्रमिथसयात दण्ड बी । प्रमिथसयात चिना: चील गिद्धतयूत क्वँय्‌ जक 
ल्यंदयूक म्हयूच्चंगु ला नकी । चान्हय्‌ जुलकि हाकनं म्हय्‌ ला जायावइ । सुथय्‌ 
जुलकि गिद्धतयसं ला नयगु क्रम न्ह्याइ । उज्वःगु कठोर यातना सहयाना: नं 
प्रमिथस थःगु अडानय्‌ च्वनाच्वनी, संघर्ष यानाच्वनी | प्रमिथस धैम्ह सचेत, 
संघर्षशील, स्वतन्त्रताप्रेमी व चिन्तनशील मानवीय चेतनाया प्रतीक खः । 


400125 - थ्व कवि कीट्स सीबलय्‌ च्वःगु शोककाव्य (81629) खः । कीट्सया 
Endymion कवितायात (7९7) ८४४४४ पत्रिकाय्‌ सुं छम्ह अज्ञात च्वमिं 
बांमलाक आलोचना याःगु खः। व हे आलोचनां याना: कीट्सयात मानसिक 


( ६०) 


पी बी शेल पश्चात्य साहित्यया परिचय 


आघात ला:गु व उकि हे कीट्स सीगु धका: शेलीं विचा: याःगु खः । तर वास्तवय्‌ 
कीट्स क्षयरोगं सीगु खः । थ्व कविताय्‌ शेलीं कीट्सयात M0rnin९ $1” धकाः 
सम्बोधन यानात:गु दु । कीट्सया भाग्य व भविष्य अनन्तकालतक जहांथिनाच्चनी, 


प्रतिध्वनित जुयाच्चनी धका: धयातःगु दु । 


Forget the past, his fate and fame shall be 
An echo and a light unto eternity. 


शेली छन्हु डुंगाय्‌ च्वनाः चाःहिलाच्चंबलय्‌ समुद्री आँधीइ लाना: डुबेजुयाः 


सीगु खः । 


३९१ 
200६ 
he 
2004 
ho 
FOX 


जोन कीटस 


JOHN KEATS 


कीट्सया जन्म ई. १७९५ अक्टोबर ३१ खुन्हु छगू सामान्य परिवारय्‌ जूगु 
खः । वया छँँय साहित्यिक वातावरण मदु । कीट्स ९ दँ दुबलय्‌ बौम्ह सलं 
कुतुंवया: सित । हानं १५ दँ दुबलय्‌ मांम्ह क्षयरोगं कयाः सित । बौम्हेस्यां 
कीट्सयात डाक्टर दयूकेगु विचालं छम्ह चिकित्सकयाथाय्‌ ब्वनेत छवयातःगु 
खः । तर साहित्यय्‌ रुचि दुगुलिं चिकित्सा सम्बन्धी ज्या सयकेमफ । किजाम्ह नं 
क्षयारोगं हे सित । कीट्स १९ द॑ दुबलय्‌ वयात नं क्षयरोगं थिल । तर कीट्सं 
थःगु चीहाकःगु साहित्यिक जीवनय्‌ नं यक्व हे स्तरीय कृतिया सृजना याना: 
स्वच्छन्दवादी कविताय्‌ न्हूगु आयाम तनाबिल । वया Fanny Brawn नांया 
मिसानाप मतिना जूगु खः । तर व मिसां वास्ता मयाःगुलिं विरक्त जुया: कवित्व 
प्रस्फुरण जूगु धाइ । 

कीट्सयात न्हयाथाय्‌ नं सौन्दर्य खंकेफुम्ह सौन्दर्य कविकथं कयातःगु दु । 
व सौन्दर्य हे सत्य खः (8०४०५ 15 पाप) धाइम्ह ख॥ उकि कीट्सं प्रकृतिया 
ग्यानापुगु व विनाशकारी पक्षया चित्रण मयाःसे शान्त व गम्भीर स्वभावया 
वर्णन याइ । नारी सौन्दर्ययात तस्सकं कलात्मकरूपं वर्णन याइम्ह कवि ख: । वं 
शेलीं थें स्वतन्त्रताया पक्षय्‌ अन्यायया विरुद्धय्‌ कविता मच्वः, बरु प्रकृतिया 
सौन्दर्य व मनया वेदना प्वंकावन । 


Isabella / The Pot 0 Basi] - थ्व इटालीया कवि बोकासियोया 
रचनापाखें प्रभावित काव्य खः । इसाबेलाया प्रेमी 1.07९020 यात वया दाजुपिंसं 
स्याना: जंगलय्‌ थुनाबी । इसाबेलाया म्हगसय्‌ उगु घटना म्हनी । जंगलं 


(६२) 


जोन कीट्स ” पाश्‍चात्य साहित्यया परिचय 
लोरेन्जोया छयं कयाहया: गमलाय्‌ तया: न्हिंन्हि ल: बियाच्वनी । गमलाय्‌ तस्सकं 
बांलाःगु स्वां हवइ । दाजुपिंसं सीका: उगु गमला नं लाकायंकी, विरहं इसाबेला 
सी । 

कीट्सया (266 त झन्‌ लोकप्रिय ज्‌ । वया Ode to Nightingale, Ode to 
Autumn, Ode to Grecian Urn, Ode to Psyche विशेष उल्लेखनीय ओडत 
खः । 

Ode to Nightingale - थ्व दकलय्‌ नांजाःगु ओड खः। थुकी कीट्सं 
निराशावादी विचा: प्वंकातःगु दु । तत्कालीन बेलायती समाज पतन जुयावनाच्वंगु 
चित्र दु । मनूत मुनेगु धैगु हे छम्हेस्यां मेम्हेसिगु सुका: न्यनेत जक ख: । मनूत 
अल्पआयुबले हे सिनावनी । छम्ह निम्ह बुरात ता:ईतक म्वाःसाः नं अशक्त जुयाः 
थुरुथुरु खाना: पक्षघातं ग्रस्त जुइकाः म्वानाच्चनी । ल्यायम्हत गंसि जुजुं गनावनाः 
म्हासुयाः सिनावनी । ल्यासेत नं प्रेमी धोका बिया: निराशां जाःगु मिखा घाना: 
म्वानाच्चनी । थजाःगु दुःखं जाःगु संसारय्‌ च्वनेमयल धकाः कीट्सं थः नं 
नाइटिङ्गेलया संसारय्‌ ब्वयावने धकाः कामना याइ । 

संसारया मभि मनिंयाप्रति तीब्र असन्तोष दुसां छम्ह क्रान्तिकारीयाके 
दयूमाःगु परिवर्तनप्रतिया आशा कीट्सयाके खनेमदु । बरु पलायनवादी (55०9151) 
व निराशावादी (०5५/7५1) खनेद्‌ । 

कीट्स २६ द॑ जक दुबलय्‌ ई. १८२१ फेब्रुअरी २३ खुन्ह क्षयरोगं कयाः 
सित । वया चिहान अभिलेखय्‌ च्वयातःगु दु - Here lies one whose name 
was Writ IN Water. 


क 
श्र 
यौ 
200६ 
ho 
2004 


जेन अष्टेन 


JANE AUSTEN 


मीस अष्टेन रोमान्टिक युगया च्वमि खःसां वया लेखनय्‌ रोमान्टिक 
कल्पना मदु, बरु समाजया यथार्थ चित्रण दु । 
अष्टेनया जन्म मध्यमवर्गीय परिवारय्‌ जूगु खः। वया अबु गांया पादरी 
खः। अष्टेनया प्रारम्भिक शिक्षा बांलाक जुल । तर थिकेगुलिं उच्चशिक्षा कायमखन । 
छुँय्‌ हे च्वना: अध्ययन यात । सिलाइ, बुनाइ लगायत फ्रेञ्च भाय्‌ नं सयूकल । 
साहित्य अध्ययन नं यात । उबलय्‌ मिसापिंत शिक्षित यायगु धैगु हे बांलाःम्ह 
भाःत चूलाकेत खः । तर अष्टेनया इहिपाः मज्‌, जिन्दगीभर अविवाहित हे जुल । 
मीस अष्टेनया जीवनयात घटनारहित जीवन (Eventless Life) धाइ । 
वया जीवनय्‌ छुं तःधंगु घटना जूगु मदु । मचांनिसें मसीतले वया जीवन 
शान्तपूर्वक न्ह्यानाच्चन । वया उपन्यास लेखन बाहेक जीवन चरित्रबारे छुं 
उल्लेखनीय खँ लुयावःगु मदु। व थः हे नं अन्तर्मुखी स्वभावयाम्ह मिसा खः । 
थःत च्वमि धकाः प्रचारप्रसार यानाजुझमयः । वं उपन्यास च्वयाच्वंगु दु धैगु खं 
वया छुँय च्चंपिंसं बाहेक पिने सुनां नं मस्यू । छँय्‌ सुं पिनेयाम्ह मनू वलकि 
काचाकाचां च्वयाच्चनागु सुचुकीम्ह खः। उकि उपन्यास च्वय॒धुंका: नं तःद॑तक 
पिहांमवः । लिपा उपन्यास पिकायूत छम्ह निम्ह प्रकाशकपिंत सम्पर्क तःगु नं 
खः । तर वया उपन्यासया शैली व विषयवस्तु उबलय्‌ पिहांवइगु उपन्याससिकं 
अतिकं पा:गुलिं उपिं प्रकाशकतयूसं पिकायूत अस्वीकार यानाबिल । अष्टेनया 
दकलय्‌ न्हापां पिहांवःगु उपन्यास ५९८५८ द्याव ८/5७/४५ खः गुगु ई. १८११ य्‌ 
पिदंगु खः । उबलयया बेलायतया समाजय्‌, उकिसनं ग्रामीण समाजय्‌ मिसापिं 


( ६४) 


नेन अष्टेन -"-"-_--_+.»+... पश्चात्य साहित्यया परिचय 
स्वतन्त्रत जुया: म्वायगु व प्रचारप्रसाय्‌ वयगु थाकुगु ज्या खः । उकि थ्व उपन्यासय्‌ 
अष्टेनं थःगु नां तयमछाः, सफली च्वमिकथं '^ 1.80५' धकाः जक च्वयाः 
पिकाःगु खः। सफ्‌ लोकंव्हात, तर अष्टेनं थः उपन्यास च्वमि सेलिब्रिटी धकाः 
गुबलें घमण्ड मयाः, थःत न्ह्याबलें लिकुंका: हे च्वन । बुलुहुँ मेमेगु उपन्यासत 
नं पिदन । मेगु उपन्यासत- Pride and Prejudice, Emma, Mansfield Park, 
Northanger Abbey, Persuasion ख: । तर Northanger Abbey व 
P८75५०5।0॥ निगू उपन्यास अष्टेन सीधुंकाःतिनि पिहांवःगु खः । थुपिंमध्ये ७7१९ 
and Prejudice व Emma अतिकं चर्चित उपन्यासत खः । 


Pride and Prejudice 
उबलय्‌ बेलायतय्‌ मिसापिंत सम्पत्तिया हक बियातःगु मदु । सुयां कायमस्त 
मदुसा वया सम्पत्ति म्ह्यायपिंत मवंसे लिक्क च्चंम्ह मिजंम्ह थःथितियात वनीगु 
व्यवस्था जुयाच्चंगु खः । इहिपाः मजूपिं मिसापिनि भविष्य अनिश्चित जुइगु खः । 
उकि उबलय्‌ इहिपा यायूत ध्यबा मा:, ध्यबा दयकेत इहिपा यायमा: । 
थ्व उपन्यासया न्हापाया नां First Impresऽi०nऽ तयातःगु खः । उपन्यासया 
मूपात्र एलिजाबेथ बेनेट (Elizabeth Bennet) खः । 
मि. बेनेटया मध्यमवर्गीय इज्जतदार परिवार । वया बिया:छ्वयूमानिपिं 
न्याम्ह म्ह्यायपिं दु । तःधीम्ह म्ह्याय्‌ जेन, माहिलीम्ह एलिजाबेथ । मिसेस 
बेनेट्या जीवनया छगू जक लक्ष्य थः न्याम्हं म्ह्यायपिनि इहिपाः यानाबीगु 
खः । छक: इमिगु गामं लिक्क च्चंगु गामय्‌ 3112129 परिवार च्वंवइ । मि. बिंगले 
अविवाहित तःमिम्ह बांला:म्ह मिजं खः । मिसेस बेनेटया थः म्ह्यायपिंत गुकथं 
मि. बिंगलेनाप सत्तीकेगु धैगु चिन्ता जुइ । गामय्‌ जुइगु सामूहिक बलडान्स 
ज्याभवलय्‌ मि. बिंगले व पासाम्ह 141 D7८५ वब्वतिकाःवइ । प्याखं हुलेगु 
भवलय्‌ जेन व मि. बिंगलेदथुइ यःत्यः जुइ । बिंगलेया पासा डार्सी धाःसा 
घमण्डीम्ह जूगुलिं सुंलिसे नं प्याखं महूसे च्वनाच्वनी । डार्सी “थुपिं गांयापिं 
मिस्त भीगु स्तरस्वयां क्वययापिं जूगुलिं इपिंनाप प्याखं हलेम्हां” धकाः बिंगलेयात 
धाःगु खँ एलिजाबेथं ताइ । थनंनिसें डार्सीबारे एलिजाबेथया मनय्‌ नकारात्मक 
धारणा ब्वलनी । जेन व बिंगलेया स्वापू क्वातुयावनी, इमि इहिपा जुइगु पक्का 


(६५) 


पाश्‍चात्य साहित्यया परिचय 222??? नेन भष्टेन 
जुल धकाः हल्लाखल्ला जुइ । एलिजाबेथयात इहिपा यायत मेपिं मिजंतयसं 
प्रस्ताव तःवइ, तर वं अस्वीकार याइ । बुलुहँ डार्सीया नं एलिजाबेथ यया:वइ, वं 
इहिपाया प्रस्ताव तइ, तर एलिजाबेथया मनय्‌ डार्सीप्रति पूर्वाग्रह ल्यना हे 
च्वंगुलिं अस्वीकार याइ । छन्हु बेनेट परिवारया चीधिकःम्ह म्ह्याय्‌ छम्ह सैनिक 
अफिसरनाप बिस्युंवनी । बेनेट परिवार चिन्तित जुइ । डार्सी इपिं लण्डनय्‌ 
बिस्युंवंगु सीकाः इमित मालाहइ, व मिजंया त्यासा दकव पुलाबिया: वैधानिकरूपं 
इहिपा: यानाबी । डार्सीया थुज्वःगु ग्वाहालि खनाः एलिजाबेथ प्रभावित जुइ । 
डार्सी हाकनं एलिजाबेथयात इहिपाया प्रस्ताव तइ, एलिजाबेथं सहर्ष स्वीकार 
याइ । 

मीस अष्टेनया उपन्यास मेमेपिनि उपन्याससिबें पा: । थःम्हं खंगु, अनुभव 
यानागु खँ जक च्वइम्ह खः । थः गामय्‌ ब्वलंम्ह जूगुलिं वया उपन्यासत गांया 
परिवेशय्‌ जक चाःहिलाच्चंगु जुइ | उकि वया उपन्यासया घेरा अतिकं सीमित 
जू । विषयवस्तु नं गांया कुलीन व मध्यमवर्गीय परिवारया विधिव्यवहार, आनीबानी, 
सामाजिक चलन, आपसी सम्बन्धय्‌ जक केन्द्रित जुयाच्चंगु दइ । मिजंतनाप 
उलि क्वातुक्क सम्बन्ध मदुगुलिं वया उपन्यासय्‌ मिजंतसिबें मिस्तयगु चित्रण 
जीवन्त जू । 

अष्टेनया उपन्यासय्‌ ग्रामीण समाजया यथार्थ चित्रण यानातःगु दइ । 
काल्पनिक बाखं, अदभूत थाय, यथार्थय्‌ जुइफइमखुगु घटनायात वं उपन्यासय्‌ 
ब्वय्‌गु मयाः । पात्र, परिवेश, संवाद, घटनाक्रम स्वाभाविकरूपं न्ह्यव्वयातइ । 
व्यावसायिक उद्देश्यं ग्ल्यामरया प्रयोग यानातःगु मदु । उकि उपन्यासय्‌ 
रहस्य, रोमाञ्च, काल्पनिक बाखं ब्वना: मनोरञ्जन कायूमाःपिंत वया उपन्यास 
यइमखु । साहित्यया गम्भीर अध्ययन याइपिं बौद्धिक पाठकतयूत जक वया 
उपन्यासं आकर्षित याइ । 

अष्टेन ४२ द॑ जक दुबलय्‌ क्षयरोगया कारणं मृत्यु जुल । व मदयधुंका: 
जक संसारं वया प्रतिभायात बांलाक म्हसीकल, संसार प्रसिद्ध जुल । अंग्रेजी 
उपन्यास ख्यलय्‌ नांजाःपिं मिसा च्वमिपिंमध्ये अष्टेनया नां दकलय्‌ न्ह्यःने 
लाः । 


जर्ज अर्वेल 
GEORGE ORWELL 


जर्ज अर्वेलया धात्थेंगु नां Eric Arthएr B17 खः । वया जन्म ई. १९०३ 
य्‌ भारतया मोतीहारी धाःगु थासय्‌ जूगु खः । बौम्हेसिया भारतय्‌ जागीर जुयाच्चंगु 
खः । अर्वेलया जन्म जुइधुंका: बौम्हेसिया जागीरं अवकाश जूगुलिं बेलायत्‌ हे 
लिहांवन । बेलायतय्‌ अर्वेलं आर्थिक अभावं यानाः यक्व दुःख सीमाल । स्कूलय्‌ 
नं पासापिनिगु अवहेलना फयूमाल । उकि मचांनिसें सामाजिक विभेद धैगु 
गुज्वःगु जुइ धकाः सीकल । निक्वःगु विश्वयुद्धलिपा सशक्त व्यंग्यकारकथं स्थापित 
च्वमि । श्रमिक वर्गया मनू जूगुलिं श्रमिक वर्गप्रति सहानुभूति तइम्ह खः । खास 
यानाः तानाशाही प्रवृत्ति व सामन्तवाद यानाच्वंगु अन्याय अत्याचारया विरोधय्‌ 
ल्वायूत सर्वसाधारण जनतायात सचेत यायगुली केन्द्रित जुया: थःगु च्वसा 
न्ह्याकीम्ह । जनता सचेत जुयाः अन्याय अत्याचारलिसे ल्वायूत न्ह्यमचिल 
धाःसा इमिसं हिटलर व स्टालिन थेंजा:पिनिगु अधिनायकवादया सामना यायमालेफु 
धेगु सन्देश बियातःगु दु । ई. १९५० य्‌ क्षयरोग जुयाः अर्वेल सित । 


Animal Farm (1945) 

विश्वप्रसिद्ध 77४7: पत्रिकां थ्व उपन्यासयात संसारया सर्वश्रेष्ठ १०० गू 
उपन्यासमध्ये छगू धकाः सूचीकृत याःगु दु । थ्व उपन्यासं अर्वेलया कल्पनाशीलता 
गुलि च्चन्ह्याः धकाः क्यनाच्चंगु दु । कल्पनाशक्ति मदुपिं व साहित्यया सवाः 
कायूमसःपिंत थ्व उपन्यास मचाबाखं थें जक जुइ । सोभियत संघया साम्यवादी 
शासक 10501 $1417 यात व्यंग्य यानाः थ्व उपन्यास च्वयातःगु खः । उपन्यास 
साम्यवादया विरोधय्‌ मखु, बरु स्टालिनया अधिनायकवादया विरोधय्‌ जक 


( ६७) 


पाश्‍चात्य साहित्यया परिचय --"--....त््ज्ज+- जर्ज अर्वेल 
च्वयातःगु खः धैगु समीक्षकपिनि धापू दु। स्टालिनया शासनकालय हे थ्व 
उपन्यास पिदंगु खः, अले स्टालिन थःम्हेस्यां हे थ्व उपन्यास ब्वना: इतिइति 
न्ह्यूगु खः । 

अर्वेलं थ्व उपन्यास १९४४ य्‌ हे च्वयसिधयकगु खः। उबलय्‌ निक्वःगु 
विश्वयुद्ध न्ह्यानाच्चंगु खःसा सोभियत संघ व बेलायत मिलेजुया: ल्वानाच्चंगु 
खः । उपन्यासय्‌ सोभियत संघयात प्रहार यानातःगुलिं सुं हे प्रकाशक पिकायूत 
तयार मज्‌ । बल्लतल्ल छम्ह प्रकाशक लुइका: १९४५ य्‌ पिकाःगु खः । पिहांवयवं 
चर्चाया शिखरय्‌ थ्यन । 

बाखंसार - शा. 10165 या Manor Farm नाया फार्म दु। व मनू 
अयलाःगुल, फार्मय्‌ च्वँपिं जनावरतय्‌त नकेगुली वास्ता मयाःसे ज्या जक याका: 
शोषण याइम्ह खः । छन्हु जनावरत सकस्यां सम्मान यानातःम्ह 4० नांया 
बुराम्ह फां दकव जनावरत मुंका: मनूतयूसं थःपिंत यानाच्चंगु शोषणबारे सचेत 
याकी, मनूयात शत्रु नाला: विद्रोह यायूत ह:पाः बी । मेजर सीधुंका: S०७१] 
व [४०००० नांया निम्ह फाँतयूसं फार्मया नेतृत्व काइ । सकलें जाना: विद्रोह 
याना: जोन्सयात ख्याना: पितिनाछ्वइ । जनावरतयसं फार्म कब्जाय्‌ कयाः थःपिंसं 
हे फार्मया ज्या न्ह्याकी । जोन्सया अत्याचारं मुक्त जुया: स्वतन्त्रतापूर्वक थःगु 
लागि हे ज्या यायदुगुलिं फुक्क जनावरत लयूताइ । जोन्सं मेपिं मनूत मुंकाः 
फार्म लितकायूत ल्वाःवइ । स्नोबलया नेतृत्वय्‌ फुक्क जनावरत जाना: मनूतयूत 
बुकाछ्वइ । फार्मया नां हिला: ७711 Farm तइ । फार्म संचालन यायूत ७ गू 
नियम दयकी - 

(१) निपां चूपिं शत्रु खः । (२) प्यपां चूपिं व पपू दुपिं मित्र खः । (३) सुं नं 
जनावरं लं फीमदु । (४) सुं नं जनावर खाताय्‌ द्यनेमदु । (५) सुं नं जनावरं अयलाः 
त्वनेमदु । (६) सुं नं जनावरं मेम्ह जनावरयात स्यायूमदु । (७) दकव जनावर 
बराबर खः । 


~ 


बुलुहँ स्नोबल व नेपोलियन दथुइ मतभिन्नता खनेदयावइ । स्नोबलं 
Windmill दयूका: उकि बिजुली पिकयाः मेशीन चलेयानाः फार्मया विकास 
यायगु योजना न्ह्यब्वइ । नेपोलियनं थ्व प्रस्ताव अस्वीकार याइ । तर बहुमत 
स्नोबलया पक्षय्‌ खनेदयूवं नेपोलियनं थःम्हं लहिनातयापिं खिचातपाखें आक्रमण 


याका: स्नोबलयात फार्म पितिनाछ्वइ । नेपोलियनया समर्थक $40८४।० नांया 
( ९८ ) 


जर्ज भर्वेल र???” पाश्‍चात्य साहित्यया परिचय 
फां स्नोबल धैम्ह जोन्सया गुप्तचर खः, गद्दार खः, विन्डमील दयकेगु योजना 
वास्तवय्‌ नेपोलियनया हे खः धकाः प्रचार याइ । सकसिनं वया खँ पत्या: याइ, 
विन्डमील दयकेगु ज्याय्‌ लगेजुइ । जनावरया तुतिख्व: व न्यक्‌ अंकित झण्डा 
दयूकी । तर जनावरतयसं जोन्सया पालय्‌ स्वयां अप्व: ज्या यायूमाली, नसा 
धाःसा कम जक बीगु जुयावल । दकलय्‌ आपा: ज्या याइम्ह 50४९7 नांया सल 
खः । फार्मय्‌ छुं गडबडी जूसा उकिया दोष स्नोबलयात बीगु यानाहल । छन्हू 
तःधंगु वाफय्‌ वयाः विन्डमील ध्वस्त जुल । उकिया दोष नं स्नोबलयात हे 
बिल । विन्डमील दयूकेत जनावरतयसं हाकनं मेहनत यात । स्क्वीलरं फार्मया 
उत्पादन थुलि प्रतिशत बृद्धि जुल धकाः प्रतिवेदन न्यंकूसां जनावरतय्‌गु अवस्था 
झन्झन्‌ दयनीय जुजुंवन । नेपोलियन व वया ज:ःखः च्वनीपिं धाःसा खाताय्‌ 
द्यनाः, अयूला: त्वनाः ऐशआरामं जीवन हनीपिं जुयावल । मनूतनाप व्यापार 
यानाः इपिंनाप हे अयूलाः त्वनेगु यानाहल । फार्मया नियमया अःखः जुल धकाः 
विरोध याइपिंत स्यायूगु यानाहल । न्हापा दयूकातःगु ७ गू नियम हुया: छगू जक 
नियम दयूकल - 

"All animals are equal, but some animals are more equal than 

others." 

लिपा इपिं ल्हातय्‌ कोर्रा ज्वनाः मनूत थें निपा तुतिं चुयाः न्यासि वनीपिं 
जुल । मनू व फाँ दथुइ छु पाः धकाः हे धायूमफयावन । 

पिनें स्वयबलय्‌ मस्तयगु बाखं थें च्वंसां थ्व उपन्यास अतिक प्रतीकात्मक 
जू । उपन्यासया अर्थ थुइकेत कम्युनिष्ट दर्शन व सोभियत संघया 
क्रान्तिबारे जानकारी दयकेमा: । उपन्यासया पात्र/घटना व सोभियत संघया 
इतिहासय्‌ सम्बन्ध - 


(१) जोन्स = सोभियत संघया शोषक व तानाशाही जार जुजु Nch०।a5 गा 
खः । थ्वया शासनकालय्‌ सोभियत संघया अवस्था अतिकं बांमला: । 
वयात जनतां क्रान्ति यानाः सत्तां चीकाछ्वःगु खः । 

(२) मेजर = कार्ल मार्क्स व लेनिन । मार्क्स साम्यवादया जन्मदाता खः। वं 
समाजय्‌ द्रन्द्र जुजं छन्ह वर्गविहीन समाज स्थापना जुयाः सर्वहारावर्गया 
ल्हातय्‌ शासनसत्ता वइतिनि धकाः परिकल्पना या:गु खः । मेजरं जनावरतयत 
गुगु खँ कनी उकी मार्क्सया छवि खनेदु । मेजर सीधुंकाः नेपोलियन व 

( ६९) 


पाश्‍चात्य साहित्यया परिचय -------मम-------------->->---नर्नभकषल 


९) 





स्तोबल दथुइ नेतृत्वया खंय्‌ जूगु कचवं चाहिं ई. १९२४ य्‌ लेनिन सीवं 
स्टालिन व त्रोत्स्की दथुइ जुगु संघर्षयात संकेत याःगु ख: । 

एनिमल फार्म = सोभियत संघ 

जोन्सयात फार्म पितिनाछवःगु = ई. १९१७ य्‌ लेनिनया नेतृत्वय्‌ जूगु 
अक्टोबर क्रान्तिं राजतन्त्रयात चीकाछवःगु 

जोन्सं फार्म लितकायूत हमला या:व:गु = जार निकोलसं थः समर्थकत 
मुंका: राज्यसत्ता लितकायत युद्ध याःवःगु घटना । निकोलसया White 
ATM व लेनिनया R९५ “111४ दथुइ जूगु ल्वापुइ निकोलस बुत, 
परिवारसहित वयात मृत्युदण्ड बिल । 

नेपोलियन = 105०७॥ $11 । लेनिनं स्टालिनयात ब्वःबीबलय्‌ फाँ धकाः 
ब्वःबीगु खः । सार्कीया काय्‌ स्टालिन अतिक धूर्त, क्रुर, तानाशाह शासक 
ख: । लेनिन सीधुंकाः उत्तराधिकारी सु जुइगु धैगु खँय्‌ स्टालिन व त्रोत्स्की 
दथुइ संघर्ष जूगु खः । त्रोत्स्कीयात देशद्रोहीया आरोप बिया: देशनिकाला 
यात । लिपा इई. १९४० य्‌ मेक्सिकोय्‌ त्रोत्स्कीया हत्या याकल। थः 
शासनय्‌ वयधुंकाः स्टालिनं दकव सम्पत्ति राष्ट्रियकरण यात, सुयां निजी 
सम्पत्ति धैगु हे मन्त। बँ दकव सरकारं कब्जा यानाः सामूहिक खेती 
याकल । दच्छियात मा:गु अन्न जक किसानतयत बिया: मेगु दकव सरकारं 
यंकल । फलस्वरुप उत्पादन म्हो जुयावन । अनिकाल जुया: साढे दुइ 
करोड़ मनू सित । 

स्नोबल 51,601 77०५४ । अध्ययनशील, बौद्धिक व्यक्तित्व, तर सोभाम्ह 
व्यक्ति खः । स्टालिनं देशद्रोही धकाः देशं पितिनाछ्वल, मेक्सिकोय्‌ हत्या 
जुल । 

स्क्वीलर = सोभियत संघया प्रचार विभाग / Pravda 


१०) खिचात = सोभियत संघया गुप्तचर संस्था KGB 
११) 
१२) 
१३) 


तुतिख्वः व न्यक्‌ अंकित झण्डा = साम्यवादया चिं 

बक्सर = पार्टीया इमान्दार कार्यकर्ता व सर्वसाधारण जनता 

विन्डमील = त्रोत्स्कीं देशयात औद्योगीकरण यायूत दयकूगु पञ्चवर्षीय 
योजना । 


जोनाथन स्वीफ्ट 


JONATHAN SWIFT 


विश्व साहित्यय्‌ व्यंग्ययात न्हूगु उचाइ ब्यूम्ह जोनाथन स्वीफ्टया जन्म 
आयरलायण्डया डब्लिनय्‌ ई. १६६७ नोबेम्बर ३० तारीखय्‌ जूगु खः । इमि पुर्खा 
इङ्गलायण्डयापिं हे खःसां जीवन न्ह्याकेत अवसर मामां आयरलायण्डय्‌ च्वंवंगु 
खः । स्वीफ्टया बौम्ह वकील खः । स्वीफ्ट प्वाथय्‌ दुबलय हे बौम्ह 
सित । माम्हेस्यां स्वीफ्टयात थःथितिपिनि जिम्माय्‌ त्वःताः इङ्गलायण्डय्‌ वन । 
कका धायमाःम्हेस्यां वयात लहिनातल । ब्वनेगुली तीक्ष्ण जूगुलिं क्याम्ब्रिज 
विश्वविद्यालयथ्यंक ब्वन । व अतिक महत्वाकांक्षीम्ह मनू खः । वया तःधंगु 
इच्छा इङ्गलायण्डया पादरी जुइगु खः। थः जन्म जूगु आयरलायण्डप्रति घृणा 
याइम्ह खः । न्ह्याबलें अशान्त, गरीबी, हत्या, लुटपाट जुयाच्चनीगुलिं वयात 
आयरलायण्डय्‌ च्वने मंमदु । अन च्वना: थःगु प्रतिभाया कदर जुइमखुगु तायका: 
इङ्गलायण्डय्‌ वन । अन नांजाःम्ह राजनीतिज्ञ Sir William Temple याथाय्‌ 
सेक्रेटरीया जागीर नल । यक्व अध्ययन यात, साहित्य च्वय्‌गु यात । वं कविता 
च्वया: तापाकं थःलाःम्ह नांजाःम्ह साहित्यकार जोन ड्राइडेनयाथाय्‌ छवल । 
लिसलय्‌ ड्राइडेनं “छ गुबलें हे कवि जुड फइमखु” धका: च्वयाहःगु खः । 
इङ्गलायण्डया पादरी जुइत आपालं कृतः यात, तर वयात आयरलायण्डया पादरी 
यानाः छुवयाबिल । जीवनया अन्तिम दँ थःम्हं घृणा यानागु आयरलायण्डय्‌ 
बितेयात । स्वीफ्ट्यात न्हायपंदुने तस्क स्याइगु, वाक्की वयाः इकुसे च्वनीगु 
ल्वचं कल । ई. १७४० निसें मानसिक ल्वचं ग्रस्त जुल । मानसिक विक्षिप्तिया 
अवस्थाय्‌ हे ई. १७४५ अक्टोबर १९ खुन्हु जुल । 

मचाबलय्‌ अबु मदुगु, थःम्हं विचा: याना थें जीवन मजूगु, प्रेमिकाया 
असामयिक मृत्यु व मेमेगु कारणं जीवनप्रति निराश जुया: मनूप्रति हे घृणा 
याइम्ह जुल । थःगु कृति दुने मनूतयूत नीच व निकृष्ट प्राणीया रूपय्‌ चित्रण 
यानातःगु दु । उकि स्वीफ्टयात 'मानवता विरोधी लेखक' धाइपिं नं दु । तर वया 
लेखन उच्च बौद्धिकतां जाःगु जुयाच्वनी । वया प्रसिद्ध कृति 4 7010 ० 4 Tub 
(१७०४) य्‌ क्रिश्चियन धर्मया सम्प्रदाय दुनेया ल्वापुयात न्ह्यब्वयात:गु दु । अथे 
हे The Battle of the Books (१७०४) य्‌ माकःचा व हातयूत पात्रकथं तयाः 


आधुनिकता व प्राचीनतादथुइ द्वन्द्व क्यनातःगु दु । 


Gulliver's Travels (1726) 

थ्व सफूया पूरा नां - Travels into Several Remote Nations of 
the World, in Four Parts, by Lemuel Gulliver, First a Surgeon, and 
Then a Captain of Several Ships खः: । अलेक्जेण्डर पोप व मेपिं पासापिं 
जानाः इमि छगू क्लब दयूकातःगु खः। उगु क्लबय्‌ हे थ्व सफूया परिकल्पना जूगु 
खः । दकलय्‌ न्हापां पिकाःबलय्‌ स्वीफ्टं थःगु नां मतःसे पिकाःगु खः। पासा 
पोपयात च्वःगु पत्रय्‌ सफू च्वयाया उद्देश्य "० vex the world rather than 
4४०1 1" धयातःगु दु । थ्व सफू गुलिभर नांया काल्पनिक पात्रया काल्पनिक 
थाय्‌ (जापान छगू त्वःताः) या यात्रा वर्णन खः । काल्पनिक जूसां यथार्थ थें च्वंक 
गुलिभरं थः वनागु थायया वर्णन याइबलय्‌ अक्षांश, देशान्तरया उल्लेख यायगु, 
थःगु थायबाय्‌, परिवारया विवरण बियातःगु दु । समीक्षकपिंसं धयातःगु दु - 
"Gulliver's Travels is an anatomy of human nature". लोकप्रियताया ल्याखं 
थ्व अतिकं सफल सफू खः । त:धंगु व्यग्य दुसां मचाबाखं जूवंगुलिं गुगु उद्देश्यं 
स्वीफ्टं थ्व सफू च्वःगु खः व उद्देश्य पूवंगु खनेमदु । सफली प्यंगू भाग दु । 


(१) & Voyage to Lilliput - गुलिभरया जहाज दुर्घटना जुया: पासापिं छखे 
लाइ । गुलिभर याकःचा ६ इञ्च धिक: दुपिं लिलिपुटतयूगु देसय्‌ लाइ । 
वयात लिलिपुततयूसं बन्दी दयूकातइ । वया बांलाःगु व्यवहार खना: आश्रय 
बी, जुजुया प्रिय पात्र जुइ । उगु देशय्‌ तःजाःगु ग्वालि दुगु लकां न्ह्याइपिं 


व चीजाःगु ग्वालि दुगु लकां न्ह्याइपिं पार्टी दथुइ ल्वापु जुयाच्चंगु खः । 

खँय्‌ गुगु च्वकां तछयायगु धैगु खँय नं निगू सम्प्रदाय दुने ल्वापु जुयाच्वंगु 
खः: । उगु देशय्‌ खिपतय्‌ प्याखं हुइकाः जागीर नकेगु, पदोन्नति यायगु, 
जागीरं लिकायगु प्रचलन जुयाच्वन । छक: रानीया कोथाय्‌ मिंनइबलय्‌ 
गुलिभरं च्व फानाः मिँ स्यानाबी । शत्रु देश ब्लेफुस्कं (31८05०५) हमला 
यायत्यंगु सिया: गुलिभरं इमिगु जहाज लुटेयानाः हइ । ब्लेफुस्कृयात बुकाः 
थःगु उपनिवेश दयूकेगु जुजुया योजनाया गुलिवरं विरोध याइ, बरु निगू 
देय दथुइ सन्धि याकेत स्वइ । जुजु व मन्त्रीत तंचायाः गुलिभरयात 
विश्वासघाती, गद्दार धका: मिखा तछयायगु, द्यांलाका: स्यायगु योजना 
दयूकी । गुलिभर बिस्युंवना: ब्लेफुस्कुइ शरण का:वनी । छग: जहाज कया: 
थःगु देशय्‌ लिहांवनी । 

लिलिपुट व ब्लेफुस्क्‌ धैगु बेलायत व फ्रान्स ख: त:जाःगु ग्वालि व 
चीजाःगु ग्वालि दुगु लकां न्ह्याइपिं (High-Heels and Low-Heels) 
धकाः टोरी व व्हीग पार्टीयात संकेत यानातःगु खः। चीधंगु च्वका व 
तःधंगु च्वका (Big Endians and Small Endians) मध्ये गुगु च्वकां खय्‌ 
तछयायगु धैगु ल्वापु क्यनाः क्याथोलिक व प्रोटेस्टेण्ट सम्प्रदायया ल्वापुयात 
संकेत यानातःगु खः । जुजुया रूपय्‌ जर्ज प्रथमया चित्रण यानातःगु खः । 
महारानीया कोथाय्‌ मिंनःबलय्‌ च्च फानाः मिं स्याःगुया नं विशेष अर्थ दु । 
स्वीफ्ट्या सफ्‌ 4 7072 ०० 7/७ ब्वना: महारानी एनी (4116) तंचाःगु 
खः । उकि महारानीं स्वीफ्टया इङ्गलायण्डया पादरी जुइगु सिफारिसयात 
अस्वीकार यानाब्यूगु खः । महारानी एनीप्रति थ्व हे तं प्वंकेत स्वीफ्टं थुगु 
दृष्य दुथ्याकातःगु खः । खिपतय्‌ प्याखं हुइकीगु धकाः प्रधानमन्त्री रबर्ट 
वालपोलं थःगु कुटिल चालं संसदयात प्याखं हुइकीगुयात इंगित यानातःगु 
खः । 


A Voyage to Brobdingnag — लिलिपुटं बिस्युंबनाः थः स्वयां १० गुणा 
तःधिकःपिं ६० फीट दुपिनिगु मेगु देशय्‌ लाःवनी । बुँइ ज्या यानाच्वंम्ह 
छम्ह किसानं खंका: लुइकाहइ । वया म्हयाचं विचा: यानाः लहिनातइ । 
इमिसं गुलिभरयात प्रदर्शनीइ ब्वया: ध्यबा कमेयाइ । अजूचायापुम्ह प्राणी 
धकाः मनोरञ्जनया लागि रानी न्यानाकाइ । गुलिभर व ब्रोबडिङ्गनायृगया 

जुजुदथुइ छलफल जुइ । गुलिभरं बेलायतया इतिहास, संसदीय व्यवस्था, आर्थिक 
विकासबारे जुजुयात कनी । बेलायतय्‌ राजनीतिशास्त्रबारे सलंसः सफ्‌ 
च्वयात:गु दु धकाः कनीबलय्‌ जुजु अजूचाइ । जुजुया कथं देशय्‌ उत्पादन 
अप्वयका: रोजगारी बीगु, सकसित सुखी यायत इमान्दारीता, देशभक्ति 
जक दुसा गाः, ततःधंगु शास्त्र म्वा: । गुलिभरं जुजुयात बारुद दयका: 
क्यनी । बारुद दयूकेगु तरीका स्यनाबी धका: धाइबलय्‌ जुजुं थ्व विनाशकारी 
हतियार विज्ञानया दुरुपयोग जक खः धका: सयकेत अस्वीकार याइ । दकव 
खँ न्यनेधुंका: जुजु निष्कर्षय्‌ थ्यनी कि बेलायतया इतिहास धैगु हत्या, 
षडयन्त्र, विद्रोह, क्रान्ति, युद्धया वर्णन जक खः । बेलाययापिंत "001005 
vermin" (घृणित हानिकारक की) धका: टिप्पणी याइ । 


Voyage to Laputa (Flying 15910) — थनच्चंपिं सकलें संगीत, गणितय्‌ 
संलग्न जुयाच्वनीगु खः । इमि छँ दनीबलय्‌ न्हापां पौ दयूका:ः लिपा जग 
तइगु जुयाच्चन । इमिसं ज्यामितीय आकारया नसा नइगु खः। वैज्ञानिकत 
न्ह्याबलें अनुसन्धानय्‌ संलग्न जुयाच्चनी । तुसिं सूर्यया किरण पिकायगु, 
माकःचिया जालं रेशम उत्पादन यायगु, फुगा दयकेत मार्बलयात नाइकेगु 
अनुसन्धान यानाच्वनी । थ्व म्वाःमदुगु अनुसन्धानय्‌ संलग्न जूपिं धकाः 
एशियाटिक सोसाइटीया वैज्ञानिकतयत व्यंग्य यानात:गु खः । ब्वयाच्चंगु 
द्रीपया क्वयच्चंपिं जनतां विद्रोह यातकि च्चं ल्वह॑तं कयूकाः दमन याइगु 
खः । थुकि बेलायतं आय्रलायण्डया विद्रोहयात दमन याःगु खँ क्यनातःगु 
खः। 

अनंलि लापुतां लिक्कसं च्वंगु जादृगरतयगु देसय्‌ वनी । जादूगरपिनि ग्वाहालिं 
अलेक्जेण्डर, होमर व अरिष्टोटलया आत्मालिसे खँ ल्हाइ । अलेक्जेण्डरया 
आत्मा वयाः थःत विष नकाः स्याःगु मखु व थःहे अयलाः त्वनाः सीगु 
स्वीकार याइ। होमर व अरिस्टोटलपिं वया: समालोचकपिंसं थःपिनि 
कृतियात यःयःथे व्याख्या यानाच्वंगु खना: दुःख तायूकी । थ्व इतिहासकार 
व समालोचकपिंत व्यंग्य यानात:गु खः । थ्व ब्वय वैज्ञानिक, बुद्धिजीवी, 
सःस्यू धाःपिंत ध्याचू नकातःगु दु । 

(४) A Voyage to the Country of the Houyhnhnms & १910०5 - थुगु 
ब्वय्‌ गुलिभर सलतयगु देशय्‌ ला:वनी । Houyhnhnms धैगु Perfection 
of ४07० (प्रकृतिया पूर्णता)या प्रतीककथं ब्वयातःगु खः। याःहू धकाः 
मानवजातिया प्रतिनिधित्व याकाः न्ह्यब्वयातःगु खः। उगु थासय्‌ सल व 
मनू यानाः निथी प्राणी च्वनाच्वंगु खः । सलत अतिक इमान्दारीपूर्वक 
जीवन हनीपिं खः । इमि खुज्या, लुटपाट, हिंसा धेगु छुं हे मदु । तर या:हूत 
धूर्त, स्वार्थी, हिंस्रक, फटाहा, व्यभिचारी चरित्रयापिं खः । सलतयसं याःहतयूत 
दास दयकातःगु खः । गुलिभर नं याःहू थें लसीवःगुलिं इमिगु देशं पितिनाहइ 
गुलिभरं थःगु ख्वा: पुखुली स्वइ, थः खनाः हे घृणा वइ । जहाजय्‌ च्वनाः 
लिहांवइबलय्‌ पोर्चुगलया जहाजं खना: उद्धार याइ । मनूत धैपिं पशुसिबें 
क्वह्यं धकाः थ्व पूरा ब्वय्‌ हे मानवताप्रति व्यंग्य यानातःगु दु । थ्व ब्वय्‌ 
स्वीफ्टं मानवताप्रति घृणा (\santh7०४) प्वंकातःगु दु । 

गेटे 


GOETHE 


गेटेया जन्म जन्म २८ अगष्ट १७४९ स जर्मनीया £७71 धैगु थासय्‌ 
सम्भ्रान्त परिवारय्‌ जुल । वया पूरा नां Johann Wolfgang von Goethe ख: । 
वया अबुम्ह देयया नांदंम्ह वकील खःसा मांम्ह कुशल गृहिणी खः । मांम्हेसिया 
न्ह्याइपुक बाखं कनेगु शैलीं गेटेयात प्रभावित यात, साहित्यप्रति नुग: क्वसाल । 
सम्पन्न परिवारय्‌ जन्म जूगुलिं छुंकथंया आर्थिक समस्याया सामना यायूम्वाःल । 
बौम्हेसिया इच्छा अनुसार कानून ब्वन, पास नं यात | छुं ईतक वकालत नं 
यात । तर वया मन साहित्यय्‌ वंगुलिं वकालत ज्या त्वःताः थःत साहित्यय्‌ हे 
समर्पण यात । गेटेया ख्वाः तस्सकं बांलाः। वयात छक: खनकि सुं नं मनू 
पलखतक मस्व:से च्वने हे फइमखु । वया सौन्दर्यप्रति मुग्ध जुयाः यक्व मिसात 
वया ल्यूल्यू वल । वया जीवनय्‌ यक्व मिसात वल, इपिंनापया रोमान्स अतिकं 
चर्चित जुल । मिसापिंलिसेया मतिना हे वया साहित्य सृजनाया उर्जा जुयाबिल । 
गेटें धाःगु दु, “गुगु घटना जिगु जीवनय्‌ मजुल, गुगुलिं जिगु नुगःयात मथिल, 
उकियात जिं गुबलें नं गद्य वा पद्यय्‌ अभिव्यक्त मयाना ।” छक: छम्ह मिसानाप 
मतिना जुयाः बिछोड जुइमाल । उम्ह मिसा इहिपा जुइधुंकूम्ह जूगुलिं इमि 
मिलन जुइमफुत । असफल प्रेमया पीडां गेटे आत्महत्या यायृगु मनस्थितिइ 
तक थ्यंगु खः। मतिनाय्‌ घाःपाः जूम्ह गेटें थ्व हे घटनायात दुथ्याका: 772 
Sorrows of Young Werther उपन्यास च्वल । तत्कालीन यूरोपेली समाजय्‌ 
उगु उपन्यासं थुलि बांमलाक प्रभाव लाकलकि आपालं भावुक ल्यायम्ह ल्यासेपिंसं 
उपन्यास ब्वना: आत्महत्या यात । व उपन्यासया प्रभावयात Werther Fever 
तकं धायगु यात । नेपोलियन बोनापार्ट व उपन्यास ७ क्वःतक ब्वंगु खः । 


(७६) 


गेटे 2???” पश्‍चात्य साहित्यया परिचय 

गेटे थुलि ल्यासेह्य: कि ७३ द॑ थ्यंबलयूतक नं १९ दं दुम्ह मिसानाप इहिपा 
यायगु तयारी याःगु खः। तर पासाभाइपिनि विरोधं यानाः इहिपा जुइममफत । 

गेटेया जीवनया अप्वः धैथें ई ९४/०7 धैगु चिकीचाधंगु राज्यय्‌ बितेजुल । 
अनया ड्यूकनाप गेटेया क्वातुगु मित्रता जुल । गेटें अन प्रशासनिक ज्याय्‌ 
रवाहालि यात । लयूताया: ड्यूक गेटेयात अनया प्रधानमन्त्री पद तकं बिल । 
गेटेयात थःगु पारिवारिक नां न्ह्य:ने '५०॥' च्वयूगु अनुमति नं बिल । प्रशासनिक 
ज्या, साहित्यिक सृजना नापनापं गेटें आपालं वैज्ञानिक शोधया ज्या नं या:गु दु । 


Faust (ई १८०८ व १८२२) 

गेटेया दकलय्‌ चर्चित व उत्कृष्ट कृति फाउष्ट खः । थ्व सफू २३/२४ द॑ 
दुबलय्‌ च्वयूगु शुरु याःगु खःसा पूवंकेत लगभग ६० द॑ बित । थुकी निगू ब्व दु । 
न्हापांगु ब्व १८०८ व लिपांगु ब्व १८३२ य्‌ पिदंगु खः । थ्व पद्यात्मक नाटक 
खः । थुकी १६ हजार भवः दु । उकि थुकियात ६८ Dm नं धायूगु याः । 

Dr. Fa॥ऽ - फाउष्ट धैम्ह जर्मनीया जादूगर खः। वया जीवन 
रहस्यमय जुयाव्यूगु खः । जादूगर फाउष्टया ई धैगु यूरोपय्‌ अन्धविश्वास जायाच्वंगु, 
विज्ञानया बालाक विकास मजूनिगु ई खः । जाद्‌, टुनामुनाय्‌ विश्वास याइगु, 
शैतानया अस्तित्वय्‌ विश्‍वास याइगु ई खः । फाउष्टं जादूगरी नापनापं टुनामुना 
नं सयूकातःगु दु । जिसस क्राइष्टं याःगु दकव चमत्कार थःम्हेस्यां नं यानाः 
क्यनेफु धका: दावी याइम्ह खः । होमरया काव्यया व्याख्यान बीबलय्‌ विद्यार्थीपिनि 
न्ह्यःने सजीव पात्रत हे थनेहयफु धाइ । वं मनूतय्‌ भविष्यवाणी नं यायफ्‌ । वया 
भविष्यवाणी सत्य साबित जू । वनाप सम्पर्क तयत यूरोपया ततःधंपिं मनूत हे 
लालायित जुयाच्वनी । वयात सरकारं तःक्व:मछि हे ज्वनेत स्वल, तर न्ह्याथे 
याःसां ज्वनेमफु, रहस्यमय ढंगं गायब जुइगु जुयाच्चन । शैताननाप सम्झौता 
जुयाः साँठगाँठ दुगुलिं हे फाउष्टयाके उज्वःगु शक्ति वःगु खः धाइ । फाउष्टनाप 
न्ह्याबलें खिचा छम्ह दयाच्चनी, व खिचा हे शैतान खः धैगु जनविश्वास दु । 
वया शैतानलिसे सम्झौता क्वचायूवं मृत्यु जुल धाइ। व सीगु कोथाय्‌ हि 
छ्यालब्याल जुया: अंगलय्‌ ला कूचाकूचा दु धाइ । वया आत्मा शैतानं जबरजस्ती 
यंकूगु धैगु जनविश्वास दु । 


पाश्‍चात्य साहित्यया परिचय हे 

थुज्व:म्ह रहस्यमयी मनूया जीवनीयात दकलय्‌ न्हापां साहित्यय्‌ दुथ्याकूम्ह 
Christopher Marlowe खः । मार्लों 77: ॥८८७४८७ नाटक च्वया: फाउष्टया 
रहस्यमय जीवनयात ब्वयह:गु खः । 

ब्व १ - फाउष्ट छम्ह धार्मिक प्रवृत्तियाम्ह तःधंम्ह विद्वान्‌ खः । वं कला, 
साहित्य, धर्म, दर्शन, इतिहास, विज्ञान सकतांया अध्ययन यानातःगु दु । समाजय्‌ 
प्रतिष्ठा दु, सम्पत्ति दु । तर व लुमधं । सृष्टिया गूढ रहस्य थुइकेमफुगुलिं व 
असन्तुष्ट जुयाच्वन । वयाके च्वंगु ज्ञानं संसारय्‌ छुं हिउपाः मवल, उकि व 
न्ह्याबलें बेचैन जुयाच्वनीगु खः । अध्ययन यायां बुरा जुइधुंकल, तर वं अध्ययनया 
छुं सार मखन । स्वर्गय्‌ ईश्वर व मेफिष्टोफेलेस (Mephist०एी९।९५) नांया 
दैत्यदथुइ फाउष्टयात पापया लँपुइ यंके फइलाकि मफइ धैगु खँय बाजी तइ । 
शैतान पृथ्वीइ वया: फाउष्टयात वयागु हरेक इच्छा पूवंकाबीगु खँ ल्हाइ । तर 
वया छगू शर्त दु । गुबलय्‌ फाउष्ट सन्तुष्ट जुया: “थ्व ई न्ह्याबलें ल्यनाच्वनेमा” 
धकाः कामना याइ उबलय्‌ शैतान वया: आत्मा काःवइ । शैतानं फाउष्टयात 
अनेक प्रलोभन क्यनी, तर फाउष्टयात हेयके फइमखु । तर जब बुराम्ह फाउष्टयात 
हाकनं ल्याय्‌म्ह याना: ग्रेचेन (010101161) नांया मिसा न्ह्यःने हयाबी, फाउष्टं थःत 
नियन्त्रणय्‌ तयफइमखु । ग्रेचेनयात थःम्ह यायगु लोभय्‌ मिसाया दाजुयात स्यानाबी । 
ग्रेचेननापया सम्बन्धं मचा नं दइ । तर ग्रेचेनं जब थः दाजुया हत्या याःम्ह फाउष्ट 
धकाः सी, अपराधबोधं यानाः वया मानसिक सन्तुलन स्यनी । थः हे मचायात 
स्यानाबी । हत्याया अभियोगय्‌ ग्रेचेनयात जेलय्‌ तइ, जेलय्‌ हे व सी । 

ब्व २ - जर्मनीया जुजु मोजमज्जा याना: विलासी जीवन हनेमाःम्ह जूगुलिं 
देसया आर्थिक अवस्था स्यनी । उबलय्‌ फाउष्टं शैतानया ग्वाहालिं माक्‍व ध्यबा 
दयकाः जुजुयात बी । युद्धय्‌ जर्मनीयात त्याकाबी । शैतानं फाउष्टयात ग्रीसया 
सुन्दरी हेलेन हयाबी । हेलेनपाखें वया काय्‌ नं दइ । तर थुपिं भोगविलासपाखें नं 
फाउष्ट लुमधं । उकि वं थुपिं दक्व त्व:ता: मानवहितया ज्याय्‌ लगयजुइ । बाक: 
वंगु जमीनय्‌ अन्न सय्‌काबी । मनूतयत बँज्याया न्हून्हूगु तरीका स्यनाबी । थुकि 
याना: देसय्‌ आर्थिक समृद्धि जुइ, मनूतय्‌ जीवनय्‌ सुख वइ । थुकथं मेपिंत भिं 
यायां फाउष्ट बुरा जइ, मिखां मखनी । मनूतय्‌ सुखी जीवन खना: व सन्तुष्ट 
जुइ, थ्व ई न्स्याबलें ल्यनाच्चनेमा धका: कामना याना: सी । शर्त अनुसार शैतानं 
वया आत्मा काःवइ तर द्यःतयसं फाउष्ट पापया लँय्‌ छक: वंसां हाकनं लिहांवयाः 
मानव कल्याणया ज्याय्‌ लगयूजूम्ह धकाः स्वर्गय्‌ यंकी । 

गेटेया मृत्यु २२ मार्च १८३२, जर्मनीया 27 धैगु थासय्‌ जुल । 

जर्ज बर्नार्ड शा 
GEORGE BERNARD SHAW 


विश्व साहित्य ख्यलय्‌ अंग्रेजी नाट्य परम्परां बिस्कंगु म्हसीका ब्वयाच्चंगु 
दु । सलंसः द॑न्ह्यः शेक्सपियरया प्रतिभां सफलताया च्वकाय्‌ थ्यंगु अंग्रेजी 
नाटकया स्तर शेक्सपियरधुंका: कुहांवन । तर २० गूगु शताब्दी थ्यंबलय्‌ थ्व 
ख्यलय्‌ न्हगु जोशजांगर खनेदत । थ्व विधां हाकनं छक: यूरोप व विश्व साहित्ययात 
आकर्षित यात । नाटक विधायात पुनर्जीवन व्यूपिंमध्ये छम्ह बर्नार्ड शा नं खः । 
नाटकया ख्यलय्‌ शैली व विषयवस्तुया दृष्टि न्हूगु आयाम तनेगु ज्या शापाखें 
जुल । शां पुरातन शैली त्वःता: न्हूगु शैली, विषयवस्तुयात नालाकाल गुकियात 
Problem 2199 धाइ । अरिष्टोटल व शेक्सपियरया शैलीयात नालामकाःसे 
इब्सनया अनुशरण यात । शाया नाटकं सामाजिक व नैतिक समस्यायात जक 
ब्वइगु मखु, मनूयात हाकनं छक: विचा: यायूत बाध्य याइ। शाया नाटक 
विचारोत्तेजक व बौद्धिक जुइ । 

बर्नार्ड शाया जन्म ई. १८५६ जुलाइ २६ स आयरलायण्डया डब्लिन 
शहरय्‌ जूगु खः। शाया अबु George Carr Shaw व मां Elizabeth Shaw 
खः । मध्यमवर्गीय परिवारय्‌ बूम्ह शाया शिक्षादीक्षा सामान्यरूपं जुल । मांम्हेसिया 
संगीतप्रति रुचि दुगुलिं काययात नं संगीत स्यनेत छँय्‌ हे संगीत शिक्षकया 
व्यवस्था यानाबिल । संगीत व साहित्यप्रति रुचि दुगुलिं शां नच्चागु वैंशय हे 
५ गूस्वयां अप्वः उपन्यास च्वल, तर छगू हे सफल मजू । कार्ल मार्क्सया 7005 
Capital व Henry James या Progress and Poverty ब्वनेधुंकाः समाजवादप्रति 
धेयचुल । पत्रकारया रूपय्‌ थीथी पत्रिकाय्‌ कला व संगीतया समीक्षा यायगु ज्या 
यात । तर $9101099 २०५1८७ पत्रिकाय्‌ नाटकया समीक्षा यासेँलि शाया प्रतिभा 

पाश्‍चात्य साहित्यया परिचय ------++++++- जर्ज बर्नार्ड शा 
अभ च्वन्ह्यात । वं उगु इलय्‌ पिदंगु नाटकप्रति आक्रमण याना: च्वसुत च्वल । 
थुकि यानाः नाटकया विषययात अभ अप्व: थुइकेगु अवसर दत । संगीतया ज्ञान 
दुगुलिं पात्रतयूसं न्वंवाइगु संवादयात अतिकं संगीतमय व कर्णप्रिय जुइक 
न्ह्यब्वयफत । 

थःगु च्वज्याया उद्देश्यबारे शाया स्पष्ट धारणा दु । व 'कला कलाया लागि” 
सिद्धान्तया विरोधी खः । “कला कलाया लागि जक जूसा जिं छभव: नं च्वयूमखु” 
धाइम्ह खः । कला धैगु जीवनया लागि जुइमा: धेगु विचार तइम्ह मनू खः । उकिं 
वं नाटक मार्फत्‌ समाजयात सन्देश बीत स्व:गु दु । दर्शक /पाठकयात छुं खँ 
स्यनेगु वा थःगु विचाःनाप सहमत याकेत स्वयूगु हे वया लेखनया मू उद्देश्य 
खः । थुकिया लागि वं अरिष्टोटलं धाःथें वा शेक्सपियरं च्वःथें जाःगु नाटकसिबें 
इब्सनया शैली उपयुक्त खंकल । इब्सनवादी नाटक थम्हं जक च्वःगु मखु, 
इब्सनवाद धैगु छु खः, गथे याना: थुकथंया नाटक च्वयूमाः धकाः निर्देशिकाया 
रूपय्‌ The Quintessence of Ibsenism धैगु सफ पिकाल । इब्सनया शैलीयात 
विश्वव्यापी याःम्ह शा खः । शाया नाटकत वया विचा: प्रचारप्रसार यायगु पर्चा 
खः’ धकाः टिप्पणी याइपिं नं दु । 

शाया नाटकया विषयवस्तु अप्व: यानाः मिसा व अर्थ (ध्यबा) जुयाच्चनी । उकिं 
वयात "310108091 $०८।३॥५" नं धाइ । थुकियात हे केन्द्रविन्दु दयूकाः विवाह, 
युद्ध, वेश्यावृत्ति, पूँजीवादी सभ्यताया विकृति आदिनाप सम्बन्धित नाटकत च्वल । 
मिसापिंत आर्थिकरूपं सक्षम यायमाः, अले जक समाजया विकास जुड धैगु 
धारणा । नाटकय्‌ नं मिसापिनि समस्यायात हे मूलभूतरूपं न्ह्यःने हयाबिल । 
थःत थःम्हं Father of feminist movement of England धाइम्ह ख: । 


शाया प्रमुख नाटक 


(१) Mrs Warren's Profession - गरीवीया कारणं मिसेस वारेनं वेश्यावृत्तिया 
पेशा नालाकायमाःगु घटना न्ह्यब्वयात:गु दु । उगु पेशापाखें वं यक्व ध्यबा 
कमययाइ, तत:धंगु होटेल चायका: समाजय्‌ प्रतिष्ठित व्यक्तिकथं स्थापित 
नं जुइ । तर वया थः हे म्ह्याय्‌ वनाप च्वनीमखु । मांम्हेस्या ज्यायात घृणा 
यानाः पिहांवनी, थः हे स्वतन्त्र जुयाः म्वायगु लँपु ल्यइ । 

(२) 


Saint 1091 - थ्व १५ गूगु शताब्दीया धार्मिक घटनायात विषयवस्तु 
दयूकाः च्वयातःगु नाटक खः । थुकिया नायिका 1091 01 410 छम्ह साहसी 
योद्धा खः । युद्ध यानाः थःगु मातृभूमि फ्रान्सयात अंग्रेजी आधिपत्यं मुक्त 
याइ । जोनं धर्मय्‌ वयाच्वंगु विकृति विरुद्ध सः तइ । वयात धर्म ईश्वर 
विरुद्ध मनूतय्‌त ख स्यनाजुल धका: आरोप वइ । जोनं थः चर्चया विरोधी 
मखुगु, केवल विकृति विरुद्ध जनतायात सचेत यानाच्चनागु धका: धाःसां 
वया खँ न्यनीमखु । वयात धर्मया ठेकेदारतयूसं दैवी शक्तियात चुनौती 
ब्यूगु अभियोगय्‌ म्वाःम्वाकं छवयकाबी । 

C¡१३ - थ्व नाट॒कया मू पात्र क्यान्डिडा छम्ह पादरीया कला: खः । 
वया भाःत समाजया प्रतिष्ठित व्यक्तित्व खः । क्यान्डिडायात मानसम्मान, 
ऐशआरामया छुं कमी मदु । तर भाःतपाखें गुगु इज्जत व मतिना दयूमाःगु 
खः व मदु । उकि व छम्ह कविनाप आकर्षित जुइ । उम्ह कवि गरीब जूसां 
वं क्यान्डिडायात बांलाक मतिना याः । आ: वयाः क्यान्डिडायात थः भाःत 
वा प्रेमी निम्हमध्ये सु ल्यय्‌गु धैगु समस्या वइ । क्यान्डिडां जीवन न्ह्याकेत 
आदर्शवाद स्वयां व्यावहारिकतायात विचा: याइ । अन्तय्‌ वं मतिनास्वयां 
धन ल्यइ, कवियात त्वःता भाःत हे ल्यइ । 

Arms and the Man - थ्व हास्य ल्वाकज्याःगु नाटक खः । थुकी युद्ध व 
प्रेम सम्बन्धी परम्परागत धारणायात हिस्याना: च्वयातःगु दु । सेनाया 
मेजरया म्ह्याय्‌ रैना मुख्य पात्र ख: । रेनाया मिखाय्‌ युद्धय्‌ वनीपिं सैनिकत 
धैपिं बहादुरपिं खः । वया प्रेमी नं सैनिक जुयाः युद्धया मोर्चाय्‌ ल्वाःवनाच्वंगु 
खः । छन्हु शत्रु पक्षया सैनिक छम्ह बिस्युंवयाः रैनाया कोथाय्‌ सूवइ । 
बिस्युंव:म्ह उम्ह सैनिकयाके पिस्तोल खना: रैना ग्याइ । तर उम्ह सैनिकं 
पिस्तोलय्‌ गोली मदु, गोलीया पलेसा चकलेट ज्वना: युद्धया मैदानय्‌ 
वनागु खँ कनी । छायकि, वया विचारय्‌ गोलीस्वयां नसा महत्वपूर्ण खः, 
युद्धमोर्चाय्‌ चकलेट दुसा पित्याना: सीमालीमखु । खं ल्हाल्हां रैनाया व हे 
सैनिक ययावइ, वनाप हे इहिपा: याइ । 

थ्व शाया मौलिक सिद्धान्त ख:। वया नाटकया अदृष्य तर मूल आधारस्तम्भ 
थ्व हे खः । थ्व अवधारणा मथुइक शाया नाटकया वास्तविक मर्म थुइकेफइमखु । 
थ्व छगू सकारात्मक /प्रगति यायांवनेमाः धैगु सिद्धान्त खः । प्रत्येक मनूयाके 
जीवन न्ह्याकेगु शक्ति दइ । तर मिजंयाकेस्वयां मिसायाके थ्व शक्ति आपा: 
दइ । मिसापिं थ्व हे उद्देश्य पूर्ति यायत प्रकृतिं छुवयाहःपिं दूत खः। पुस्तान्तर 
जूलिसे मनूत चेतनशील जुजुंवयाच्चंगु दु । मांबौस्वयां मस्त चलाख जुयाच्चनी । 
एपपाखें क्रमिक विकास जुयाः मनू वल । थ्व विकास जूगुया मूल कारण हे 
जीवनशक्ति खः । थ्व सिद्धान्त डार्विनया प्राकृतिक छनौटया सिद्धान्त (Evolution 
by Natural Selection) लिसे पा:। डार्विनया कथं शक्तिशालीपिं जक 
म्वानाच्चनेफइ, कमजोरपिं लुप्त जुयावनी | थुकिया पलेसा शां Creative 
Ev0lu४।०॥ या अवधारणा न्ह्यब्वल । शाया कथं कमजोरपिं सीमखु, इमिगु 
विकासया गति अतिक सुस्त जुइ वा दी । गुपिं बुद्धिमान्‌ खः, गुम्हेसिके इच्छाशक्ति 
बःलाः इमिगु वंशया बौद्धिक विकास याकनयाकन जुइ । यदि मनुखं उत्कृष्ट 
जुइत, ता: आयु म्वाय॒त, महामानव (9५९००००) जुइत तीब्र इच्छा याःसा व 
इच्छाशक्ति लिपाया पुस्ताय्‌ हस्तान्तरण जुजुंवनी । शाया कथं न्हापायापिंके 
एपपाखें मनू जुइत गुलि जीवनशक्ति दुगु खः, आःयापिंके व शक्तिया अभाव 
जुयाच्चंगु दु । उकि मानवधुंकाः महामानवया जन्म जुइफयाच्चंगु मदु । शाया 
Man and Superman नाटकय्‌ थ्व हे खया चिन्तन यानात:गु दु । 

शाया कथं संसारय्‌ दकलय्‌ न्हापां मिसा वःगु खः। व मिसां थःके दुगु 
जीवनशक्ति छयला: मिजं सृष्टि यात । तर थौंकन्हय्‌ मिसातयके जीवनशक्ति पाः 
जुयावनाच्चंगु दु । थुकिया मुख्य कारण आर्थिक खः । मिसात आर्थिकरूपं मिजंप्रति 
निर्भर जुयाच्वंगु दु । Economic dependence of woman on man is against 
12 †०1८९ । मिसातयगु थ्व आर्थिक पराधीनतां यानाः वं जीवनपासा ल्यय्‌गु 
स्वतन्त्र चयनया अधिकार छूयलेमफुत । थःत यःसां मयःसां आर्थिक सुरक्षा 
बीफुम्ह मिजंयात स्वीकार यायूमालाच्वंगु दु । Capitalism acts on woman as 
a continual bribe to enter into sex relation for money, whether in or 
out of marriage । 

लाइफ फोर्सयात पनीगु मेगु छगू तत्व काल्पनिक संसारय्‌ चाःहिलेगु 
“रोमान्टिक प्रवृत्ति' खः । थुकिं यानाः जीवनया कठोर यथार्थनाप सामना यायगु 
संघर्षशीलता क्षीण जुजुंवनी । 

थुपिं हे कारणं याना: मिसातयके दुगु जीवनशक्ति भावी पुस्ताय्‌ हस्तान्तरण 
जुइफयाच्वंगु मदु । थुकि यानाः शा अतिकं चिन्तित जूगु खनेदु । वं चेतावनी 
बियातःगु दु - "Cultured and leisured Europe will meet its doom if it did 
not undertake the mission of Life Force ।" थुकियात बेवास्ता यानाः 
न्ह्यांवनकि मनू जातियात मेगु प्राणीं विस्थापित याइ धका: ख्याच्व: ब्यूगु दु । 

शायात ई १९२५ या नोबेल सिरपा: ब्यूगु खः । वया नाटक ?)६/०/०॥ 
या आधारय्‌ दयकूगु फिल्मया लागि १९३८ य्‌ अस्कर सिरपा: नं ब्यूगु दु। 
सीत्ययूकाः थीथी साहित्यिक संस्थातय्‌गु नामय्‌ साढे तीन लाख पाउण्ड सम्पत्ति 
त्वःतावंगु खः । 

हेनरिक इब्सन 
HENRIK IBSEN 


इब्सनया जन्म यूरोप महादेशया छगू देय्‌ नर्वेय्‌ जूगु खः । वया बौ सिँया 
व्यापारी खः। आर्थिक सम्पन्नतां यानाः इब्सनया बाल्यकाल सुखसयलय्‌ 
न्ह्यानाच्चन । तर इब्सन ८ द॑ दुबलय्‌ बौम्हेस्या व्यापारय्‌ तःधंगु नोक्सान जुल, 
इपिं छकलं गरीब जुल । वया चित्रकार जुइगु इच्छा दुसां आर्थिक अभावं यानाः 
सम्भव मजुल । तःथाय्‌ च्वना: चिचीधंगु ज्या यानाच्वन । राष्ट्रिय नाचघरय्‌ 
कलाकारतय्‌त ग्वाहालि यायगु जागीर दत । बुलुहं नाटक न॑ च्वयगु 
यानाहल । 

इब्सनया नाटक पिदंसांनिसें विशव नाटक ख्यलय्‌ त:धंगु हलचल 
वल । परम्परागत नाटकया शिल्प व रचना विधानयात त्वःता: न्हूगुकथं नाटक 
पिदंगुलिं इब्सनयात आधुनिक नाटकया जन्मदाता धाइ । उकि आधुनिक नाटकयात 
इब्सनवादी नाटक /समस्यामूलक नाटक नं धायगु या: । पुलांगु नाटक व आधुनिक 
नाटक दथुइ भिन्नता- 

(१) नायक - परम्परागत प्याखनय्‌ नायक उच्चकूलया धीर वीर, पराक्रमी, 
आदर्शम्ह पात्र जुइमाः । तर आधुनिक प्याखनय्‌ समाजया सामान्य नागरिक 
हे मूनायक जुइ । उकि वं त:धंगु समुदायया प्रतिनिधित्व यानाच्चनी । 

(२) कथानकया प्रस्तुति - परम्परागत प्याखनय्‌ बाखनय्‌ उल्लेख जूगु घटनात 
रंगमञ्चय्‌ हे क्यनी । तर आधूनिक प्याखनय्‌ घटना फुक्क क्यनीमखु, 
घटनाया बारे छलफल जक जुड । थुकि याना: रंगमञ्चय्‌ छु क्यनेज्यू, छु 
क्यनेमज्यू धैगु विवाद हे मन्त । दुष्यस्वयां संवादया महत्व अप्वल । 
प्याखनं नुगःयात स्वयां बुद्धिपक्षयात अप्व: थीगु जुल । 

(३) द्वन्द्व - परम्परागत प्याखनय्‌ बाह्य द्वन्द्व क्यनातइ । तर आधुनिक प्याखनय्‌ 
विचारधारा, सिद्धान्तया द्वन्द्व म्यनातइ । 

(४) लक्षित दर्शक - परम्परागत नाटकया दर्शक वा पाठक धैपिं उच्चवर्गया 
सीमित मनूत जक जुइगु खः । तर आधुनिक नाटकया दर्शक आमनागरिक 
खः । 

(५) भाषा - परम्परागत प्याखं पद्यं च्वयातइ, भाषा नं सर्वसाधारणं थुइके 
थाक्‌ । तर आधुनिक प्याखंया भाषा गद्यं च्वयातइ । न्हिंन्हिया जीवनय्‌ 
गुकथं न्वंवायूगु खः उकथंया हे स्वाभाविक भाय्‌ छयलातइ । 


इब्सनया दकलय्‌ प्रसिद्ध नाटक 4 70०75 005८ ख: । थ्व नाटक ई. 
१८७९ य्‌ प्रदर्शन जूगु खः | नाटकयात स्वंगू अंकय्‌ ब्वथलातःगु दु । थ्व नाटक 
च्वःगु इलय्‌ यूरोपीय समाजय्‌ मिस्तयूगु स्थिति बांलाः मजू, मिजंस्वयां क्वय्‌ 
तया: व्यवहार याइगु, थःगु सम्पत्ति तायकीगु संस्कार दुगु खः। थ्व नाटक 
पिदनेवं मिस्तय्‌त स्वयगु परम्परागत दृष्टिकोणय्‌ हिउपा: वल, मिस्त नं थःप्रति 
जुयाच्वंगु व्यवहारप्रति सचेत जुल । 


प्रमुख पात्र - 
Torvald Helmer - वकील, पदोन्नति जुयाः बैंक म्यानेजर जूगु 
[३० - हेल्मरया कलाः 

[02990 - हेल्मरया बैंकया कर्मचारी 

Mrs. Linde - नोराया पासा 


बाखंसार - हेल्मर व नोरा स्वम्ह मचाखाचानाप याउँक जीवन हनाच्चनी । 
हेल्मरं नोरायात माक्व खर्च बिया: धाःधाःगु न्यानाबियाः लयृताय॒कातःगु खः । 
छन्ह नोराया पासा मिसेस लिन्डे अन थ्यंकःवइ । नोरां पासायात सूचुकात:गु खँ 
छता कनी - ८ द॑न्ह्यः हेल्मर तसक म्हंमफुबलय्‌ डाक्टरं यदि म्वाकेगु खःसा 
इटालीइ यंका: वास: याकि धकाः सल्लाह बिल । नोरां भाःतयात वासः याकेत 
क्रोस्ताद नांया मनू मार्फत्‌ बैंकय्‌ १२०० डलर त्यासा काइ । तर त्यासा कायत 
जमानीकथं नोरां थः अबुया नां तयाः थःम्हेस्यां हे अबुया हस्ताक्षर यानाबी । 

यारचात्य साहित्यया परिचय -फफ्पन्लसलललललसशिशिशसशिशिशिशश्श््णित ठहेनरिक इन्सेन 
त्यासाया ध्यबां इटालीइ यंका: वास: यानाः हेल्मरयात लायूकाहइ । उगु त्यासाया 
खँ नोरां भाःतयात मकंसे सुचुकातल । बरु थःम्हेस्यां भाःतं मसीक ज्या यानाः 
ध्यबा मुंका: बुलुहँबुलुहँ ध्यबा त्यासा पुलाच्वन । मिसेस लिन्डें नोरायात जागीर 
छगू मालाब्यु धाःगुलिं नोरां भाःतम्हेसित पासाया लागि बैंकय्‌ जागीर छगू 
मिलययानाब्यु धकाः इनाप याइ । हेल्मरं क्रोस्तादयात चीका: वया थासय्‌ 
लिन्डेयात नियुक्त यायगु विचा: याइ । थ्व खँ क्रोस्तादं सीका: नोरायाथाय्‌ वइ । 
यदि थःत जागीरं चीकल धाःसा नोरां नक्कली हस्ताक्षर याना: त्यासा काःगु खँ 
हेल्मरयात कनाबी, सार्वजनिक याना: बेइज्जत यानाबी धका: धम्की बी । 
क्रोस्तादया धम्की नोरा ग्याइ, भाःतयात क्रोस्तादयात चीकेमते धका: इनाप 
याइ । तर हेल्मर मानेजुइमखु, वं क्रोस्तादयात चीकी । क्रोस्ताद तंचाया: नोराया 
आगांखं प्वला: हेल्मरया लेटरबक्सय्‌ पौ कुर्काथकी । हेल्मरं व पौ ब्वनी, नोरा 
खना: तस्कं तंचाइ । थःगु प्रतिष्ठाय आघात लाकल, करिअर समाप्त यानाबिल, 
अपराधी, धोखेबाज मिसा धका: ब्वःबी । नोरायात आवंलि मस्तयूत थी दइमखु, 
छखा हे छेँय च्चंसां झीगु सम्बन्ध दइमखुत धका: धाइ । उबलय्‌ हे क्रोस्ताद 
वयाः क्षमा फ्वनी, तमसुकया सक्कल लितबी, थ्व खँ सुयातं कनेमखु धकाः 
लिहांवनी । हेल्मर ढुक्क जुइ, नोरायात दक्वं ख ल्वःमंकाछव, भी न्हापा थें 
याउँक जीवन हने धका: हेयूकी । तर नोरा मानेजुइमखु, वया विचा: हिलेधुंकी । 
समस्या वःबलय्‌ ग्वाहालि मयाःसे सम्बन्ध त्वाःल्हायूत स्वइ, जब समस्या ज्यन 
हाकनं हेयकःवःगु खनाः नोराया मिखा चाली । वं बल्ल थुइ - वं ८ दँतक गुम्ह 
मनूनाप व्हनाच्चन, व ला म्हमस्यूम्ह मनू जुयाच्चन । व ला छम्ह कतांमरि जक 
जुया: म्वानाच्चंगु जुयाच्चन । वया अस्तित्व मनूया रूपय्‌ मखु, बरु छम्ह कतांमरिया 
रुपय्‌ खनी । अलय्‌ नोरां थः भाःत, मस्त व छेँ त्वःताः पिहांवनी । 

नोरां छे त्व:ता: पिहांवनीगु घटना मिजं हैकमया विरोधय्‌ मिसा विद्रोहया 
रूपय्‌, पुरुषयात जक महत्व बीगु सामाजिक परम्पराया विरोधया रूपय्‌ खनेदु । 
नोरां खापा त्यूबलय्‌ वःगु सः संसारन्यंकया परम्परावादीतयत थारान्हइकीगु सः 
जुयाब्यूगु दु । नाटकय्‌ मिस्तयूत थःगु अधीनय्‌ तयत स्वगु मिजं मनोवृत्तिया 
विश्लेषण दु । पुरुषप्रधान परम्परागत संस्कृति विरुद्ध मिस्तयूगु स्वतन्त्रता व 
अस्तित्वया सः दु । 


दु 
दु 

हेनरिक इब्सेन ---पॅॅलॅलललणिललिणिलिसलतशॉशिशिशिण्ण्ण्णा पाश्‍चात्य साहित्यया परिचय 

थ्व नाटक पिदनेवं यूरोपय्‌ तःधंगु हलचल जुल । अनच्वंपिं मिस्त थुलि 
प्रभावित जुलकि इपिं फुक्क नोरा जुइत स्वल, फलस्वरूप तीव्ररुपं पारिवारिक 
संरचना स्यनेगु शुरु जुल । थुकि यानाः इब्सनया व्यापक आलोचना जुल । 

निर्देलिपा इब्सनं 6४०58 (भूतत) नांया नाटक च्वल । पुलांगु विचाःया 
Mrs Ain थुकिया प्रमुख पात्र खः । वया भा:त व्यभिचारीम्ह मनूख: । थ्व खं 
स्यूसां नं भाःतयात छु धाइमखु, सहयानाच्वनी । भाःतम्ह ग्यानापुगु 
यौनरोगं कयाः सी । तर वंशानुगतरूपं क॒हांवया: व ल्वचं कायम्हेसित नं थी । 
कायम्हेस्यां मिखां मखनावनी, छन्ह सी । 

डल्स हाउस व गोष्ट निगू नाटकया मूपात्र विपरित प्रवृत्तियापिं खः । डल्स 
हाउसय्‌ पुरुषप्रधान सामाजिक मान्यता विरुद्धया विद्रोह याःम्ह मिसा दुसा 
गोष्टय्‌ परम्पराया अनुशरण यानाः दकव सहयानाच्च॑ंम्ह मिसा दु । नोरां थें विद्रोह 
मयाःसे सहयानाच्चनकि छु लिच्च: वइ धका: गोष्टय्‌ क्यनातःगु दु । वास्तवय्‌ 
मिसेस अल्भिंग परम्पराया भूतं लिनाच्वंम्ह पात्र खः । परम्पराया भूतपाखें मुक्त 
जुइगु वयाके हिम्मत मदुगुलिं दुःखद्‌ स्थितिया सामना यानावनेमाःगु क्यनातःगु 
दु। 

इब्सनया मेगु चर्चित नाटकत - Enemy of the People, Pillars of the 
Society, Wild Duck आदि खः । 

इब्सनं थःगु जीवनकालय्‌ हे यक्व प्रसिद्धि हासिल यात। व सीबलय्‌ 
शवयात्राय्‌ नर्वेया जुजुं ब्वति काःगु खः । 


धट 

अल्फ्रेड टेनिसन 


ALFRED TENNYSON 


टेनिसन भिक्टोरियन युगया प्रमुख कविपिंमध्ये छम्ह खः। वया जन्म ई 
१८०९ अगष्ट ६ तारीखखुन्हु ईगलायण्डया लिंकनशायर (1nc०।nऽh/r९) धाःगु 
थासय्‌ जूगु खः । 

टेनिसनया अबु जर्ज टेनिसन चर्चया रेक्टर (पुजारी) खः । मांम्ह एलिजाबेथ 
टेनिसन कुशल गृहिणी । इमिसं थः मस्तय्‌त बांलाक शिक्षादीक्षा बिया: ब्वलंकल । 
वया मचांनिसें साहित्यप्रति रुचि दु । टेनिसन व वया दाजुपिं जानाः १७ द॑ 
दुबलय्‌ हे चिनाखँ मुना सफू पिकाःगु दु । 

टेनिसन उच्चशिक्षा ब्वनेत ट्रिनिटी कलेज, क्याम्ब्रिजय्‌ भर्ना जुल । अन 
दयूकातःगु साहित्यिक संस्थानाप आवद्ध जुल । कलेजय्‌ टेनिसनं Arthur Henry 
Ha]]am नापलात । इमि दथुइ घनिष्ट मित्रता जुल । कलेजय्‌ टेनिसनया काव्य 
प्रतिभां प्रभावित जुयाः Chanc९1०"'ऽ 0010 746091 ब्यूगु खः । टेनिसनया दांते, 
पेट्रार्क, मिल्टनपिं यःपिं कविपिं खः । टेनिसनं थःम्हं च्वयागु कविता हलामयात 
ब्वनाः न्यंकीगु, हलामं सल्लाहसुझाव बीगु खः । थुकथं टेनिसनया काव्य प्रतिभा 
परिष्कृत जुजुंवन । हलामं टेनिसनया काव्य प्रतिभा खना: “जिगु पुस्ताया जक 
मखु देसया हे दकलय्‌ त:धंम्ह कवि जुइतिनि” धकाः धाःगु खः। हलामया 
टेनिसनया केहँनाप मतिना जुल, इहिपा जुइगु नं क्व:जीधुंकल । तर ई. १८३३ स 
हलाम छुट्टी मानेयायूत अष्ट्रियाया भियनाय्‌ वनाच्चंबलय्‌ मस्तिष्कय्‌ रक्तश्राव 
(Cerebral Haemorrhage) जुया: सित । उबलय्‌ हलाम २२ दँ जक दुगु खः । 
थ्व अप्रत्याशित घटनां टेनिसनयात तःधंगु धक्का लात । थुकिया शोकय्‌ 77 
Memoriam सफू च्वल । सफ्‌ सिधयूकेत १७ द॑ बित, ई. १८५० य्‌ प्रकाशित 

भल्ड टेनिलिकव रण?” पाश्‍चात्य साहित्यया परिचय 
जुल । अतिकं लोकंव्हात, टेनिसनया प्रसिद्धि च्वकाय्‌ थ्यन । थ्व हे दँय्‌ टेनिसनया 
इहिपा जुल । महारानी भिक्टोरिया थ्व सफूपाखें अतिक प्रभावित जुल । भाःत 
मदयाः शोकाकुल जुयाच्वंम्ह महारानीयात थ्व सफूपाखें यक्व सान्त्वना दत । 
महारानीं धाःगु दु - Next to the Bible, In Memoriam is my comfort । 
महारानी टेनिसनयात P0०९४ 1.4७४९०० (राजकवि) उपाधिं सम्मान यात । वस्वयांन्ह्यः 
उगु उपाधि वर्डस्वर्थयात बियात:गु खः । पासाया लुमन्ती टेनिसनं थः तःधिकःम्ह 
कायूया नां Hallam 8119501 छुनाब्यूगु खः । 


In Memoriam (1850) 

थ्व शोककाव्य पासा आर्थर हलाम सीगुया शोकय्‌ च्वःगु खः । थुकी मुक्कं 
१३१ सर्ग दु । 

कविताया शुरु Strong Son of 006 धका: ईश्वरया नां कयाः यानातःगु 
दु । मनुखं द्यःयात गुबलें मखंनि, द्यःया अस्तित्व दु धैगु प्रमाण नं मदुनि, तर 
विश्वासं द्यःयात म्वाकातःगु दु । दकव प्राणीया जन्म व मृत्यु वया ल्हाती दु । तर 
मनुखं थः छाय्‌ जन्म जुल धकाः मस्यू । तर च्वमिया विश्वास दु, थः छुं ज्या 
मयाःसे अथें सीत जन्म जुयागु मखु । 

हलाम मदुगुलिं च्वमि दुःखी जुइ। दकलय्‌ न्हापां नापला:गुनिसें कयाः 
पासानाप ई छय़ानागु न्हापाया खँ लुमंकी । व उगु ई खः गुकियात च्वमिं थःगु 
अमूल्य सम्पत्ति तायका: सुरक्षित यानातःगु दु । जहाजं पासाया सीम्ह लितहःगु 
क्षणया वर्णन याइ । पासा बिनाया न्हापांगु क्रिसमस म्हमस्यूगु देसय्‌ च्वनाच्चना 
थें म्हाइपु ताय॒की । प्याखं व अयला:या छुं अर्थ मदु, बाजाय्‌ सुर मदु, भ्वजय्‌ 
सवा: मदु । 

टेनिसनं उगु ईया जीवनयात, उगु ईया मनूतय्‌ नुगःखँयात, विज्ञानया 
ख्यलय्‌ लुयावःगु न्हून्हगु तथ्ययात नं काव्यय्‌ छ्यलातःगु दु । विज्ञानया विकासं 
यानाः धर्म व विज्ञान दथुइ ब्वलंगु संघर्ष, मनूतयसं धर्मप्रति शंकाया दृष्टिं 
स्वयाह:गुया चित्रण दु । उबलय्‌तक डार्विनया सफू पिमद॑निसां ममेपिं वैज्ञानिकतयगु 
अनुसन्धानं मनू धैम्ह ईश्वरं सृष्टि याःगु मखु, क्रमिक विकासया लिच्च: खः धैगु 
सिद्धान्त न्ह्यःनेवयधुंकल । टेनिसन छम्ह धार्मिक मनू खःसां वयात वैज्ञानिक 


(5९) 


पाश्‍चात्य साहित्यया परिचय ----+_-++. #व्फ्रेड टेनिसन 
तर्क प्रभाव लात । उकि वं द्यःया अस्तित्वय्‌ शंका याःगु दु । प्राकृतिक छनोटया 
सिद्धान्तया खं ल्हासें धाःगु दु - Nature, red in tooth and claw | छन्ह 
सीमानि, कि धू जुया: ब्वयावनी, कि ल्वहंतय्‌ 105815 जुयाः ल्यनाच्वनी धकाः 
भूगर्भशास्त्रया खँ ल्हाःगु दु। 

शोककाव्यया अन्तय्‌ टेनिसनया मेम्ह केहँया इहिपाया खँ न्ह्यथनातःगु दु । 
इहिपापाखें जन्म जुइम्ह मचां टेनिसनया वंशवृक्षयात अटूटरुपं न्ह्याकायंकी धैगु 
विश्वास प्वंकातःगु दु । 


Tears, Idle Tears 

थ्व चिनाखँ 7/८ ४४८८५७ सफुली दुथ्याकातःगु दु । थ्व सफूया नायिका 
राजकुमारी 109 खः । राजकुमारीं मिसापिनिलागि उच्चशिक्षा बीगु महत्वाकांक्षी 
योजना दयूकी, तर सफल जुइमखु । महारानी दुःखी जुइ । व दुःखी जुइ, निराश 
जुइ, तर ख्वबि निरर्थक जुइमखु । ख्वबि नुगलं बुयावयाः मिखाय्‌ मुंवइ । ख्वबिं 
अतीतया गर्भय्‌ विलीन जुइधुंकूगु लुमन्तियात थनाहइ । गुकियात हाकनं लिसा 
कया: म्वायूफइमखुत । ख्युंथासं हे जः लुयावइ । दुःखी जुइबलय्‌ हे मनय्‌ 
इश्वरप्रति भक्तिभाव दनावइ । ख्वबि सुर्दःया न्हापांगु किरण जहाजया पालय्‌ जः 
लाना: प्वालाप्वाला थिनाच्चनी थें पवित्र जू । उकिं ख्वबि धेगु निरर्थक मखु । 


इ १८९२ अक्टोबर ६ खुन्ह ८३ द॑या उमेरय्‌ टेनिसनया देहावसान जुल । 

आधुनिक कविता व टि.एस. इलियट 
MODERN POETRY AND T.S. ELIOT 


आधुनिक कविताया शुरुवात धका: ई. १९१२ यात नालात:गु दु । अनेक 
वाद, प्रयोग, शैली व मोड़या थ्व आन्दोलनं पश्चिमी काव्य जगत जक मखु 
विश्व साहित्यय्‌ हे आपालं प्रभाव लाकल । डार्विनया विकासवादी सिद्धान्त, 
आइन्स्टाइनया सापेक्षिकवादया सिद्धान्त, फ्रायडया मनोविश्लेषण नापनापं 
ज्ञानविज्ञानया ख्यलय्‌ जूगु न्हून्हगु खोजं, विज्ञानया न्हन्हगु आविष्कारं मनूया जीवन 
यान्त्रीकरण जुजुंवन । भौतिक व उपभोक्तावादी संस्कृतिया विकास जुल । औद्योगिक 
विकासया नकारात्मक प्रभाव, प्रथम विश्वयुद्धया विनाशं मनूयात अस्तित्वहीनताया 
बोध याकल । मनूया असन्तोष, कुण्ठा, नैराश्यता, पलायन, विद्रोह, संघर्षया 
भावना हे आधुनिक काव्यया जननी जुयाबिल । 
आधुनिक कविताया विशेषता 


(१) छन्दया शास्त्रीय बन्धनं मुक्ति - छन्द, मात्रा, लय आदिया शास्त्रीय नियमं 
चिंकाः मच्वंसे मुक्त गद्य शैलीं भाव प्वंकी । छन्द, मात्रायात भाव प्वंकेगु 
ज्याय्‌ पंग: ताय॒की । 

(२) बिम्व व प्रतीकया प्रयोग - तप्यंक अभिव्यक्ति बीगु मयाःसे प्रतीक, उपमा, 
बिम्वया माध्यमं प्वंकी । उकि पुलांपिं कविपिनि थें अभिव्यक्ति तप्यं मजू । 
म्हिगःया पुलांगु, ज्यलेधुंकूगु प्रतीकया पलेसा न्हूगु, मौलिक, थौंया समस्या 


२ ८६४७ दा 


परिवेशया सही प्रतिनिधित्व याइगु प्रतीकत छयली । 

(३) न्हूण मूल्य मान्यता - पुर्खा आस्था व विश्वासया मिखां स्वयाच्वंगु धर्म, 
संस्कार, विश्वासप्रति विद्रोह याइ । थौंया सामाजिक विसंगति, विकृति, 
बाध्यताप्रति असन्तोष प्वंकी, विद्रोह याइ । परम्परागत मूल्य मान्यतां 


(९१) 


पाश्चात्य साहित्यया परिचय आधुनिक कविता व हि. एसः इलियट 
थौंया जटिलतायात ज्यंकेमफुगुलिं न्हूगु मूल्य मान्यता स्थापना यायगुपाखे 
सचेत जुइ । 

(४) समष्टिगत भावना - आधुनिक कविपिंसं ज्वनीगु समस्या व्यक्तिगत मजूसे 
समष्टिगत जुइ । छगू समाज, छगू राष्ट्रय जक लिमकुंसे विश्वव्यापी 
जुइ । न्हापा धर्म, मतिना, प्रकृति, विरह वेदनाय्‌ जक सीमित खःसा आः 
सामाजिक, आर्थिक, राजनैतिक विकृति विसंगतिं ब्वलंगु विविध समस्यायात 
कयाः च्वइ । 
इलियट॒या पूरा नां Thomas Sterns £1० खः । वया जन्म अमेरिकाया 

St. Louis Miss0urं धाःथाय्‌ २६ सेप्टेम्बर १८८८ स जूगु खः। तर १९२७ य्‌ 

बेलायतया नागरिकता काल | इलियटयात ई. १९४८ स नोबेल सिरपालं छायपिल । 

इ. १९६५ या जनवरी ४ खुन्ह इलियट मन्त । 


इलियटया कविता सम्बन्धी धारणा 


Theory of Impersonalization - स्वच्छन्दवादं कवितायात कविया 
दुनुगलंनिसें पिहांवइगु सशक्त संवेग वा भावनाया उन्मुक्त अभिव्यक्तिकथं खंकी । 
इमि मिखाय्‌ कविताय्‌ कवि आत्मकेन्द्रित जुइ । सृजना प्रकूयाय्‌ कविया सहभागिता 
सकृय व सिर्जनात्मक जुइ। तर इलियटया मिखाय्‌ कविता धैगु कविया 
व्यक्तित्व / अनुभूति ब्वय्‌गु मखु, बरु वपाखें पलायन जुइगु खः । कविता रचना 
धैगु सृजनात्मक क्रिया मखु, संगठनात्मक क्रिया खः । थुकी कविया उपस्थिति 
अनिवार्य जुयाः नं सृजनात्मक भूमिका दैमखु । रचनाय्‌ कवि दइमखुत, कवि 
भाषाय परिणत जुइधुंकी । सल्फ्युरस एसिड दयकेत अक्सिजन व 
सल्फरडाइअक्साइड ल्वाकछ्याना: जक मगाः, दथुइ प्लाटिनम नं तयमा: । तर 
जब सल्प्युरस एसिड निर्माण जुइ, उकी प्लाटिनमया छुं हे अंश दइमखु । 
प्लाटिनम निष्क्रिय, तटस्थ व अपरिवर्तित जुयाच्चनी । कवि धैम्ह नं प्लाटिनम 
थें जुइमा: । रचना प्रकूयाय्‌ कविया नुगःया किच: लाकेमज्यू । 

Tradition and Individual Talent — कविता धैगु शून्यं पिदनीगु मखु । 
च्वयगु प्रेरणा हे न्हापाया साहित्यिक अभिव्यक्ति वइ । छुं नं कृती अग्रजपिनि 
संस्कार व परम्पराया छाप लाःगु दइ । पुलांगु साहित्य व अस्तित्वय्‌ वयधंक्‌गु 
साहित्यं हे न्हून्हूगु कविता सृजना जुइ । होमरनिसें थौंतक नं थ्व हे पद्धति 

(९२) 


आधनिक कविता व टि एस इलियट रा पाश्‍चात्य साहित्यया परिचय 

कविताया अटूट प्रवाह न्ह्यानावयाच्चंगु दु । उकी थःगु व्यक्तिगत प्रतिभा 

ल्वाकछ्याना: न्हूगु कृति सृजना याइ । 
इलियट कवि जक मखु, नाटककार व समालोचक नं खः । इलियटया 
प्रवेश जुसांनिसें कविताया प्रवाहय्‌ तःधंगु परिवर्तन वल । युगोंयुगनिसें 
न्ह्यानावयाच्वंगु शैली व अभिव्यक्तिया तरीकाय्‌ क्रान्ति वल । आधुनिक व 
परम्परागत कविता धका: स्पष्ट सीमांकन जुल । 
इलियटं ग्रीक, ल्याटिन, इटालियन, फ्रेञ्च, जर्मन साहित्यया अध्ययन 
यानातःगु दु । संस्कृत व पूर्वीय दर्शनया अध्ययन नं यानातःगु दु । तर इलियटयात 
घोर निराशावादी कवि धका: आलोचना याइपिंनं दु । 

इलियटं थःत साहित्यय्‌ क्लासिकलवादी, धर्मय्‌ क्याथोलिक, राजनीतिइ 
राजावादी धका: घोषणा याःगु दु । इलियटं क्लासिकयात 'प्रौढ'या अर्थय्‌ छयःगु 
खः । 

इलियटया विचार उदार मज्‌ । वैज्ञानिक प्रविधिया विकास जुया: औद्योगीकरण 

व विकासया लँय्‌ वनाच्चंगुप्रति इलियट असन्तुष्ट खनेदु । थुकि भौतिक उन्नति 

ला जुल, तर मनूया नैतिक व आध्यात्मिक चेतना र्‍हास जुयावंगुप्रति चिन्तित 

खनेदु । इलियटं आध्यात्मिक पतनपाखे वनाच्चंपिं मनूतय्‌त क्रिश्चियन नैतिकताया 
सन्देश बीगु उद्देश्यं कविताया रचना याःगु खः । वया विचार क्रान्तिकारी मजूसां 
काव्य प्रवाह व काव्य शैलीया दृष्टिं स्वयूबलय्‌ दकलय्‌ क्रान्तिकारी धायमाः । 

न्हापाया कविपिनि कविताय्‌ दइगु कोमलता, हार्दिकता, सुस्पष्टताया विरोध 
याइ । इलियटया भाषा अतिकं कठोर, बौद्धिकतां जाःगु दुर्बोध्य प्रतीक छयलीगुलिं 
थुइके थाक्‌ । 

(१) The Love Song of J. Alfred Prufr0ck - थ्व चिनाखँय्‌ प्रुफक नांया 
बुरां थःगु जिन्दगीबारे खँ कनाच्चंगु दु । थःगु उमेर वनाच्वंगुप्रति चिन्तित 
जुयाच्चनी । अनिश्चित भविष्य खना: मनूत निराश जुयाच्चंगु दु । छुं 
उपलब्धिबिना फुनावनाच्चंगु जीवन अर्थहीन खः । सासः ल्हायृत बल 
यायूगु तकं अर्थहीन प्रयत्न खः । 

Evenings, mornings, afternoons, 


I have measured my life with coffee spoons. 


( ९३) 


पाश्चात्य साहित्यया परिचय आधूनिक कविता व टि: एस: इलियट 
(२) The Waste Land (1922) - थ्व कवितायात न्हापां ड्राफ्ट याना: Ezra 
०७०१ यात क्यंगु खः । पाउण्डं उकी काँटछाँट यानाह:गु खः । अथेसां थ्व 
कविता ४०० भवःस्वयां ताहाकः जू । कविताया शीर्षक Jessie Weston 
या From Ritual to Romance सफूलिं कयातःगु खः । थ्व बाहेक James 
Frazer या The Golden Bough, बाइबल, वेदवेदान्त, बौद्धदर्शनया स्पष्ट 
प्रभाव लानाच्वंगु दु । कवितायात ५गू शीर्षकय्‌ ब्वथलातःगु दु- (क) The 
Burial of the Dead (ख) Game of Chess (3) The Fire Sermon (४) 
Death by Water (५) What the Thunder Said 
थ्व कविताय्‌ न्हापांगु विश्वयुद्ध याःगु विनाशं आधुनिक सभ्यताप्रति 
मोहभंगया चित्र ब्वयातःगु दु । भौतिक उन्नतिया च्वकाय्‌ थ्यंसां आध्यात्मिक 
रूपं पतन जुयाच्चंगु समाजप्रति असन्तुष्टिया पाराकाष्ठा क्यनातःगु दु । 
मनूतय्‌गु शरीर म्वाःनिसां आध्यात्मिकरूपं मृत्यु जुइधुंकल । कवि दाँतेया 
रचनाय्‌ ब्वयातःगु नकय्‌ थें मनूत म्वःम्वः मुनाच्वंगु दु । समाज 
कूचादलावनाच्चंगु दु । मनूत नयगु, त्वनेगु व यौनय्‌ जक तक्यनाः अर्थहीन 
जीवन म्वानाच्चंगु दु । कविताय्‌ चिकूलाया उजाड, दुनाच्वंगु छँ, मरुभूमि, 
क्वब्वानाच्चंगु टेम्स आदि प्रतीकत छ्यलातःगु दु । अथे हे London Bridge 
is Falling Down धकाः मानव सभ्यता पतन जुयावनाच्चंगुयात संकेत 
यानातःगु दु । इलियटं थ्व संकटावस्थाया समाधान अध्यात्मय्‌ खंकी- 
Datta, Dayadhvam, Damyata 
Shantih Shantih . Shantih 
(३) The Hollow Men (1925) - थुकी अझ खिउँसेच्वंगु चित्र दु । थौंया 
समाज, थौंया मनू फुस्लु जक खः । पिनें भौतिकरुपं न्ह्याक्व विकास जूसां 
आध्यामिक व नैतिकरूपं विवेकशून्य हे तिनि । 
We are the hollow men 
We are the stuffed men 
Leaning Together 
Headpiece filled with straw 
(४) Ash Wednesday - थ्व छपु धार्मिक कविता खः। ईश्वर हे अन्तिम सत्य 
खः । ईश्वर प्राप्तिपाखे हे मनूया कृत: केन्द्रित जुइमा: धैगु धारणा प्वंकातःगु दु । 
थौंया अंग्रेजी साहित्य जक मखु, विश्व सात्यिया प्रवाह बांलाक थुइकेत 
इलियटया अध्ययन मगाःसें मगा: । हळ उ ह 

एडगार एलान पो 


EDGAR ALLAN POE 


एडगार एलान पो अमेरिकी च्वमि खः । पो सम्पादक, समालोचक, कवि व 
न्हूबाखं च्वमि नं खः। व रहस्यमय बाखं, जासूसी कहानीया लागि प्रसिद्धम्ह 
च्वमि खः । 

वया जन्म अमेरिकाया बोस्टन शहरय्‌ ई. १८०९ स जूगु खः । वया मांम्ह 
अभिनेत्री खः । व मचाबलय्‌ हे मांम्ह सित, बौम्ह गन वं गन वं मस्यू । वयात 
भर्जिनियाया तःमिम्ह व्यापारी जोन एलेनं लहिनातल, तर कानूनीरूपं धर्मपुत्र 
मया: । पोयात भर्जिनिया युनिभर्सिटी ब्वंकल । तर पोया आखः ब्वनेगुली ध्यान 
मवं, साहित्यया सफू जक ब्वनाच्चनी । वया संगत नं बांमला: । आखः मव्वंसे 
अयला: त्वनेगु व तास म्हितेगु बानी जुल । छक: तास म्हिता: यक्व बुत, त्यासा 
पुलाबीत जोन एलेन तयार मज्‌ । तंचायाः पों विश्वविद्यालय त्वःतल, सेनाय्‌ 
जागीर नल । अन नं थःगु ड्यूटी पूमवंकूसे कोथाय्‌ च्वना: कविता जक च्वयाच्चनीगु 
जुयाच्चन । च्चयूया अफिसरपिनि आदेशया नं अवहेलना याइगुलिं अनं नं 
लिकयाहल । जोन एलेनं थःगु इच्छापत्रय्‌ पोया नामय्‌ छुं हे सम्पत्ति त्वःतामवं । 
उकि पोयात आर्थिक समस्या वल । साहित्य च्वया: जीविकोपार्जन यायगु बाहेक 
मेगु ल॑पु मन्त । अमेरिकाया साहित्यिक इतिहासय्‌ पोयात साहित्यपाखें 
जीविकोपार्जन यायत कुत: याःम्ह न्हापांम्ह मनू धयातःगु दु । वं थीथी पत्रपत्रिकाय्‌ 
चिनाखं, समीक्षा च्वयूगु यात । तर वयात आर्थिक समस्यां मत्वःतू । वं The 
Raven शीर्षकया चिनाखँ १० दँ बिका: च्वःगु ख: । तर प्रकाशकत व चिनाखं 
न्यानाकायूत तयार मजू । बल्लतल्ल छम्ह प्रकाशकं १० डलर पुला: न्यानाकाल । 
व चिनाखँ पिदनेवं प्रसिद्ध जुल । प्रकाशकं यक्व ध्यबा कमययात । पोया नां 

प्रख्यात जुल, तर वया ल्हाती ध्यबा मदु । ध्यबाया लागि $1णा $०५ च्वयगु 
यानाहल । वया न्हूबाखंयात पाठकपिंसं ययूकल । प्रकाशकं माग याःथें च्वच्वं 
वन । थः हे कजिन १३ दं दुम्ह भर्जिनियानाप इहिपा जुल । गरीबी, अभावया 
दथुइ इमिगु बैवाहिक जीवन न्ह्यानाच्चन । तर कलाम्हेसित क्षयरोगं कल । 
कलाःम्ह सुया लासाय्‌ ग्वःतुलाच्चंगु दु, पिने तस्क चिक्‌, मिं च्याकेगु मदु, नयगु 
मदु । पो चिनाखँ च्वया: कलाःम्हेसित न्यंकी, निम्हं ख्वइ । बांलाक वासः 
याकेमफुगुलिं कलाःम्ह सित । थ्व हे विरहय्‌ 4119061 1.०८ चिनाखंँ च्वल । थ्व 
चिनाखँ नं विश्वप्रसिद्ध जुल । 

पोयात न्हूबाखंया जन्मदाताकथं कयातःगु दु । खय्तःला न्हूबाखंया शुरुवात 
याःम्ह Nathaniel Hawthorne खः । तर पों न्हबाखंयात मेगु हे मोड़ बिया: 
लोकप्रिय यात । न्हूबाखं धैगु छु, गथे यानाः च्वयूमाः धकाः सिद्धान्त दय्‌काबिल । 
न्हूबाखंयात छगू विधाकथं प्रतिस्थापन यानाः विश्वप्रसिद्ध याःम्ह पो हे खः । ई. 
१८४० य्‌ पिदंगु पोया न्हूबाखंया सफू 7ules ofthe Grotesque and Arabesque 
खः । 

पं न्हूबाखंया परिभाषा थुकथं ब्यूगु दु - 

"A narrative which can be read at one sitting of from half an hour 
to two hours and is limited to a certain unique or single effect to which 
every detail is subordinate." 

(१) न्हूबाखं धैगु आख्यानात्मक जुइ (२) छगू हे सिटिंगय्‌ आधा घण्टानिसें 
२ घण्टादुने ब्वने क्वचाइगु जुइमा: (३) थुकिं छगू प्रभाव लाकेफुगु जुइमा: 
गुकिया न्ह्यःने मेगु विवरणत गौण जुड । 


(क) The Tell-Tale पट्क्षाश - छम्ह मनूया छिमेकी बुरा छम्ह दु। व बुरां 
वयात छुं नोक्सान याःगु मदु । तर बुराया गिद्ध थें जाःगु मिखाप्रति वया 
घृणा दु । छन्हु वं बुरायात स्याना: कूचाकूचा यानाः बँय्‌ थुनी । पुलिसतयूसं 
न्यनेकने या:वइ । छया खानतलासी काइ, तर इमिसं छुं लुइकेफइमखु । 
पुलिसत वनीमखु, अन हे च्वना: गफ यानाच्चनी । वया पुलिसत याकनं 
वंसा ज्यू थें च्वनावइ । इपिं पुलिसत झन्‌ ततःसलं हालाहइ, वया मन 
ग्यानावइ, वं नं ततःसलं लिसः बियाह । व ग्यानाः म्हासुसे च्वनावनी । 
पुलिसतयसं वया रहस्य सीकल धकाः ग्याइ । इपिं हाःगु, न्ह्यूगु सः 

त्वःपुइफइमखु । अन्तय्‌ व थम्हेस्याँ हे अपराध स्वीकार याइ, बुराया लाश 
क्यनाबी । थ्व बाखनय्‌ छखे हत्या, आतंक, रहस्य क्यनातःगु दुसा मेखे 
अपराधीया मनोविज्ञान, वया मनय्‌ बुयावःगु चारित्रिक अन्तर्द्वन्द्व क्यनातःगु 
दु। 

(ख) The Haunted 79190€ - छगू गामय्‌ तःमिम्ह तान्त्रिक छम्ह दु । सीपिं 
मनूतय्‌त म्वाकेगु प्रयोग यानाच्वनी । गामय्‌ च्वंपिंसँ व मनू टुनामुना 
याइम्ह धका: सीका: वयात म्वाःम्वाकं छवयकाबी । सीत्ययका: वं गांयात 
हे सरा: बिया: बदला का:वय्‌ धयावनी । थ्व घटनाया ११० दँ लिपा उम्ह 
तान्त्रिकया छुइ मि. वार्ड व हे गामय थःगु पुर्ख्यौली हवेलीइ च्वनेत वइ । 
हवेलीइ वनेवं वार्डया म्हय्‌ तान्त्रिकया आत्मा दुहांवनी । वया व्यवहार 
असामान्य जुयावनी । न्हापा तान्त्रिकयात छवयूकूपिनि सन्तानतयूत छम्ह 
छम्ह यानाः स्यानाहइ । गामय्‌ च्वंपिंसं थ्व ज्या तान्त्रिकया आत्मां याःगु 
शंका याइ । दकव जाना: हवेलीयात मिँ तयाबी । वार्डया म्हं तान्त्रिकया 
आत्मा पिहांवनी, तर नष्ट जुइमखु । 


पोया बाखंया विशेषता 

हत्या, षड्यन्त्र, टुनामुना, सीपिनिगु आत्मा आदि पोया बाखंया विषयवस्तु 
जुइ । उकि पोया बाखनय्‌ आतंक (हरर), रहस्यया दुष्यत आपालं दइ । थुज्वःगु 
हररयात गोथिक हरर (5071० 1301107) धाइ । 

पोया बाखनय्‌ ख्युंसे झिभांमिभां दंगु तःखागु हवेली दइ । अन गोप्य 
कोठात (तहखाना) दइ । पिनेया वातावरण चित्रण याइबलय्‌ नं भिभांमिकां 
दंग, दुनावयाच्चंगु छे, ह: हायावयाच्चंगु सिमा, उजाड थायया चित्रण यानातःगु 
दइ । 

पोया मृत्यु ई. १८४९ य्‌ दयनीय अवस्थाय्‌ जुल । थःगु जीवनकालय्‌ 
साहित्य च्वया: ध्यबा कमय्‌ यायूमफुत । अयूला: त्वनेगु बानी जूगुलिं दकव ध्यबा 
अयला: जक त्वनाः फुकीगु जुयाच्चन । छक: तिल्ल अयला: त्वनाः द्यनाच्वंबलय्‌ 
बेहोशी अवस्थाय्‌ हे सिनाच्वन । म्वानाच्चंतले पोया प्रतिभायात मनूतयूसं 
म्हमसीकल । सीधुंका: पोया साहित्यिक योगदानया संसारं प्रशंसा यात । थौंकन्हय्‌ 
पिहांवयाच्चंगु हरर, सस्पेन्स, थीलर, जासूसी, साइन्स फिक्सन थेंजाःगु विषयत 


पोया हे योगदानया प्रतिफल खः । क्र क क्र 

एन्टोन चेखोव 


ANTON CHEKHOV 


चेखोव रूसया च्वमि खः । चेखोवया पूरा नां Anton Pavlovich Chekhov 
खः । चेखोव बाखं व नाटक च्वमिया रूपय्‌ विश्वप्रसिद्ध जू । वया जन्म चीधंगु 
व्यापारिक परिवारय जुल । वया बाज्यापिं दास (5०४) जुयावंपिं खः । चेखोवया 
बौया चीधंगु किराना पस: दु । बौम्हेस्यां चेखोवयात पसलय्‌ ज्या याकातइगु 
खः । थः पुर्खापिं दास जूसां बौम्हेस्यां स्वतन्त्रताया म्‌ मथू, मस्तयूत कठोर 
अनुशासनय्‌ तइ । उकि चेखोवया बाल्यकाल सुखमय मज्‌ । दुःख सिया: ब्बँब्वं 
मस्को युनिभर्सिटीइ डाक्टरी ब्वन । व्वनाच्चँच्चं हे ध्यबाया लागि हास्यव्यंग्य, 
स्केच च्वयगु यात । मेहनत याना: ब्वना: डाक्टरी नं पास यात । तर चिकित्सक 
पेशायात व्यावसायिक रूपं मकाः, वपाखें ध्यबा कमय्‌ यायगु मस्वः । साहित्य 
सृजनायात हे प्राथमिकता बिल । वं धाःगु दु - “Medicine is my legal wife 
and literature is my mistress ।” तर चिकित्सक जुयाः हासिल याःगु अनुभवयात 
साहित्यय्‌ यक्व हे छ्यःगु दु । चेखोवया विश्वप्रसिद्ध जूगु छुंछुं बाखंत - 


(१) T९ B९४ (बाजी) - छगू पार्टीइ मृत्युदण्ड पायछि खः वा आजन्म कैद 
पायछि धैगु विषयय्‌ वादविवाद जुइ । छम्ह बैंकर मृत्युदण्ड हे उचित जू 
छायकि मृत्युदण्डं छक्वलं प्राण काइ तर आजन्म कारावासं भचाभचा 
याना: सास्ति यानाः स्याइ धकाः तक बी । छम्ह २५ द॑ दुम्ह वकीलं निगुलिं 
अमानवीय खःसां मृत्युदण्डस्वयां आजन्म कारवास हे पायछि जू धका: 
विचा: प्वंकी । वया विचारय्‌ आजन्म कारावासय्‌ कमसेकम मनूयात 
जीवन म्वायगु अधिकार जूसां दइ । बैंकरं वकीलनाप यदि १५ द॑ कैदय्‌ 
च्वनेगु खःसा २० लाख दां बीगु जुल धका: बाजी तइ, वकीलं स्वीकार 

याइ । शर्तअनुसार वकीलयात छगू कोथाय्‌ कुनी । कैदय्‌ च्वना वकीलं 
इतिहास, साहित्य, धर्म, दर्शन, विज्ञान, भाषा सकतां विषयया सफूत 
ब्वनी । अध्ययन यानावंलिसे वया बौद्धिक विकास जुजुंवनी, वया मानसिकता 
हिलावनी । धनसम्पत्ति, सांसारिक मायामोह फुक्क मिथ्या जक खः धका: 
बोध याइ । शर्तअनुसार १५ द॑ फुइत छन्हु जक ल्यंदनिबलय्‌ बैंकरया 
मनय्‌ खंल्हाइ । वया २० लाख दां बीत नुग:स्याइ, कैदय्‌ च्वनाच्वंम्हेसित 
स्यायगु विचा: याइ । तीजक खापा चायूका: कैदीया कोथाय्‌ दुहांवनी । 
कैदी टेबुलय्‌ चिट्टी छपौ त्वःताः छुं हे हलचल मयाःसे च्वनाच्वनी । उगु 
चिट्टीइ कैदी १५ दँया निरन्तर अध्ययनं थःके सांसारिक सुखप्रति छुं हे मोह 
मदयधुंकल, बैंकरया २० लाख दां नं थःत म्वाःल धका: च्वयात:गु दइ । 
बैंकरया थः खना: हे ग्लानि जुइ । कन्हय्‌ सृथय्‌ जूबलय्‌ उम्ह कैदी 
बिस्युंवनातय॒धुंकी । 

थ्व बाखनय्‌ सुनां नं दुनेथ्यंक दुहांवनाः अध्ययन यातधाःसा मनूया मानसिकता 
गुकथं हिलावनी धकाः मनोवैज्ञानिक विश्लेषण यानातःगु दु । 

Vana (भान्का) - थ्व सार्कीथाय्‌ च्यः च्वनाच्चंम्ह ९ दँ दुम्ह भान्का नांया 
मचाया बाखं खः । वया मालिक दयामाया धैगु हे मदुम्ह मनू खः। 
भान्कायात ज्या जक याका: बांलाक नकीमखु । ज्या भचा स्यनकि शारीरिक 
यातना बी । छन्हु मालिकपिं पिहांवनाच्चंगु मौका लाका: भान्कां दराज भ्वं 
व कलम लिकया: थः बाज्यायात चिट्टी च्वइ । उकी थःत मालिकपिंसं 
यानाच्चंगु अत्याचारया खँ च्वया: उगु थासं याकनं लितब्वनायंकेत इनाप 
याइ । खामय्‌ बाज्याम्हेसिया नां च्वयाः ठेगाना च्वइ- 'जिमि बाज्याया 
गां' । हुलाकय्‌ चिट्टी कुर्काः बाज्याम्हेस्यां काःवइगु आशा यानाः द्यनी । 
म्हगसय्‌ बाज्याम्हेस्यां वया चिट्ठी ब्वनाच्वंगु खनी । 

थ्व बाखनय्‌ बालसुलभता व बालमनोविज्ञानयात अतिक बांलाक 
न्स्यब्वयातःगु दु । 

Who Was 10 Blame (सुयात दोष बीगु) - छम्ह शिक्षकया विद्यार्थीपिनि 
गृहकार्य जाँचेयायत हयात:गु कापी छुं नयातइ । छुंया उपद्रव शान्त यायत 
मचाम्ह भौचा छम्ह लहीहइ । छुँ वइथाय्‌ छुँच्चः तयातइ, उकी छुँ छम्ह 
लाइ । भौचित छुँ लायगु स्यने धकाः छुँच्च:या लिक्क यंका: पंज: चायकाबी, 
छुँ बिस्युंवनी । छुँ ज्वनेमफुगुलिं तमं भौचित दाइ । थथे त:कःमछि हे जुइ, 

पाश्‍चात्य साहित्यया परिचय रू” एन्टोन चेखोव 
भौचित झन्‌ तसक दाइ । भोचां छुँ ज्वनेमफुसेलि तमं ज्याख्यलेमदुम्ह 
भौचा धकाः पिनिताछबइ । आ: व भौचा तःधिक: जुइधुंकल, तर व थौंतक छुँ 
लायमसःनि । अःखतं छुँ खनकि मालिक दाःगु लुमनाः बिस्युंवनी । 

थ्व बाखनय्‌ बालमनोविज्ञानयात न्ह्यब्ववयातःगु दु । मस्तयूत दाया: 
ख्याना: स्यनकि इमिसं सयूके फइमखु । मचाबलयया प्रभाव तःधिकः 
जुइका: तक ल्यनाच्चनी । थुकि यानाः वया व्यक्तित्व विकासय्‌ नकारात्मक 
लिच्च लाइ धका: क्यनात:गु दु । 

(४) The Death of a Civil Servant (कारिन्दाया मृत्यु) - छम्ह सरकारी 
ज्याकृथिया कर्मचारी प्याखं स्व:वनीबलय्‌ आकाभाकां हाछिका: वइ । ई 
छुवम्हयाः न्ह्यःने सीटय्‌ च्वंम्ह तःधंम्ह अफिसरयात लाइ । थःगु जागीर 
वनी धकाः कर्मचारी ग्याइ, वं अफिसरयाके माफी फ्वनी । अफिसर 'म्वाःल, 
छुं ख मद्‌' धकाः प्याखं स्वयाच्चनी । तर कर्मचारीया मन च्वनीमखु । 
अफिसर तंचाल जुइ धका: ग्यानाः लिसालिसा कया: माफी फवनी । 
अफिसरया भन्‌ तं पिहांवइ । न्ह्याथाय्‌ खंसां व हे खं न्ह्यथना: माफी 
फ्वनाच्चनी । छक: अफिसर तस्क तंचाया: ज्याकृथिं हे पिहांह धकाः 
ब्वःबियाहइ । कर्मचारी ग्यानाः हृदयघात जुयाः सी । 
तत्कालीन रूसया चाकरी प्रथा, अफिसरत खना: कर्मचारीपिं न्ह्याबलें 

आतंकित जुयाच्वनेमाःगु अवस्थाया चित्रण दु । 
चेखोवं तःपुमछि नाटकत नं च्वल । Three Sisters, Uncle Vanya, 

Cherry Orchard (चेरीया बगैंचा) नांदंगु नाटकत ख: । 
चेखोवं थःगु साहित्य लेखनय्‌ आलोचनात्मक यथार्थवादयात न्ह्यब्वःगु दु । 

वया बाखनय्‌ पात्रतयूगु मनोवैज्ञानिक चित्रण सशक्त जू । 
चेखोवं कम शब्द छयला: यक्व खँ कनेगु शैली ज्वन । चेखोवयाकथं म्हो 

खंग्वलं यक्व खं कनेफुगु हे प्रतिभा खः। वया बाखनय्‌ दकव खया विस्तृत 
विवरण बियातइमखु, पाठकतयसं थःगु कल्पनाशक्तिं च्वमिं मधाःगु खँ थुइकेमाः 
धैगु धारणा तइम्ह खः। उकिं बाखनय्‌ पात्रत नं कम जक तयातःगु दइ । 
चेखोवयात क्षयरोगं कल । उपचारया लागि जर्मनीइ वंबलय्‌ अन हे सित । 
विश्व साहित्यया न्हबाखं व नाटक च्वमिकथं चेखोवया नां अतिक श्रद्धापूर्वक 
कायगु याः । 

